title: কর্মচারী ও প্রশাসনিক সংস্কার মন্ত্রক (পশ্চিমবঙ্গ)

text: কর্মচারী ও প্রশাসনিক সংস্কার মন্ত্রক হল পশ্চিমবঙ্গ সরকারের একটি মন্ত্রক। এই মন্ত্রকের মাধ্যমে আইএএস, ডব্লিউবিসিএস (কার্যনির্বাহী), ডব্লিউবিএসএস ও সচিবালয়ের অন্যান্য ক্যাডারের আধিকারিকদের নিয়ন্ত্রণ করা হয়। এই মন্ত্রকের মাধ্যমেই প্রশাসনিক সংস্কার, নাগরিকদের অভিযোগ গ্রহণ, ২০০৫ সালের তথ্যের অধিকার আইন প্রয়োগ ও ২০০৩ সালের পশ্চিমবঙ্গ লোকায়ুক্ত আইন প্রয়োগ করা হয়ে থাকে।


text:
এই মন্ত্রকের দায়িত্বে একজন ক্যাবিনেট মন্ত্রী নিযুক্ত থাকেন। তাঁর সঙ্গে একজন রাষ্ট্রমন্ত্রী থাকতে পারেন, নাও পারেন। সরকারি আধিকারিকরা মন্ত্রীকে সহায়তা করেন।
এই মন্ত্রকে বর্তমান মন্ত্রী পশ্চিমবঙ্গের মুখ্যমন্ত্রী মমতা বন্দ্যোপাধ্যায়।


title: চ্যাটার্জি ইন্টারন্যাশনাল সেন্টার

text: চ্যাটার্জি ইন্টারন্যাশানাল সেন্টার হল ভারতের পশ্চিমবঙ্গ রাজ্যের কলকাতা শহরে অবস্থিত একটি বহুতল অফিস ভবন। এটি কলকাতার কেন্দ্রীয় ব্যবসায়িক অঞ্চলে জওহরলাল নেহেরু রোডে অবস্থিত। ২০১২ সালের জুলাই মাসের হিসেব অনুসারে, এটি কলকাতার পঞ্চম উচ্চতম ভবন।


title: চ্যাটার্জি ইন্টারন্যাশনাল সেন্টার

text: চ্যাটার্জি ইন্টারন্যাশানাল সেন্টার কলকাতার সবচেয়ে পুরনো উচ্চতম ভবনগুলির একটি। ১৯৭৬ সালে এটি সম্পূর্ণ হয়। এটি পূর্ব ভারতের প্রথম ভবন যেটির উচ্চতা চব্বিশ তলা। সম্পূর্ণ হওয়ার সময় এটিই ছিল ভারতের উচ্চতম ভবন। এটির উচ্চতা এবং তলসংখ্যা ২৪। সম্প্রতি ভবনটি সংস্কার করা হয়েছে। এটি একটি অফিস ভবন। এখানে অনেক বহুজাতিক সংস্থা ও সরকারি পিএসইউ-এর অফিস আছে।


title: আসানসোল-দুর্গাপুর পুলিশ কমিশনারেট

text: আসানসোল-দুর্গাপুর পুলিশ কমিশনারেট হল ভারতের পশ্চিমবঙ্গ রাজ্যের বর্ধমান জেলার আসানসোল ও দুর্গাপুর মহকুমার আইনরক্ষা ও তদন্তের প্রাথমিক ভারপ্রাপ্ত নগরাঞ্চলীয় পুলিশ বাহিনী। ২০১১ সালে এই কমিশনারেট প্রতিষ্ঠিত হয়। আসানসোল-দুর্গাপুর পুলিশ কমিশনারেট পশ্চিমবঙ্গ সরকারের স্বরাষ্ট্র মন্ত্রকের অধীনস্থ এবং পশ্চিমবঙ্গ পুলিশের অঙ্গ। বর্ধমান জেলার ১৫টি থানা এই কমিশনারেটের অধিভুক্ত। অজয় নন্দ আসানসোল-দুর্গাপুর পুলিশ কমিশনারেটের প্রথম পুলিশ কমিশনার।


title: আসানসোল-দুর্গাপুর পুলিশ কমিশনারেট

text: আসানসোল-দুর্গাপুর পুলিশ কমিশনারেটের প্রধান কার্যালয় আসানসোল শহরে অবস্থিত। এই কমিশনারেট তিনটি বিভাগে বিভক্ত। যথা, পূর্ব বিভাগ, পশ্চিম বিভাগ ও মধ্য বিভাগ। পশ্চিমবঙ্গের বর্ধমান জেলার আসানসোল ও দুর্গাপুর মহকুমার আইনরক্ষার দায়িত্ব এই কমিশনারেটের উপর ন্যস্ত। ১৫টি থানা এই কমিশনারেটের এক্তিয়ারভুক্ত। কমিশনারেটের প্রধান ভারতের পুলিশ কৃত্যকের পুলিশ ইনস্পেক্টর-জেনারেল (আইজিপি) স্তরের একজন পুলিশ কমিশনার। তাঁর অধীনে থাকেন একজন ডেপুটি কমিশনার। তিনটি বিভাগের প্রধান তিনজন অতিরিক্ত ডেপুটি কমিশনার। গোয়েন্দা বিভাগ ও ট্রাফিক শাখা সহ অন্যান্য বিভাগের প্রধান সহকারী কমিশনারগণ। তাঁরা পুলিশের ডেপুটি সুপারইন্টেন্ডেন্ট স্তরের আধিকারিক। তিনটি বিভাগ পাঁচটি উপবিভাগে বিভক্ত। এগুলির নেতৃত্বে থাকেন একজন উপবিভাগ ইনস্পেক্টর।থানাগুলির প্রধান ইনস্পেক্টর।


title: সংখ্যালঘু কল্যাণ ও মাদ্রাসা শিক্ষা মন্ত্রক (পশ্চিমবঙ্গ)

text: সংখ্যালঘু কল্যাণ ও মাদ্রাসা শিক্ষা মন্ত্রক হল পশ্চিমবঙ্গ সরকারের একটি মন্ত্রক। এই মন্ত্রকের মাধ্যমে ভারতের পশ্চিমবঙ্গ রাজ্যে সংখ্যালঘু সম্প্রদায়গুলির উন্নয়ন ও কল্যাণসাধন করা হয়।


text: এই মন্ত্রকের দায়িত্বে একজন ক্যাবিনেট মন্ত্রী থাকেন। এই মন্ত্রকে কোনো রাষ্ট্রমন্ত্রী থাকতে পারে, নাও পারেন। সরকারি আধিকারিকবৃন্দ মন্ত্রকের মন্ত্রী বা মন্ত্রীদের কাজে সাহায্য করেন।


text: বর্তমানে পশ্চিমবঙ্গের মুখ্যমন্ত্রী মমতা বন্দ্যোপাধ্যায় এই মন্ত্রকের দায়িত্বপ্রাপ্ত।


title: পশ্চিমবঙ্গ সড়ক উন্নন পর্ষদ

text: পশ্চিমবঙ্গ সড়ক উন্নন পর্ষদ হল পশ্চিমবঙ্গ সরকার কর্তৃক প্রতিষ্ঠিত একটি সরকারি সংস্থা। ২০১২ সালে এই সংস্থা গঠিত হ্য। এই সংস্থার উদ্দেশ্য পশ্চিমবঙ্গের রাজ্য সড়ক ও অন্যান্য গুরুত্বপূর্ণ রাস্তাগুলির উন্নয়ন, রাস্তার রূপায়ণ ও গঠন। এই সংস্থাটি পশ্চিমবঙ্গ সরকারের পূর্ত মন্ত্রকের অধীনস্থ।


title: ভুরশুট

text: ভুরশুট ছিল অধুনা ভারতের পশ্চিমবঙ্গ রাজ্যের হাওড়া ও হুগলি জেলার অন্তর্গত একটি প্রাচীন ও মধ্যযুগীয় রাজ্য।


title: ভুরশুট

text: রাঢ় অঞ্চলের দক্ষিণাঞ্চলে ভুরশুট রাজ্যটি স্থাপিত হয়েছিল। এই রাজ্যের অধিবাসীরা "ভুরিশ্রেষ্ঠী" নামে পরিচিত ছিল। এরা ছিল মূলত বণিক। এদের নামানুসারেই রাজ্যের নামকরণ হয় "ভুরশুট"। যদিও সম্ভবত ভুরশুটই ছিল রাঢ়ী ব্রাহ্মণদের মূল বসতাঞ্চল। পাল সাম্রাজ্যের উত্থানের সময় কোনো এক সুর রাজা এই রাজ্য শাসন করতেন। একাধিক সামন্ত রাজা এই রাজ্য শাসন করেছিলেন। ধীবর রাজবংশের (সম্ভবত ১৪শ-১৫শ শতাব্দী) লোককথায় এই রাজ্যের উল্লেখ পাওয়া যায়। এর পর কোনো এক ব্রাহ্মণ রাজবংশ এই রাজ্য শাসন করে।


title: ভুরশুট

text: ভুরশুটের শেষ ধীবর রাজা শনিভাঙ্গর গড় ভবানীপুরের চতুরানন নিয়োগীকে পরাজিত করেছিলেন। চতুরাননের দৌহিত্র তথা ফুলিয়ার মুখতি রাজবংশের কৃষ্ণ রায় ভুরশুট দখল নিয়ে ভুরশুটের ব্রাহ্মণ রাজবংশের পত্তন ঘটান। মুঘল সম্রাট আকবরের রাজত্বকালে কৃষ্ণ রায় ১৫৮৩-৮৪ সালে ভুরশুট শাসন করেন। তাঁর প্রপৌত্র প্রতাপনারায়ণ রায় (১৬৫২-১৬৮৪) ছিলেন ভুরশুটের সর্বশ্রেষ্ঠ রাজা। এই পরিবারে "রায়বাঘিনী" নামে এই বীরাঙ্গনা মহিলার কথা জানা যায়। তবে তাঁর সঠিক পরিচয় পাওয়া যায় না। সম্ভবত তাঁর নাম ছিল ভবশঙ্করী। ভুরশুটের রাজা রুদ্রনারায়নের সাথে তার বিবাহ হয়।


title: ভুরশুট

text: আইন-ই-আকবরি থেকে জানা যায় সুলেইমানাবাদ সরকারের অধীনস্থ ৩৩টি মহলের মধ্যে বসন্ধরী পরগনার পরেই ভুরশুট পরগনা থেকে সবচেয়ে বেশি রাজস্ব আদায় হত। সপ্তগ্রাম সরকার বা মান্দারন সরকারের অন্য কোনো পরগনা এত রাজস্ব আদায় করত না। ১৮শ শতাব্দীতে বর্ধমানের রাজা কীর্তিচন্দ রায় ভুরশুট জয় করেন।


title: ভুরশুট

text: ভুরশুট রাজ্যে তিনটি দুর্গ ছিল। এগুলি হল গড় ভবানীপুর, পান্ডুয়া (পেদো বা পেদো বসন্তপুর) ও রাজবলহাট। এই দুর্গগুলির এখন আর কোনো সন্ধান পাওয়া যায় না। তবে হাওড়া জেলায় রাজবলহাটের কাছে দামোদর নদের তীরে ডিহি ভুরশুট বলে একটি জায়গা এখনও আছে।


title: ভুরশুট

text: ১৮শ শতাব্দীর বাঙালি কবি "রায়গুণাকর" ভারতচন্দ্র রায় পেদো ভুরশুটের বাসিন্দা ছিলেন। তিনি সম্ভবত ভুরশুট রাজবংশের লোক ছিলেন।


title: পশ্চিমবঙ্গ গ্রামীণ ব্যাঙ্ক

text: পশ্চিমবঙ্গ গ্রামীণ ব্যাঙ্ক হল একটি আঞ্চলিক গ্রামীণ ব্যাঙ্ক। ২০০৭ সালের ২৬ জানুয়ারি ১৯৭৬ সালের আঞ্চলিক গ্রামীণ ব্যাঙ্ক আইনের ২৩ ক শাখার ১ নং উপশাখা অনুসারে এই ব্যাঙ্ক প্রতিষ্ঠিত হয়। হাওড়া গ্রামীণ ব্যাঙ্ক, বর্ধমান গ্রামীণ ব্যাঙ্ক ও ময়ূরাক্ষী গ্রামীণ ব্যাঙ্ক এক করে এই ব্যাঙ্ক স্থাপিত হয়েছিল।


title: পশ্চিমবঙ্গ গ্রামীণ ব্যাঙ্ক

text: ইউকো ব্যাঙ্ক এই ব্যাঙ্কের স্পনসর। ভারত সরকার, পশ্চিমবঙ্গ সরকার ও ইউকো ব্যাঙ্ক সম্মিলিতভাবে এই ব্যাঙ্কের মালিক। এই ব্যাঙ্কের শেয়ারহোল্ডাররা হল ভারত সরকার (৫০%), ইউকো ব্যাঙ্ক (৩৫%) ও পশ্চিমবঙ্গ সরকার (১৫%)। এই ব্যাঙ্কের প্রধান কার্যালয় হাওড়া শহরের টিকিয়াপাড়া অঞ্চলে অবস্থিত।


title: পশ্চিমবঙ্গ গ্রামীণ ব্যাঙ্ক

text: ২০১৩-১৪ অর্থবর্ষে এই ব্যাঙ্কের নিট লাভের পরিমাণ ছিল ২০.১২ কোটি টাকা।


title: পশ্চিমবঙ্গ গ্রামীণ ব্যাঙ্ক

text: পশ্চিমবঙ্গ গ্রামীণ ব্যাঙ্ক পশ্চিমবঙ্গ রাজ্যের চারটি জেলায় কাজ করে। এগুলি হল: হাওড়া, হুগলি, বর্ধমান ও বীরভূম জেলা। এই ব্যাঙ্কের প্রধান কার্যালয় হাওড়া শহরে অবস্থিত।


title: পশ্চিমবঙ্গ গ্রামীণ ব্যাঙ্ক

text: পশ্চিমবঙ্গ গ্রামীণ ব্যাঙ্কের ২১৯টি শাখা ও ৪টি আঞ্চলিক কার্যালয় রয়েছে। আঞ্চলিক কার্যালয়গুলি হল: হাওড়া আঞ্চলিক কার্যালয়, চুঁচুড়া আঞ্চলিক কার্যালয়, , বর্ধমান আঞ্চলিক কার্যালয় ও সিউড়ি আঞ্চলিক কার্যালয়।


title: দেব রাজবংশ

text: দেব রাজবংশ (খ্রিস্টীয় ১২শ-১৩শ শতাব্দী) ছিল মধ্যযুগীয় বঙ্গের একটি হিন্দু রাজবংশ। সেন রাজবংশের পরে পূর্ববঙ্গে এই রাজবংশ রাজত্ব করেছিল। দেব রাজবংশের রাজধানী ছিল অধুনা বাংলাদেশের মুন্সীগঞ্জ জেলার বিক্রমপুরে। এই রাজবংশের সমাপ্তির সঠিক সময়কাল এবং কারণ জানা যায় না।


title: দেব রাজবংশ

text: ইতিহাসে দুটি দেব রাজবংশের উল্লেখ পাওয়া যায়। একটি খ্রিস্টীয় ৮ম-৯ম শতাব্দীতে সমতট অঞ্চলে রাজত্বকারী রাজবংশ। যার রাজধানী ছিল দেবপর্বত। আর বিক্রমপুরের এই রাজবংশটি ছিল হিন্দু বৈষ্ণব রাজবংশ। শিলালিপি থেকে এই রাজবংশের চারজন রাজার নাম পাওয়া যায়: শান্তিদেব, বীরদেব, আনন্দদেব ও ভবদেব। দেব শাসন প্রকৃতপক্ষে শান্তি , সমৃদ্ধি , এবং সৃজনশীল শ্রেষ্ঠত্ব একটি নির্দিষ্ট সময়ের ছিল , এবং এই রাজ্যকালকে প্রাচীন বাংলার ' স্বর্ণযুগ ' মনোনীত করা যেতে পারে।


title: দেব রাজবংশ

text: ১১৫৬, ১১৫৮ ও ১১৬৫ শকাব্দে রাজা দামোদরদেব যে তিনটি তাম্রলিপি খোদাই করিয়েছিলেন (তাঁর রাজত্বের ৪র্থ, ৬ষ্ঠ ও ১৩শ বছরে) তা থেকেই এই রাজবংশের ইতিহাস জানা যায়। ১১৬৫ শকাব্দের দামোদরদেবের চট্টগ্রাম তাম্রলিপি থেকে এই রাজবংশের প্রথম তিন রাজার কথা জানা যায়।যদিও এই রাজবংশ সম্পর্কে অনেক কাল্পনিক কাহিনী আছে , তবে তার কোন শক্তিশালী প্রমাণ পাওয়া যায় না। এই রাজবংশের প্রথম রাজা ছিলেন পুরুষোত্তমদেব। তিনি ছিলেন গ্রাম-প্রধান বা "গ্রামণী"। তাঁর পুত্র মধুমথন বা মধুসূদন্দেব ছিলেন এই রাজবংশের প্রথম সার্বভৌম রাজা। তিনি "নৃপতি" উপাধি গ্রহণ করেছিলেন। তাঁর পুত্র ছিলেন ছিলেন বাসুদেব। বাসুদেবের পুত্র ছিলেন দামোদরদেব (শাসনকাল ১২৩১-৪৩ খ্রিস্টাব্দ) তিনি ছিলেন এই রাজবংশের সবচেয়ে শক্তিশালী রাজা। তিনি "অরিরাজ-চানূর-মাধব-সকল-ভূপতি-চক্রবর্তী" উপাধি গ্রহণ করেছিলে। কুমিল্লা তাম্রলিপি থেকে জানা যায়, তাঁর রাজ্য আধুনিক বাংলাদেশের কুমিল্লা-নোয়াখালি-চট্টগ্রাম অঞ্চলে প্রসারিত ছিল। পরবর্তীকালে "অরিরাজ-দনুজ-মাধব" দশরথদেব নামে এক রাজা এই রাজ্যকে বিক্রমপুর পর্যন্ত প্রসারিত করে সেখানেই রাজধানী স্থাপন করেন। তিনি এখানে একটি লেখ স্থাপন করেছিলেন। ইয়াহিয়া বিন আহমেদ তাঁর "তারিখ-ই-মুবারক শাহি" গ্রন্থে উল্লেখ করেন, তিনি (ইয়াহিয়া তাঁকে সোনারগাঁওয়ের দনুজ রায় বলে উল্লেখ করেন) ১২৮১ সালে গিয়াসুদ্দিন বলবনের সঙ্গে মিত্রতা স্থাপন করেছিলেন। পরবর্তীকালে তার ভাই বিক্রমাদিত্য দেব রাজ্যসীমার পূব অংশে স্থানান্তর করেন। নথিভুক্ত তথ্য থেকে এই পযন্ত জানা যায়।


title: দেব রাজবংশ

text: ময়নামতীতে দেব শাসনামলের স্তর থেকে উদ্ধারকৃত পাঁচশরও অধিক স্বর্ণ, রৌপ্য এবং সামান্য কিছু তাম্র মুদ্রা দেব বংশের অর্থনীতির সমৃদ্ধিশালী ও উন্নত বাণিজ্যিক অবস্থার চমৎকার ধারণা দিলেও তাদের নিজেদের সম্পর্কে তেমন কোনো তথ্য প্রদান করে না। এ সংগ্রহে ‘হরিকেল’ লেখা সম্বলিত আরাকানি রীতির পাতলা রৌপ্য মুদ্রার বিপুল আবিষ্কার হারিয়ে যাওয়া হরিকেল রাজ্যের অবস্থান নির্ধারণে গুরুত্বপূর্ণ অবদান রেখেছে। ময়নামতীতে খননের ফলে অগণিত পোড়ামাটির ফলক এবং মাটি ও পোড়ামাটির সিলিং পাওয়া গিয়েছে, যার অধিকাংশই বৌদ্ধ ধর্মসূত্র সম্পর্কিত। এগুলির কোনো কোনোটির শুধু প্রাচীন লিপিতাত্ত্বিক গুরুত্ব রয়েছে। তিন ছত্র বিশিষ্ট কয়েকটি পোড়ামাটির ফলকের ব্যাপারে কিন্তু একথা প্রযোজ্য নয়। এগুলিতে শালবন বিহারের আদিনাম এবং এর প্রতিষ্ঠাতার নাম খোদিত রয়েছে। এতে লেখা রয়েছে শ্রী"-"ভবদেব মহাবিহার আর্য"-"ভিক্ষুসংঘস্য ।


title: দেব রাজবংশ

text: দেবস্থাপত্য উদ্ভাসিত হয়েছে শালবন বিহার, আনন্দ বিহার ও ভোজ বিহারএর তিনটি বিশাল বৌদ্ধ স্থাপনা, কুটিলা মুড়ার বৃহৎ স্তূপ এবং ইটাখোলামুড়া ও রূপবান মুড়ার অসাধারাণ মন্দিরের মধ্যে। দেব বংশের রাজাগণ বিশেষভাবে প্রসিদ্ধ ছিলেন তিনটি বিশাল বৌদ্ধ প্রতিষ্ঠানের জন্য (শালবন, আনন্দ ও ভোজ বিহার)। লক্ষণীয়ভাবে সম আকার, আকৃতি ও সাধারণ বৈশিষ্ট্যসমৃদ্ধ সবকটি বিহারই বিশাল প্রতিরক্ষা প্রাচীর ও একটিমাত্র সুরক্ষিত প্রবেশদ্বারসহ নগরদুর্গের মতো চতুর্ভুজাকৃতির। এর মাঝে লক্ষণীয়ভাবে স্থাপিত ক্রুশাকার কেন্দ্রীয় মন্দির।


title: দেব রাজবংশ

text: স্থাপত্য শিল্পে তর্কাতীতভাবেই দেব রাজাদের সর্বোচ্চ অর্জন হচ্ছে এ স্থাপনাগুলির কেন্দ্রে স্থাপিত ‘ক্রুশাকার বৌদ্ধ মন্দির’। স্পষ্টত এটি ইটাখোলা মুড়া ও রূপবান মুড়ার অর্ধ ক্রুশাকার মঠস্থাপত্য থেকে উৎসারিত। এধরনের বৌদ্ধস্থাপত্য ভারতে আর দেখা যায় না। শালবন বিহারে এ ধ্রুপদী স্থাপত্যের সম্পূর্ণ বিকাশ দেখা যায়। বর্তমানে সন্দেহের অবকাশ নেই যে, এটি শুধু পাহাড়পুর ও বিক্রমশীলা মহাবিহার এর পাল স্থাপত্যকেই প্রভাবিত করে নি, বরং প্রাচীন ব্রহ্মদেশ, কম্বোডিয়া, ইন্দোনেশিয়াসহ সমগ্র দক্ষিণ-পূর্ব এশিয়াতেও এটি তার প্রভাব রেখেছিল।


title: দেব রাজবংশ

text: প্রত্নতাত্ত্বিক সামগ্রীর মধ্যে মৃতপাত্র ব্যতীত সর্বাধিক প্রাপ্ত দ্রব্য হলো ভাস্কর্য। ইটাখোলামুড়ার ধ্বংসস্তূপ থেকে প্রাপ্ত একটি মস্তকহীন মূর্তি ছাড়া ময়নামতী থেকে স্টাকো করা আর কোনো ভাস্কর্য পাওয়া যায় নি। প্রস্তর ভাস্কর্যও বেশ বিরল। স্লেটের ন্যায় কোমল ধূসর স্থানীয় মাটি ও নিম্নমানের বেলে পাথরের সীমিত সংখ্যক নমুনা পাওয়া গিয়েছে। তবে উন্নত শৈলী, কারিগরি দক্ষতা, দেহসৌষ্ঠবে ঐকতানিক মিশেল এবং সেই সাথে পারলৌকিক ও সহজ অভিব্যক্তির সমন্বয়ে পরিমার্জিত ভাব এটিকে দিয়েছে আলাদা বৈশিষ্ট্য। এ ধারার নমুনার মধ্যে রূপবান মুড়ায় প্রাপ্ত বেলে পাথরের অতিকায় বুদ্ধমূর্তিটির কথা উল্লেখ করতেই হয়। পূর্ব ভারতীয় অঞ্চলে প্রাপ্ত অক্ষত বুদ্ধমূর্তির মধ্যে এটিই সর্ববৃহৎ ও সর্বোৎকৃষ্ট।


title: দেব রাজবংশ

text: ময়নামতীতে সংগৃহীত ব্রোঞ্জদ্রব্যাদি বেশ সমৃদ্ধ ও যেকোনো মানেই অসাধারণ। এগুলির একটি বড় অংশই দেব শাসনামলের। দেড়’শ-এর অধিক অক্ষত অসাধারণ কিছু নমুনা সংগ্রহ করা হয়েছে। এগুলিতে মূলত প্রাধান্য পেয়েছে আরাধনার দৃশ্য। তবে প্রমাণ আকারের বিশাল চিত্রও লক্ষ্য করা যায়। ময়নামতীর ব্রোঞ্জ সামগ্রী মূলত ধর্মীয় শিল্পচর্চাকেই উপস্থাপন করে। এখন পর্যন্ত ধর্ম বহির্ভূত সাধারণ কোনো ভাস্কর্য লক্ষ করা যায় নি। বৈচিত্র্যপূর্ণ, মূল্যবান ও অসাধারণ সমৃদ্ধতার প্রকাশ ঘটেছে এসব মূর্তিতত্ত্বে। এগুলি ভারতীয় উপমহাদেশে বৌদ্ধধর্মের ক্রমবিকাশের এক নির্ভরযোগ্য প্রত্নতাত্ত্বিক তথ্য প্রদান করছে। এগুলি সে যুগের সামাজিক ও ধর্মীয় জীবনের প্রায় সম্পূর্ণ চিত্রই তুলে ধরেছে যা অন্য কোনো কিছু থেকেই পাওয়া যায় না। এক দিকে প্রচলিত মহাযান ধর্ম থেকে তান্ত্রিক ধর্মে এর ঐতিহাসিক বিবর্তন এবং উপমহাদেশেই এর ক্রম অবক্ষয়, অন্যদিকে দক্ষিণ-পূর্ব এশিয়ায় পুনরায় এর বিস্ময়কর বিকাশ- সবকিছুই এসব ভাস্কর্যে প্রতিফলিত হয়েছে


title: দেব রাজবংশ

text: ধ্বংসপ্রাপ্ত ক্রুশাকার মঠের ভিত্তিপ্রাচীরে বর্তমান পোড়ামাটির শিল্প ময়নামতীতে প্রায় এককভাবেই ভাস্কর্য ফলক দ্বারা প্রকাশ পেয়েছে। এটি এখন তর্কাতীতভাবেই প্রতিষ্ঠিত যে, এ ভাস্কর্য শিল্প শুধুমাত্র একটি সাংস্কৃতিক যুগেরই এবং তা হলো দেব যুগের। এগুলি দেশিয় শৈলীরই প্রতিনিধিত্ব করছে যা বাংলার লোকশিল্পের ভিত্তি। স্পষ্টত এটি এযুগেরই এবং এখানেই উদ্ভূত ও বিকশিত হয়েছে এবং ক্রমান্বয়ে তা সারা দেশ ও পার্শ্ববর্তী এলাকায়ও ছড়িয়ে পড়েছে। অপরিপক্ক, প্রতিফলনহীন ও হালকা মেজাজের শিল্পকর্ম বলা হলেও এগুলি অসাধারণ অভিব্যক্তিসম্পন্ন হিসেবে চিহ্নিত। এগুলির সবচেয়ে লক্ষণীয় বিষয় হলো এর উৎকর্ষ ও বৈচিত্র্য, এর প্রাণবন্ত রূপ ও গতিময়তা। ভাস্কর্যগুলিতে বিষয়গত দিক প্রাধান্য পেয়েছে। বাংলার সমাজজীবনের পাশাপাশি কল্পনাপ্রসূত অনেক কিছুই এতে অন্তর্ভুক্ত হয়েছে।


title: দেব রাজবংশ

text: পোড়ামাটির ফলক ও এর প্যানেলে সজ্জিত খোদাইকৃত ও অলংকৃত ইট দেবযুগে এক অপ্রচলিত আকর্ষণীয় ও স্বতন্ত্র শিল্পশৈলী সমৃদ্ধ করেছে। আর এ ভাস্কর্যগুলিতেই প্রাচীন বঙ্গ-সমতট তার পরিপূর্ণ ও সর্বোৎকৃষ্ট প্রকাশ ঘটিয়েছে।Categoryহিন্দু রাজবংশ


title: মুলুক হত্যা মামলা

text: মুলুক হত্যা মামলা হল ভারতের পশ্চিমবঙ্গ রাজ্যের বীরভূম জেলার বোলপুর শহরের কাছে মুলুকে কয়েকজন সিপিআই (এম) কর্মীর দ্বারা চার জন সিপিআই (এমএল) কর্মীর হত্যার ঘটনা। ১৯৮৭ সালের ১৯ নভেম্বর এই ঘটনাটি ঘটেছিল।


title: মুলুক হত্যা মামলা

text: সেদিন সকালে গ্রামে সিপিআই (এম) একটি পদযাত্রার আয়োজন করেছিল। চারজন নকশালপন্থী ক্ষেতমজুর খেতেই তাদের আক্রমণ করে। পদযাত্রায় অংশগ্রহণকারীরা তাদের লাঠি দিয়ে পিটিয়ে হত্যা করে। নিহতরা হলেন শেখ জিয়াউদ্দিন, শেখ মান্নান, সুধীর ঘোষ ও নির্মল ঘোষ। এঁরা ছিলেন সিপিআই (এমএল) দলের কানু সান্যাল গোষ্ঠীর সমর্থক।


title: মুলুক হত্যা মামলা

text: ২০০৯ সালের ৩১ মার্চ বীরভূমের জেলা জজ দীপক সাহা যায় ৪৬ জন সিপিআই (এম) ক্যাডারকে মুকুল হত্যা মামলায় যাবজ্জীবন কারাদণ্ডে দণ্ডিত করেন। এঁদের মধ্যে ছিলেন মুলুক গ্রাম পঞ্চায়েতের তৎকালীন সিপিআই (এম) উপপ্রধান আখতার শেখ, তৎকালীন সিপিআই (এম) পঞ্চায়েত সমিতি সদস্য রোশন আলি, তৎকালীন সিপিআই (এম) গ্রাম পঞ্চায়েত সদস্য মিস্ত্রি মুর্মু ও তৎকালীন সিপিআই (এম) শাখা সমিতি সচিব সইফুল রহমান। এছাড়া দুজন প্রাথমিক স্কুলশিক্ষক, রাজ্য বিদ্যুৎ পর্ষদের এক কর্মচারী ও একজন এনভিএক কর্মচারীও দোষী সাব্যস্ত হন। ৫৬ জনক্র চার্জশিট দেওয়া হয়েছিল। কিন্তু রায়দান কালে ১০ জন মারা গিয়েছিলেন। অভিযুক্তদের ভারতীয় দণ্ডবিধির ৩০২, ৩০৭ ও ১৪৯ ধারায় দোষী সাব্যস্ত করা হয়। তাদের প্রত্যেককে ৫০০০ টাকা জরিমানাও করা হয়।


title: শিলিগুড়ি পৌরসংস্থা

text: শিলিগুড়ি পৌরসংস্থা হল ভারতের পশ্চিমবঙ্গ রাজ্যের শিলিগুড়ি শহরের স্থানীয় স্বায়ত্ত্বশাসন সংস্থা। ১৯৯৪ সালে শিলিগুড়ি পৌরসংস্থা গঠিত হয়েছিল।


title: শিলিগুড়ি পৌরসংস্থা

text: ১৯৪৯ সালে শিলিগুড়ি পুরসভা গঠিত হয়। হিল কার্ট রোডে অবস্থিত প্রথম পুরভবনটি ছিল কাঠের তৈরি। প্রথম পুরপ্রধান ছিলেন শিলিগুড়ির তৎকালীন মহকুমা শাসক শচীন্দ্রমোহন গুহ। ১৯৯৪ সালে শিলিগুড়ি পুরসভাটিকে পৌরসংস্থার মর্যাদা দেওয়া হয়।


title: শিলিগুড়ি পৌরসংস্থা

text: শিলিগুড়ি পৌরসংস্থা দার্জিলিং ও জলপাইগুড়ি জেলার মধ্যে অবস্থিত। পৌরসংস্থার ৪৭টি ওয়ার্ডের মধ্যে ১৭টি ওয়ার্ড জলপাইগুড়ি জেলার অধীনস্থ।


শিলিগুড়ি পৌরসংস্থা


title: শিলিগুড়ি জলপাইগুড়ি উন্নয়ন পর্ষদ

text: শিলিগুড়ি জলপাইগুড়ি উন্নয়ন পর্ষদ হল ভারতের পশ্চিমবঙ্গ রাজ্যের শিলিগুড়ি-জলপাইগুড়ি অঞ্চলের উন্নয়ন পরিকল্পনা কার্যকার করার উদ্দেশ্যে গঠিত একটি সংস্থা। ১৯৮০ সালের এপ্রিল মাসে পশ্চিমবঙ্গ নগর ও গ্রামাঞ্চল (পরিকল্পনা ও উন্নয়ন) আইন ১৯৭৯ (পশ্চিমবঙ্গ আইন - ১৯৭৯-এর তেরো) বলে এই পর্ষদ গঠিত হয়।


title: শিলিগুড়ি জলপাইগুড়ি উন্নয়ন পর্ষদ

text: শিলিগুড়ি জলপাইগুড়ি উন্নয়ন পর্ষদের অধিভুক্ত এলাকার পরিমাণ ২৩২৭.১২ বর্গ কিলোমিটার। এবং ২০১১ সালের জনগণনা অনুসারে এই এলাকার জনসংখ্যা ২.০১ মিলিয়ন।


title: শিলিগুড়ি জলপাইগুড়ি উন্নয়ন পর্ষদ

text: শিলিগুড়ি জলপাইগুড়ি উন্নয়ন পর্ষদের অধিভুক্ত এলাকাগুলি হল:


title: বক্সা দুর্গ

text: বক্সা দুর্গ হল ভারতের পশ্চিমবঙ্গ রাজ্যের আলিপুরদুয়ার জেলায় অবস্থিত একটি অধুনা-পরিত্যক্ত দুর্গ। বক্সা জাতীয় উদ্যানে উচ্চতায় এই দুর্গ অবস্থিত। জেলাসদর ও নিকটবর্তী শহর আলিপুরদুয়ারের থেকে এই দুর্গের দূরত্ব । ভারত ও তিব্বতের মধ্যে যে রেশম বাণিজ্য পথটি ভুটানের মধ্যে দিয়ে যেত, সেটির একাংশ রক্ষার জন্য ভুটান রাজারা এই দুর্গটি ব্যবহার করতেন। ১৯৫০ সালে চীন তিব্বত দখল করে নিলে, বহু শরণার্থী এই অঞ্চলে উপস্থিত হন। সেই সময় পরিত্যক্ত দুর্গটি শরণার্থী আশ্রয় শিবির হিসেবে ব্যবহৃত হয়েছিল।


title: বক্সা দুর্গ

text: বক্সা দুর্গ কবে তৈরি হয়েছিল তা জানা যায় না। ব্রিটিশরা এই দুর্গ দখল করে নেওয়ার আগে এটি ছিল ভুটানের রাজা ও কোচবিহার রাজাদের যোগসূত্র।


title: বক্সা দুর্গ

text: কোচবিহাররের রাজার আমন্ত্রণে ব্রিটিশরা এই দুর্গ দখল করে নেয়। ১৮৬৫ সালের ১১ নভেম্বর, সিঞ্চুলার চুক্তির অংশ হিসেবে আনুষ্ঠানিকভাবে দুর্গটি ব্রিটিশদের হাতে তুলে দেওয়া হয়। দুর্গটি আগে বাঁশের তৈরি ছিল। ব্রিটিশরা এটিকে পাথরের দুর্গে রূপান্তরিত করে। পরবর্তীকালে ১৯৩০-এর দশক অবধি দুর্গটি উচ্চ নিরাপত্তাযুক্ত কারাগার ও ডিটেনশন ক্যাম্প হিসেবে ব্যবহৃত হয়। আন্দামানের সেলুলার জেলের পর এটিই ছিল ব্রিটিশ ভারতের সবচেয়ে কুখ্যাত ও দুর্গম কারাগার।


title: বক্সা দুর্গ

text: বিনা বিচারে বন্দী করে রাখার জন্যে পাহাড়ের ওপর দুর্গম এই স্থানকে বেছে নেয় ইংরেজরা। ১৯৩৭ সাল পর্যন্ত এখানে মোট বন্দী ছিলেন ৫২৫ জন। বন্দী বিপ্লবীরা একবার জেলের ভেতরে রবীন্দ্র জয়ন্তী পালন করেন, এবং কবিকে জন্মদিনের অভিনন্দন জানান। স্বয়ং রবীন্দ্রনাথ তখন দার্জিলিং অবস্থান করছিলেন। এ কথা জানতে পেরে তিনি তার প্রত্যুত্তর দেন এই বলে "অমৃতের পুত্র মোরা কাহারা শোনাল বিশ্বময়, আত্মবিসর্জন করি আত্মারে কে জানিল অক্ষয়"। হিজলী জেলে গুলিচালনার প্রতিবাদে বক্সায় বন্দী বিপ্লবীরা অনশন করেছেন। প্রমথ ভৌমিক, জ্ঞান চক্রবর্তী, কৃষ্ণপদ চক্রবর্তী প্রমুখ অনুশীলন সমিতি ও যুগান্তর দলের জাতীয়তাবাদী বিপ্লবীদের এই দুর্গে ১৯৩০-এর দশক অবধি বন্দী করে রাখা হয়েছিল। পরবর্তীকালেও কবি সুভাষ মুখোপাধ্যায়, বিনয় চৌধুরী, সতীশচন্দ্র পাকড়াশী, ননী ভৌমিক, পারভেজ শাহেদী, চিন্মোহন সেহানবীশ প্রমুখ কমিউনিস্ট বিপ্লবী ও বুদ্ধিজীবী এই দুর্গে বন্দী ছিলেন ১৯৫০-এর দশকে।


title: বক্সা দুর্গ

text: চীনের তিব্বত দখলের আগে দ্রেপুং ছিল তিব্বতের সবচেয়ে বিখ্যাত বৌদ্ধ মঠগুলির একটি। এই মঠে ১০,০০০ সন্ন্যাসী বাস করতেন। ১৯৫৯ সালের মার্চ মাসে তিব্বতি জনতাকে অবদমিত করে এই মঠ দখল করে নেয়। মাত্র কয়েকশো সন্ন্যাসী ভারতে পালিয়ে আসতে সক্ষম হন। তিব্বতের বিভিন্ন প্রান্তের প্রতিনিধি এই সন্ন্যাসীরা প্রথমে বক্সা দুর্গের বনাঞ্চলে ঘেরা পূর্বতন জেলখানায় একটি সন্ন্যাসীদের পঠনপাঠনের কেন্দ্র ও শরণার্থী শিবির স্থাপন করেন।


title: বক্সা দুর্গ

text: ১৯৬৬ সালে ভারতের বিদেশ মন্ত্রক বক্সা দুর্গে আশ্রয় নেওয়া শরণার্থীদের জন্য একটি ভাল বাসস্থানের ব্যবশা করে দেন। শরণার্থীরা প্রথমে নতুন জায়গায় যেতে অনিচ্ছুক হলেও, দলাই লামার বার্তা পেয়ে ভবিষ্যতের কথা ভেবে তাঁরা রাজি হন। ১৯৭১ সালে তাঁরা কর্ণাটক রাজ্যের বাইলাকুপে ও মুন্দগদে চলে যান।


title: বক্সা দুর্গ

text: বক্সা দুর্গ থেকে নিম্নলিখিত ট্রেকিং পথগুলি গিয়েছে:


title: বিধাননগর পুলিশ কমিশনারেট

text: বিধাননগর পুলিশ কমিশনারেট বা বিধাননগর সিটি পুলিশ হল ভারতের পশ্চিমবঙ্গ রাজ্যের রাজধানী কলকাতা শহরের উত্তর ও ঊত্তর-পূর্ব অঞ্চলের বিধাননগর ও সংলগ্ন এলাকার শান্তিরক্ষার দায়িত্বপ্রাপ্ত একটি পুলিশ বাহিনী। ২০১২ সালের ২০ জানুয়ারি বিধাননগর পুলিশ কমিশনারেট গঠিত হয়। এই কমিশনারেট পশ্চিমবঙ্গ স্বরাষ্ট্র মন্ত্রকের প্রশাসনিক নিয়ন্ত্রণাধীন এবং পশ্চিমবঙ্গ পুলিশের একটি অংশ। উত্তর চব্বিশ পরগনা পুলিশ জেলাকে দ্বিখণ্ডিত করে নয়টি থানা নিয়ে এই কমিশনারেট গঠিত হয়। রাজীব কুমার এই কমিশনারেটের প্রথম পুলিশ কমিশনার।


title: বিধাননগর পুলিশ কমিশনারেট

text: বিধাননগর পুলিশ কমিশনারেটের প্রধান কার্যালয় বিধাননগরে অবস্থিত। এই কমিশনারেট দুই ভাগে বিভক্ত। যথা: বিধাননগর ও বিমানবন্দর। কমিশনারেটের এক্তিয়ারভুক্ত এলাকার আয়তন ১১০ বর্গ কিলোমিটার। নয়টি থানা এই কমিশনারেটের আওতাধীন।


title: বঙ্গ (প্রাচীন রাজ্য)

text: বঙ্গ হলো ভারতীয় উপমহাদেশের পূর্বভাগে অবস্থিত একটি প্রাচীন রাজ্য। এই রাজ্যটি এখন রাজনৈতিকভাবে বিভাজিত বঙ্গ অঞ্চলে (বাংলাদেশ ও পশ্চিমবঙ্গ) অবস্থিত ছিল। এটি ছিল দক্ষিণ এশিয়ার একটি সমুদ্রচারী রাজ্য।


title: বঙ্গ (প্রাচীন রাজ্য)

text: মহাভারতে (৬।৯) অঙ্গ, বঙ্গ ও কলিঙ্গ রাজ্য তিনটাকে ভারতবর্ষ বা প্রাচীন ভারতের নিকটবর্তী রাজ্য হিসেবে উল্লেখ করা হয়েছে। ১২ বছর তীর্থভ্রমণে বেরিয়ে অর্জুন বঙ্গ ও কলিঙ্গের সকল পবিত্র স্থানে এসেছিলেন।


title: বঙ্গ (প্রাচীন রাজ্য)

text: পূর্বাঞ্চলের অঙ্গ, বঙ্গ, কলিঙ্গ, পুণ্ড্র ও সুহ্ম - এই পাঁচটি রাজ্যের প্রতিষ্ঠাতা ছিলেন একই বংশের সন্তান। এঁরা ছিলেন গিরিব্রজ শহরের কাছে অবস্থিত মগধ রাজ্যের অধিবাসী গৌতম দীর্ঘতম ঋষির ঔরসজাত এবং বলি রাজার দত্তক পুত্র।


title: বঙ্গ (প্রাচীন রাজ্য)

text: কর্ণের অঙ্গ রাজ্য জয় করার পর ভীম পার্বত্য অঞ্চলের এক শক্তিশালী রাজাকে পরাস্ত করেন। এরপর মদগিরির রাজাকে পরাস্ত করার পর পাণ্ডবগণ পুণ্ড্র অঞ্চলের রাজা বাসুদেব ও কৌশিক-মচ্ছের রাজা মহৌজকে পরাজিত করেন। তারপর তাঁরা বঙ্গ রাজ্য আক্রমণ করেন। সমুদ্রসেন ও তাম্রলিপ্তের রাজা চন্দ্রসেনকে পরাজিত করে তাঁরা সুহ্ম রাজ্যের কৈবর্ত রাজাকেও পরাজিত করেন। এরপর তাঁরা সমুদ্রতীরবর্তী অঞ্চলের রাজাদের পরাজিত করেন। এরপর তাঁরা লৌহিত্য রাজ্যের দিকে অগ্রসর হন। (২।২৯)


title: বঙ্গ (প্রাচীন রাজ্য)

text: ভার্গব রাম কাশ্মীর, দারদ, কুন্তি, ক্ষুদ্রক, মালব, অঙ্গ, বঙ্গ, কলিঙ্গ, বিদেহ, তাম্রলিপ্ত, রক্ষোবাহ, বিতাহোত্র, ত্রিগার্ত ও মার্তিকাবত রাজ্য জয় করেছিলেন। (৭।৬৮) কর্ণ অঙ্গ, বঙ্গ, কলিঙ্গ, মণ্ডিকা, মগধ ও করকখণ্ডের অংশবিশেষ জয় করেন। (৩।২৫২)


title: বঙ্গ (প্রাচীন রাজ্য)

text: অঙ্গ, বঙ্গ, কলিঙ্গ, মগধ, কাশী, কোশল, বৎস, গর্গ্য, করুষ ও পৌণ্ড্র রাজ্যগুলিকে বাসুদেব কৃষ্ণ জয় করেছিলেন। (৭।১১)


title: বঙ্গ (প্রাচীন রাজ্য)

text: অর্জুন কুরুক্ষেত্র যুদ্ধের পর অশ্বমেধ যজ্ঞের সময় বঙ্গ, পুণ্ড্র ও কোশল রাজ্যগুলিকে জয় করেন। (১৪।৮২)


title: বঙ্গ (প্রাচীন রাজ্য)

text: অঙ্গ, বঙ্গ ও পুণ্ড্র রাজ্যের রাজারা যুধিষ্ঠিরের রাজসভায় উপস্থিত থাকতেন বলে উল্লেখ পাওয়া যায়। (২।৪) বঙ্গ, অঙ্গ, পুণ্ড্র, ওড্র, চোল, দ্রাবিড়, অন্ধ্র রাজ্য যুধিষ্ঠিরকে কর দিত বলে উল্লিখিত হয়। (৩।৫১) অঙ্গ, বঙ্গ, পুণ্ড্র, সনবত্য ও গয়া - এই সদ্বংশজাত ক্ষত্রিয় রাজারা নিয়মিত যুদ্ধবিদ্যার চর্চা করতেন। বঙ্গ, কলিঙ্গ, মগধ, তাম্রলিপ্ত, সুপুণ্ড্রক, দৌবলিক, সাগরক, পাত্রোনা, সৈসব ও কর্ণপ্রবর্ণকরা দলে দলে যুধিষ্ঠিরের রাজদ্বারে দাঁড়িয়ে থাকতেন। (২। ৫১)।


title: বঙ্গ (প্রাচীন রাজ্য)

text: বঙ্গ সেনাবাহিনী যুদ্ধহস্তী পরিচালনায় দক্ষ ছিল। কলিঙ্গ রাজ্যের সঙ্গে তাঁরাও কুরুক্ষেত্র যুদ্ধে কৌরবদের পক্ষ নেয়। (8।১৭) কুরুক্ষেত্র যুদ্ধের সময় বঙ্গের রাজা ছিলেন ভগদত্ত। (৬।৯৩)


title: বঙ্গ (প্রাচীন রাজ্য)

text: মহাভারতের দ্বিতীয় পর্বে (শ্লোক পর্বাধ্যায় ২৯) সমুদ্রসেন ও চন্দ্রসেন নামে দুই রাজার নাম উল্লেখ করা হয়েছে। যদিও তাঁরা বঙ্গের রাজা ছিলেন কিনা তা স্পষ্ট নয়। এই পর্বেই ৪৩ পর্বাধ্যায়ে কর্ণকে অঙ্গ ও বঙ্গের রাজা বলে উল্লেখ করা হয়েছে। কৃষ্ণের শত্রু পুণ্ড্রক বাসুদেবকে (জরাসন্ধের বন্ধু) বঙ্গ, পুণ্ড্র ও কিরাতদের রাজা বলে উল্লেখ করা হয়েছে। (২।১৪) অষ্টম পর্বে ভগদত্তকে বঙ্গের রাজা বলে উল্লেখ করা হয়েছে।


title: বঙ্গ (প্রাচীন রাজ্য)

text: সম্ভবত এই রাজারা বঙ্গ রাজ্য জয় করেছিলেন। মহাভারতের অন্যান্য অংশে এঁদের পার্শ্ববর্তী রাজ্যগুলির রাজা বলে উল্লেখ করা হয়েছে। ভগদত্ত ছিলেন বঙ্গের উত্তর দিকে অবস্থিত প্রাগজ্যোতিষ রাজ্যের রাজা। পুণ্ড্রক বাসুদেব ও কর্ণ ছিলেন বঙ্গের পূর্ব দিকে অবস্থিত পুণ্ড্র ও অঙ্গ রাজ্যের রাজা।


title: বঙ্গ (প্রাচীন রাজ্য)

text: মহাভারতের অন্য জায়গায় আছে বঙ্গ ও কলিঙ্গ রাজ্যের রাজারা পুণ্ড্রের পুণ্ড্রক বাসুদেবের সঙ্গে দ্রৌপদীর স্বয়ম্বর সভায় উপস্থিত ছিলেন।


title: তন্ত্রসার (শৈব ধর্মগ্রন্থ)

text: "'তন্ত্রসার" হল হিন্দুধর্মের ত্রিক বা কাশ্মীর শৈব দর্শনের একটি ধর্মগ্রন্থ। এটি উক্ত সম্প্রদায়ের সবচেয়ে গুরুত্বপূর্ণ ঐতিহাসিক ব্যক্তিত্ব অভিনবগুপ্তের লেখা। এটিকে অভিনবগুপ্তের বিখ্যাত গ্রন্থ তন্ত্রলোকের একটি সংস্করণ বলে মনে করা হয়।


title: কলকাতা উন্নয়ন সংস্থা

text: কলকাতা উন্নয়ন সংস্থা (আগেকার নাম ক্যালকাটা ইমপ্রুভমেন্ট ট্রাস্ট বা সিআইটি) হল পশ্চিমবঙ্গ সরকারের নগরোন্নয়ন মন্ত্রকের অধীনস্থ একটি বিধিবদ্ধ সংস্থা। এটি কলকাতার সবচেয়ে পুরনো নগরোন্নয়ন সংস্থা।


title: কলকাতা উন্নয়ন সংস্থা

text: ১৯১২ সালে সরকার-নিযুক্ত একটি কমিশনের সুপারিশ এবং জনসাধারণের মতামতের পরিপ্রেক্ষিতে ক্যালকাটা ইমপ্রুভমেন্ট ট্রাস্ট আইন, ১৯১১ বলে এই সংস্থাটি স্থাপিত হয়। এই সংস্থার উদ্দেশ্য ছিল কলকাতার বিস্তার ঘটানো ও উন্নয়নের কাজ চালানো। ২০১১ সালে পশ্চিমবঙ্গের পুর ও নগরোন্নয়ন মন্ত্রী ঘোষণা করেছিলেন কলকাতা উন্নয়ন সংস্থা কলকাতা পৌরসংস্থার সঙ্গে মিশে যাবে।


title: ব্যাঙ্ক অফ ক্যালকাটা

text: ব্যাঙ্ক অফ ক্যালকাটা (বর্তমান স্টেট ব্যাঙ্ক অফ ইন্ডিয়ার আদিরূপ) ছিল ভারতের প্রথম ব্যাঙ্ক। প্রধানত টিপু সুলতান ও মারাঠাদের বিরুদ্ধে যুদ্ধে জেনারেল ওয়েলেসলিকে অর্থসাহায্যের জন্যই ১৮০৬ সালের ২ জুন এই ব্যাঙ্ক প্রতিষ্ঠিত হয়। ১৮০৯ সালের ২ জানুয়ারি এই ব্যাঙ্কের নাম পালটে রাখা হয় "ব্যাঙ্ক অফ বেঙ্গল"।


title: ব্যাঙ্ক অফ ক্যালকাটা

text: রেঙ্গুন (১৮৬১), পাটনা (১৮৬২), মির্জাপুর (১৮৬২) ও বারাণসীতে (১৮৬২) এই ব্যাঙ্কের শাখা স্থাপিত হয়। ব্যাঙ্ক অফ বেঙ্গল সুপরিচিত হয়ে ওঠার পর ব্যাঙ্ক কর্তৃপক্ষ ঢাকায় ব্যাঙ্কের শাখা স্থাপনে উদ্যোগী হন। এরপরই ১৯৪৬ সালে প্রতিষ্ঠিত ঢাকা ব্যাঙ্ক ও ব্যাঙ্ক অফ বেঙ্গল সংযুক্ত হয় ১৮৬২ সালে। এরপর কানপুরেও ব্যাঙ্ক অফ বেঙ্গলের একটি শাখা স্থাপিত হয়।


title: ব্যাঙ্ক অফ ক্যালকাটা

text: ১৯২১ সালে ব্যাঙ্ক অফ বোম্বাই ও ব্যাঙ্ক অফ মাদ্রাজ — এই দুখানি প্রেসিডেন্সি ব্যাঙ্ক ব্যাঙ্ক অফ বেঙ্গলের সঙ্গে মিশে যায় এবং ইম্পিরিয়াল ব্যাঙ্ক অফ ইন্ডিয়া গঠিত হয়। স্বাধীন ভারতের কেন্দ্রীয় ব্যাঙ্কিং সংস্থা ভারতীয় রিজার্ভ ব্যাঙ্ক ১৯৫৫ সালের ৩০ এপ্রিল ইম্পিরিয়াল ব্যাঙ্ক অফ ইন্ডিয়া অধিগ্রহণ করে নেয় এবং এই ব্যাঙ্কের নামকরণ করা হয় "স্টেট ব্যাঙ্ক অফ ইন্ডিয়া"।


title: একবার বিদায় দে মা ঘুরে আসি

text: একবার বিদায় দে মা ঘুরে আসি একটি বাংলা দেশাত্মবোধক গান। গানটি রচনা ও সুর করেন বাঁকুড়ার লোককবি পীতাম্বর দাস, মতান্তরে মুকুন্দ দাস। এটি ভারতীয় ব্রিটিশ বিরোধী আন্দোলনের অন্যতম বিপ্লবী ক্ষুদিরাম বসুর সম্মানে রচিত।


title: একবার বিদায় দে মা ঘুরে আসি

text: ভারতের পশ্চিমবঙ্গ রাজ্যে ক্ষুদিরাম বসু এখনো বিশেষ সম্মানের সঙ্গে স্মরিত হন। তাই গানটি আজও এখানে জনপ্রিয়। ১৯৬৬ সালে মুক্তিপ্রাপ্ত "সুভাষচন্দ্র" চলচ্চিত্রে এই গানটি প্রয়োগ করা হয়েছিল। সেখানে গানটির নেপথ্য শিল্পী ছিলেন লতা মঙ্গেশকর।


title: একবার বিদায় দে মা ঘুরে আসি

text: ক্ষুদিরাম বসু ছিলেন প্রথম বাঙালি বিপ্লবী যাকে ব্রিটিশ সরকার ফাঁসি দিয়েছিল। ক্ষুদিরাম ভারত থেকে ব্রিটিশ শাসন উৎখাত করার জন্য সশস্ত্র বিপ্লবে অংশ নিয়েছিলেন। ১৯০৮ সালের ১১ অগস্ট তার ফাঁসির নির্দেশ কার্যকর হয়। ফাঁসির সময় তার বয়স ছিল ১৮। তার ফাঁসি উপলক্ষে তাকে বিদায় জানানোর জন্য এই গানটি রচিত হয়েছিল।


title: একবার বিদায় দে মা ঘুরে আসি

text: ক্ষুদিরাম বসুর ফাঁসি উপলক্ষে প্রথম পুরুষে আখ্যানকবিতার আকারে এই দ্ব্যর্থবোধক গানটি রচিত। এটি শুনলে মনে হয় ক্ষুদিরাম একাধারে নিজের মা এবং দেশজননীর কাছে বিদায় চাইছেন।


title: একবার বিদায় দে মা ঘুরে আসি

text:
একবার বিদায় দে মা ঘুরে আসি।
হাসি হাসি পরব ফাঁসি দেখবে ভারতবাসী।


title: একবার বিদায় দে মা ঘুরে আসি

text:
কলের বোমা তৈরি করে
দাঁড়িয়ে ছিলেম রাস্তার ধারে মাগো,
বড়লাটকে মারতে গিয়ে
মারলাম আরেক ইংলন্ডবাসী।


title: একবার বিদায় দে মা ঘুরে আসি

text:
হাতে যদি থাকতো ছোরা
তোর ক্ষুদি কি পড়তো ধরা মাগো
রক্ত-মাংসে এক করিতাম
দেখতো জগতবাসী


title: একবার বিদায় দে মা ঘুরে আসি

text:
শনিবার বেলা দশটার পরে
জজকোর্টেতে লোক না ধরে মাগো
হল অভিরামের দ্বীপ চালান মা ক্ষুদিরামের ফাঁসি


title: একবার বিদায় দে মা ঘুরে আসি

text:
বারো লক্ষ তেত্রিশ কোটি
রইলো মা তোর বেটা বেটি মাগো
তাদের নিয়ে ঘর করিস মা
ওদের করিস দাসী


title: একবার বিদায় দে মা ঘুরে আসি

text:
দশ মাস দশদিন পরে
জন্ম নেব মাসির ঘরে মাগো
তখন যদি না চিনতে পারিস
দেখবি গলায় ফাঁসি।


title: শোভাবাজার লাল মন্দির

text: লাল মন্দির হল ভারতের পশ্চিমবঙ্গ রাজ্যের রাজধানী কলকাতা শহরের শোভাবাজার অঞ্চলে অবস্থিত একটি কালীমন্দির। কথিত আছে, শোভাবাজারের রাজা এই মন্দির প্রতিষ্ঠা করেছিলেন। এই মন্দিরটি কলকাতা চিত্তরঞ্জন অ্যাভিনিউয়ের মধ্যস্থলে অবস্থিত।


title: পশ্চিমবঙ্গ রাজ্য বিদ্যুৎ বণ্টন সংস্থা

text: পশ্চিমবঙ্গ বিদ্যুৎ বণ্টন সংস্থা হল ভারতের পশ্চিমবঙ্গ রাজ্যের রাজ্য বিদ্যুৎ পর্ষদের অধীনস্থ একটি বিদ্যুৎ বণ্টন সংস্থা। ২০০৭ সালে এই সংস্থা প্রতিষ্ঠিত হয়। রাজ্যের ৯৬ % বিদ্যুৎ এই সংস্থার মাধ্যমে সরবরাহ করা হয়। এক কোটিরও বেশি গ্রাহক এই সংস্থার পরিষেবা পেয়ে থাকেন। ২০১০-১১ অর্থবর্ষে এই সংস্থা লাভ করেছিল।


title: পশ্চিমবঙ্গ রাজ্য বিদ্যুৎ বণ্টন সংস্থা

text: ইন্ডিয়া টেক-এক্সিলেন্স অ্যাওয়ার্ড, ২০১০


title: ১৯৯০ বানতলা ধর্ষণ মামলা

text: ১৯৯০ সালের ৩০ মে গোসাবা রাঙাবেড়িয়া থেকে ফেরার পথে বানতলা রোডে একদল দুষ্কৃতির হাতে পশ্চিমবঙ্গ সরকারের দুই মহিলা স্বাস্থ্য আধিকারিক ও একজন ইউনিসেফের আধিকারিক ধর্ষিতা হন। দুষ্কৃতিদের বাধা দিতে গিয়ে একজন আধিকারিক ও তাঁদের গাড়ির চালক নিহত হন।


title: ১৯৯০ বানতলা ধর্ষণ মামলা

text: ১৯৯০ সালের ৩০ মে গোসাবায় একটি টীকাকরণ কর্মসূচি সেরে তিন জন স্বাস্থ্য আধিকারিকের একটি দল কলকাতায় ফিরছিলেন। এই দলে ছিলেন পশ্চিমবঙ্গ সরকারের স্বাস্থ্য মন্ত্রকের অতিরিক্ত জেলা গণমাধ্যম বিভাগের উপ-আধিকারিক অনিতা দেওয়ান, স্বাস্থ্য মন্ত্রকের উচ্চপদস্থ আধিকারিক উমা ঘোষ এবং ইউনিসেফের বিশ্ব স্বাস্থ্য সংস্থার নতুন দিল্লি কার্যালয়ের প্রতিনিধি রেণু ঘোষ। সন্ধ্যা সাড়ে ছটা নাগাদ যখন তাঁরা ইস্টার্ন মেট্রোপলিটান বাইপাসের কাছে বানতলায় পৌঁছান তকন ৪-৫ জন যুবক স্থানীয় সিপিআই (এম) পার্টি অফিসের কাছে তাঁদের গাড়ি থামাতে বাধ্য করে। গাড়ির চালক তাদের পাশ কাটিয়ে গাড়ি নিয়ে পালাতে গেলে নিয়ন্ত্রণ হারিয়ে গাড়িটি উলটে যায়। এই সময় আরও ১০-১২ জনের একটি দল সেখানে উপস্থিত হয়। তারা গাড়ির একজন আধিকারিককে টেনে বার করে। আগের দলটি অন্য দুই আধিকারিককে বার করে। গাড়ির চালক তাদের বাধা দিতে যান, কিন্তু ব্যর্থ হন। দলটি গাড়ির চালককে হত্যা করার চেষ্টা করে এবং গাড়িটিতে আগুন লাগিয়ে দেয়। আধিকারিকদের কাছের একটি ধানক্ষেতে নিয়ে গিয়ে গণধর্ষণ করা হয়। একজন আধিকারিক তাদের বাধা দিতে যান। ধর্ষকরা তাঁকে হত্যা করে।


title: ১৯৯০ বানতলা ধর্ষণ মামলা

text: রাত সাড়ে এগারোটা নাগাদ পুলিশ গিয়ে আধিকারিকদের নগ্ন দেহ উদ্ধার করে। তাঁদের ক্যালকাটা ন্যাশানাল মেডিক্যাল কলেজের আপদকালীন বিভাগে ভর্তি করা হয়ে। প্রথম দিকে তাঁদের মৃত মনে করা হয়ে হয়েছিল। কিন্তু দুজন বেঁচে ছিলেন। তাঁদের চিকিৎসা শুরু হয়। একজন মহিলা ডাক্তার জনৈক আধিকারিকের যোনিতে একটি ধাতব টর্চ দেখে অজ্ঞান হয়ে যান।


title: ১৯৯০ বানতলা ধর্ষণ মামলা

text: আহত ড্রাইভার অবনী নাইয়াকে এসএসকেএম হাসপাতালে ভর্তি করা হয়। তাঁর দেহে ভারী অস্থের ৪৩টি আঘাতের চিহ্ন পাওয়া যায়। আক্রমণকারীরা তাঁর পুরুষাঙ্গটি পিষে দিয়েছিল। ১৯৯০ সালের ৪ জুন, সকাল ৫টা ৪০ মিনিটে তিনি মারা যান। স্বাস্থ্য মন্ত্রকের প্রশিক্ষণরত স্বাস্থ্য আধিকারিক ডাঃ বিশ্বনাথ কাহালি তাঁর অটপসি করেছিলেন।


title: ১৯৯০ বানতলা ধর্ষণ মামলা

text: পশ্চিমবঙ্গের তৎকালীন স্বাস্থ্যমন্ত্রী প্রশান্ত শূর জানিয়েছিলেন গ্রামবাসীরা আধিকারিকদের শিশুপাচারকারী মনে করে আক্রমণ করেছিল। তৎকালীন মুখ্যমন্ত্রী জ্যোতি বসু এই ঘটনা সম্পর্কে তাৎক্ষণিক প্রতিক্রিয়ায় বলেছিলেন, এমন মারধরের ঘটনা প্রায়ই ঘটে, যদিও পরবর্তীতে তাঁরই নির্দেশে ঘটনার তদন্ত ও দোষীদের শাস্তি হয়। রাজ্যে এই বীভতস ঘটনা আলোড়ন ও তীব্র সমালোচনা সৃষ্টি করে।


title: বরুণ বিশ্বাস

text: বরুণ বিশ্বাস (১২ সেপ্টেম্বর, ১৯৭২ - ৫ জুলাই, ২০১২) ছিলেন একজন ভারতের পশ্চিমবঙ্গ রাজ্যের উত্তর চব্বিশ পরগণা জেলার সুটিয়া অঞ্চলের অধিবাসী এক বাঙালি স্কুলশিক্ষক ও সমাজকর্মী। ২০০০ সালে সুটিয়া অঞ্চলে অপরাধমূলক কাজকর্ম ও গণধর্ষণের ঘটনার প্রতিবাদে গঠিত সুটিয়া গণধর্ষণ প্রতিবাদ মঞ্চের তিনি ছিলেন সহ-প্রতিষ্ঠাতা। ২০১২ সালের ৫ জুলাই তাঁকে গুলি করে হত্যা করা হয়। ২০১৩ সালে প্রলয় (চলচ্চিত্র) টি নির্মিত হয় তাঁর জীবন ও কর্মকে ভিত্তি করে। এছাড়াও 'প্রলয় আসছে' নামক একটি টেলিসিরিয়াল নির্মিত হয় ২০১১ সালে যার কিছুটা অংশ বরুন বিশ্বাসের জীবনের ছায়ায় নির্মিত।


title: বরুণ বিশ্বাস

text: ১৯৭২ সালের ১২ সেপ্টেম্বর পশ্চিমবঙ্গের চব্বিশ পরগনা জেলার (অধুনা উত্তর চব্বিশ পরগনা জেলা) সুটিয়ায় বরুণ বিশ্বাসের জন্ম। ১৯৭১ সালে তাঁর বাবা-মা জগদীশ বিশ্বাস ও গীতা বিশ্বাস বাংলাদেশের স্বাধীনতা যুদ্ধের সময় বাংলাদেশের (তৎকালীন পূর্ব পাকিস্তান) ফরিদপুর থেকে চব্বিশ পরগনা জেলার পাঁচপোতার আচারিপাড়ায় চলে এসেছিলেন। জগদীশ বিশ্বাস তাঁর সন্তানদের লেখাপড়ার জন্য দিনে মজুরের কাজ করে ও রাতে স্থানীয় যাত্রাদলে গান গেয়ে জীবিকানির্বাহ করতেন।


title: বরুণ বিশ্বাস

text: বরুণ বিশ্বাস পাঁচপোতা ভরাডাঙা হাই স্কুল ও খাতরা বয়েজ হাই স্কুলে পড়াশোনা করেন। তারপর গোবরডাঙ্গা হিন্দু কলেজ থেকে বাংলায় স্নাতক ডিগ্রি অর্জন করেন। তারপর কলকাতা বিশ্ববিদ্যালয় থেকে স্নাতকোত্তর ডিগ্রি ও নিউ ব্যারাকপুরের বি. টি. কলেজ থেকে বি.এড ডিগ্রি অর্জন করেন।


title: বরুণ বিশ্বাস

text: শিক্ষা শেষ করার পর বরুণ বিশ্বাস পশ্চিমবঙ্গ প্রশাসনিক কৃত্যক (WBCS) পরীক্ষায় উত্তীর্ণ হন কিন্তু সমাজসেবা ও শিক্ষকতার জীবন বেছে নেন। ১৯৯৮ সালে তিনি কলকাতার মিত্র ইনস্টিটিউশনে (মেন) স্কুলশিক্ষক হিসেবে কাজে যোগ দেন। মৃত্যুর সময় পর্যন্ত তিনি সেখানেই শিক্ষকতা করেছিলেন।


title: বরুণ বিশ্বাস

text: ২০০০ সালে বরুণ বিশ্বাস ইছামতী নদী ও যমুনা নদীর বন্যা নিবারণের জন্য একটি খাল তৈরির জন্য আন্দোলন শুরু করেন। এই দুই নদী সুটিয়া বনগাঁ, স্বরূপনগর ও গাইঘাটা অঞ্চলে বন্যার কারণ হত। বরুণ বিশ্বাস খালের একটি নকশাও তৈরি করেন। প্রথম দিকে স্থানীয় রাজনৈতিক নেতৃবৃন্দ তাঁর এই পরিকল্পনা নিয়ে বিশেষ আগ্রহ প্রকাশ না করলেও শেষ পর্যন্ত সরকার প্রস্তাবিত খালটি তৈরি করে। নিজেদের ব্যবসার স্বার্থে ইছামতী নদীর গতি রুদ্ধ করে ও গতিপথ পরিবর্তিত করছিল একটি দল। এর ফলে গ্রামে বন্যা দেখা দিচ্ছিল। এই দলের বিরুদ্ধেও বরুণ বিশ্বাস আন্দোলন শুরু করেন।


title: বরুণ বিশ্বাস

text:
১৯৯০-এর দশকের শেষ দিকে এবং ২০০০-এর দশকের গোড়ার দিকে সুটিয়া ও পার্শ্ববর্তী গ্রামগুলিকে একদল দুষ্কৃতিদের দৌরাত্ম্য বৃদ্ধি পেয়েছিল। ২০০০-২০০২ সালের মধ্যে ৩৩টি ধর্ষণ ও ১২টি খুনের ঘটনা ঘটেছিল সুটিয়ায়। বরুণ বিশ্বাস একদল গ্রামবাসীদের নিয়ে এই জঘন্য অপরাধের বিরুদ্ধে আন্দোলন শুরু করেন এবং অপরাধীদের গ্রেফতার করার দাবি জানাতে থাকেন। ২০০০ সালে মাত্র ২৮ বছর বয়সে তিনি অন্যান্যদের সঙ্গে "সুটিয়া গণধর্ষণ প্রতিবাদ মঞ্চ" গঠন করেন। এই মঞ্চ ধর্ষণের প্রতিবাদে জনসভার আয়োজন করতে শুরু করে। এমনই একটি সভায় বরুণ বিশ্বাস বলেছিলেন:
বরুণ বিশ্বাসের দল ধর্ষিতাদের পুলিশে খবর দিতে সাহায্য করত, যাতে অপরাধীরা ধরা পরে। এর ফলে দলের নেতা সুশান্ত চৌধুরী ধরা পড়ে। বরুণ বিশ্বাস ধর্ষিতা মহিলাদের সঙ্গে কথা বলে তাদের মানসিক শক্তিও যোগাতেন।


title: বরুণ বিশ্বাস

text: ২০১২ সালের ৫ জুলাই সন্ধ্যা ৭টা ২০ মিনিটে কলকাতা থেকে ফেরার পথে গোবরডাঙা রেল স্টেশনের বাইরে পার্কিং লটে বরুণ বিশ্বাসকে পিছন থেকে গুলি করে হত্যা করা হয়। এরপরই হাবরা, গাইঘাটা ও গোপালনগর থানার পুলিশ সুটিয়া অপরাধী চক্রের পাঁচ জনকে গ্রেফতার করে। এদের মধ্যে ছিল অভিযুক্ত ভাড়াটে খুনি সুমন্ত দেবনাথ ওরফে ফটকে, দেবাশিষ সরকার, বিশ্বজিৎ বিশ্বাস ও রাজু সরকার। এদের বেশিরভাগই স্থানীয় ছাত্র। এরা পুলিশের কাছে স্বীকার করে যে দমদম কেন্দ্রীয় সংশোধনাগারে যাবজ্জীবন কারাদণ্ডপ্রাপ্ত বন্দী সুশান্ত চৌধুরীর নির্দেশে তারা বরুণ বিশ্বাসকে খুন করেছে।


title: বরুণ বিশ্বাস

text: ২০১৩ সালের অগস্ট মাসে বরুণ বিশ্বাসের জীবন-ভিত্তিক বাংলা চলচ্চিত্র "প্রলয়" মুক্তি পায়। এই ছবিতে অভিনেতা পরমব্রত চট্টোপাধ্যায় বরুণ বিশ্বাসের ভূমিকায় অভিনয় করেন।


title: বরুণ বিশ্বাস

text:
২০১৩ সালেই দুর্গাপূজার সময় পাঁচপোতা অভিযান সংঘ দুর্গাপূজা কমিটি বরুণ বিশ্বাসের জীবন ও আন্দোলনকে তাদের পূজার থিম নির্বাচন করে। তারা তাদের পূজার মঞ্চটির নাম রাখে "বরুণ মঞ্চ"। পূজা কমিটির যুগ্মসচিব মানবেন্দ্র বিশ্বাস জানান—
সুটিয়ার পাঁচপোতা বরুণের মামাবাড়ি। এখানেই সে ছোটোবেলা কাটিয়েছে। ধর্ষণকারী ও অপরাধীরা কার্যত সুটিয়ার শাসক হয়ে উঠেছিল। সুটিয়া প্রতিবাদী মঞ্চের সাহায্যে সে গ্রামবাসীদের তাদের বিরুদ্ধে যুদ্ধ করতে সাহায্য করত... এই দুর্গাপূজা দুর্গার মহিষাসুর বধ এবং অপশাসনের বিরুদ্ধে বরুণের জয়ের প্রতীক হিসেবে পালিত হয়েছে।


title: ২০০৭ কলকাতা দাঙ্গা

text: ২০০৭ সালের ২১ নভেম্বর কলকাতা শহরে ২০০৭ কলকাতা দাঙ্গা ঘটেছিল। এই দিন অল ইন্ডিয়া মাইনরিটি ফোরামের ছত্রছায়ায় কয়েকজন প্রতিবাদকারী তসলিমা নাসরিনকে কলকাতায় থাকতে না দেওয়ার দাবিতে মধ্য কলকাতা অঞ্চলের একটি বড়ো অংশ অবরোধ করে এবং সহিংস দাঙ্গার পরিস্থিতি সৃষ্টি করে। সেই দিন সন্ধ্যায় পশ্চিমবঙ্গ সরকার শহরে সেনা মোতায়েন করে দেয়।


title: ২০০৭ কলকাতা দাঙ্গা

text: ১৭ অগস্ট কলকাতার মুসলমান ধর্মযাজকেরা বাংলাদেশি লেখক তসলিমা নাসরিনকে হত্যার ফতোয়া জারি করেছিলেন।


title: ২০০৭ কলকাতা দাঙ্গা

text: এই দাঙ্গার সময় কলকাতার বিভিন্ন টেলিভিশন চ্যানেলের সাংবাদিকরা দাঙ্গাকারীদের ছোঁড়া পাথরের ঘায়ে আহত হয়েছিলেন। দাঙ্গাকারীরা ভারতের মার্ক্সবাদী কমিউনিস্ট পার্টির দুটি পার্টি অফিসে আগুন লাগিয়ে দেয়। এই দাঙ্গার ফলে মধ্য কলকাতার শিয়ালদহ, মল্লিকবাজার, সি.আই.টি রোড, আলিমুদ্দিন স্ট্রিট, পদ্মপুকুর, মৌলালি ও এন্টালি এলাকায় যানবাহন স্তব্ধ হয়ে যায়।


title: ২০০৭ কলকাতা দাঙ্গা

text: কলকাতার রাস্তাগুলি রণক্ষেত্রের আকার নিলে পশ্চিমবঙ্গ সরকার ছয় কোম্পানি সেনা মোতায়েন করে। দুপুর তিনটে নাগাদ দুই কোম্পানি সেনা শহরে ফ্ল্যাগ মার্চ শুরু করে। প্রত্যেক কোম্পানিতে ১০০ থেকে ১২০ জন জওয়ান ছিলেন। কিছুক্ষণ পরেই আরও চার কোম্পানি সেনা মোতায়েন করা হয়।


title: ২০০৭ কলকাতা দাঙ্গা

text: এই ঘটনার দুই মাস পরে, ধর্মমুক্ত মানববাদী মঞ্চ নামে ধর্মনিরপেক্ষ মুসলমানদের একটি সংস্থা কলকাতা প্রেস ক্লাবে একটি সাংবাদিক সম্মেলন করে তসলিমা নাসরিনকে কলকাতা ছেড়ে যেতে বাধ্য করার প্রতিবাদ জানায়।


title: টেগোর গার্ডেন মেট্রো স্টেশন

text: টেগোর গার্ডেন () হল দিল্লি মেট্রোর ব্লু লাইনের একটি স্টেশন। স্টেশনটি রবীন্দ্রনাথ ঠাকুরের নামাঙ্কিত। ২০০৫ সালের ৩১ ডিসেম্বর চালু হওয়া এই স্টেশনটি একটি উড়াল স্টেশন। এর আগের স্টেশনটি হল রাজৌরি গার্ডেন এবং পরবর্তী স্টেশন হল সুভাষ নগর।


title: পশ্চিমবঙ্গ বিধান পরিষদ

text: পশ্চিমবঙ্গ বিধান পরিষদ ছিল পূর্বতন দ্বিকক্ষীয় পশ্চিমবঙ্গ আইনসভার উচ্চকক্ষ। ১৯৬৯ সালে এই কক্ষটি অবলুপ্ত হয়।


title: পশ্চিমবঙ্গ বিধান পরিষদ

text: ১৯৬৯ সালের ২১ মার্চ পশ্চিমবঙ্গ আইনসভায় বিধান পরিষদ অবলুপ্তির একটি প্রস্তাব পাস হয়। এরপর ভারতীয় সংসদে পশ্চিমবঙ্গ বিধান পরিষদ (অবলুপ্তি) আইন, ১৯৬৯ পাস হয়। ১৯৬৯ সালের ১ অগস্ট এই পরিষদ অবলুপ্ত হয়। ২০১১ সালে তৃণমূল কংগ্রেস সরকার পুনরায় এই পরিষদ গঠনের পরিকল্পনা গ্রহণ করে।


title: মেট্রো সিনেমা

text: মেট্রো সিনেমা হল ভারতের পশ্চিমবঙ্গ রাজ্যের রাজধানী কলকাতা শহরের এসপ্ল্যানেড অঞ্চলে জওহরলাল নেহেরু রোডে অবস্থিত একটি ইউনিপ্লেক্স সিনেমা হল ও ঐতিহ্যবাহী ভবন। মেট্রো-গোল্ডউইন-মেয়র এই হলের মালিক।


title: মেট্রো সিনেমা

text: মেট্রো-গোল্ডউইন-মেয়র কলকাতায় তাদের চলচ্চিত্রের বিপণনের জন্য এই সিনেমা হল তৈরির পরিকল্পনা করেছিল। ১৯৩৪ সালে নিউ ইয়র্কের টমার ল্যাম্ব (স্কটিশ বংশোদ্ভুত) এই হলের নকশা প্রস্তুত করেন। ১৯৩৫ সালে এই হল চালু হয়। "ওয়ে আউট ওয়েস্ট" সিনেমাটি এই হলে প্রদর্শিত প্রথম সিনেমা। ১৯৪০-এর দশকে লাইটহাউস হল নির্মিত হওয়ার আগে মেট্রোই ছিল কলকাতার আধুনিকতম সিনেমা হল।


title: মেট্রো সিনেমা

text: ২০১২ সালের জুন মাসে কলকাতা পৌরসংস্থার হেরিটেজ কমিশন এই হলটিকে মাল্টিপ্লেক্সে পরিণত করার একটি প্রকল্প গ্রহণ করে।


title: রবীন্দ্রনাথ ঠাকুর আন্তর্জাতিক পুরস্কার

text: রবীন্দ্রনাথ ঠাকুর আন্তর্জাতিক পুরস্কার বা টেগোর অ্যাওয়ার্ড হল নোবেল পুরস্কার-জয়ী কবি রবীন্দ্রনাথ ঠাকুরের (১৮৬১-১৯৪১) জন্ম-সার্ধশতবর্ষ উপলক্ষে চালু করা একটি আন্তর্জাতিক পুরস্কার। ২০১১ সাল থেকে সাংস্কৃতিক সংহতি, বিশ্বজনীনতা ও সৃষ্টিশীল পদ্ধতিতে সাংস্কৃতিক সম্প্রীতির মূল্য রক্ষণাবেক্ষণের জন্য ভারত সরকার এই পুরস্কার প্রবর্তন করে। এই পুরস্কারের অর্থমূল্য ভারতীয় মুদ্রায় এক কোটি টাকা। সেই সঙ্গে একটি মানপত্র এবং ঐতিহ্যবাহী প্রথায় নির্মিত একটি স্মারক দেওয়া হয়। ২০১২ সালে ভারতের রাষ্ট্রপতি প্রণব মুখোপাধ্যায় সেতারশিল্পী রবি শংকরকে এই পুরস্কার প্রদান করেন। এই পুরস্কার গ্রহণের আগেই রবি শংকরের মৃত্যু হয়। তাঁর হয়ে তাঁর স্ত্রী সুকন্যা শংকর এই পুরস্কার গ্রহণ করেন।


title: রবীন্দ্রনাথ ঠাকুর আন্তর্জাতিক পুরস্কার

text: সংগীয়-আয়োজক জুবিন মেহতা ২০১৩ সালে রবীন্দ্রনাথ ঠাকুর পুরস্কার পান। এই বছর ৬ সেপ্টেম্বর নতুন দিল্লির রাষ্ট্রপতি ভবনে রাষ্ট্রপতি প্রণব মুখোপাধ্যায় তাঁকে এই পুরস্কার অর্পণ করেন।


title: অযোধ্যা পাহাড়

text: অযোধ্যা পাহাড় হল ভারতের পশ্চিমবঙ্গ রাজ্যের পুরুলিয়া জেলায় অবস্থিত একটি পাহাড়। এটি দলমা পাহাড়ের একটি অংশ ও পূর্বঘাট পর্বতমালার একটি সম্প্রসারিত অংশ। অযোধ্যা পাহাড়ের উচ্চতম শৃঙ্গটি হল গোরগাবুরু। বাঘমুন্ডি এই পাহাড়ের নিকটস্থ একটি শহর। নিকটবর্তী রেলস্টেশন বলরামপুর।


title: অযোধ্যা পাহাড়

text: অযোধ্যা পাহাড় পর্বতারোহণ শিক্ষার্থীদের কাছে একটি জনপ্রিয় গন্তব্যস্থল। দুটি পথে অযোধ্যা পাহাড়ে যাওয়া যায়। একটি ঝালদা হয়ে এবং অন্যটি সিকরাবাদ হয়ে। এখানে একটি ফরেস্ট রেস্ট হাউসও আছে। গোরগাবুরু (৮৫৫ মিটার), মায়ুরি ইত্যাদি অযোধ্যা পাহাড়ের কয়েকটি শৃঙ্গ।


title: অযোধ্যা পাহাড়

text: এই অঞ্চলটি ছোটো নাগপুর মালভূমির সবচেয়ে নিচু ধাপ। বাঘমুন্ডি বা অযোধ্যা পাহাড়ের আশেপাশের অঞ্চলটি হল একটি সম্প্রসারিত মালভূমি।


title: অযোধ্যা পাহাড়

text: হিন্দু কিংবদন্তি অনুসারে, রাম ও সীতা বনবাসের সময় অযোধ্যা পাহাড়ে এসেছিলেন। এখানে এসে সীতা তৃষ্ণার্ত হয়ে পড়লে রাম নিজের তীরের সাহায্যে মাটি খুঁড়ে জল বের করে আনেন। সেই জায়গাটি সীতাকুণ্ড নামে পরিচিত। বৈশাখ মাসের পূর্ণিমা তিথিতে স্থানীয় আদিবাসীরা এখানে বন্য পশু শিকার উৎসবে যোগ দেয়।


title: অযোধ্যা পাহাড়

text: জাপান ব্যাঙ্ক অফ ইন্টারন্যাশানাল কোঅপারেশনের ঋণের সাহায্যে বাঘমুন্ডি থানার অন্তর্গত অযোধ্যা পাহাড়ে ৯০০ মেগাওয়াট (৪X২৫৫ মেগাওয়াট) ক্ষমতার পুরুলিয়া পাম্পড স্টোরেজ প্রোজেক্ট চালু হয়েছে। স্থানীয় গ্রাম চড়িদা' তে ছৌ নাচের মুখোশ তৈরী হয় যা কুটিরশিল্প হিসেবে বিখ্যাত।


title: অযোধ্যা পাহাড়

text: অযোধ্যা পাহাড়ের কাছে তুরগা বাঁধ ও হ্রদ এবং বামনি নদীর একটি জলপ্রপাত(বামনী ফলস) ঘিরে পর্যটন ক্ষেত্র গড়ে উঠেছে।


পশ্চিমবঙ্গ আবাসন পরিকাঠামো উন্নয়ন সংস্থা বা হিডকো হল একটি সরকারি সংস্থা যেটি ভারতের পশ্চিমবঙ্গ রাজ্যের আবাসন, প্রকল্প, উদ্যান, জাদুঘর এবং সাবওয়ে ও উড়ালপুল সহ বিভিন্ন নির্মাণকার্যের দায়িত্বপ্রাপ্ত। এটির প্রধান কার্যালয় রাজ্যের রাজধানী কলকাতা শহরের নিউ টাউন অঞ্চলে। নিউ টাউন উপনগরীর বিভিন্ন উন্নয়ন প্রকল্পও এই সংস্থার হাতে ন্যস্ত। এই অঞ্চলের রাস্তাঘাট, পয়ঃপ্রণালী, জল সরবরাহ ব্যবস্থা, প্রধান সৌন্দর্যায়ন প্রকল্প ও অন্যান্য গুরুত্বপূর্ণ কাজগুলি পরিকল্পনার ভিত্তিতে হিডকোই করেছে। আন্তর্জাতিক তথ্যপ্রযুক্তি সংস্থাগুলির সাহায্যে এই অঞ্চলে বিভিন্ন তথ্যপ্রযুক্তি ক্যাম্পাস গড়ে তুলতেও হিডকো সাহায্য করেছে।


title: পশ্চিমবঙ্গ আবাসন পরিকাঠামো উন্নয়ন সংস্থা

text: কেমোমা, নিউ টাউন ইকো পার্ক, কলকাতা আন্তর্জাতিক অর্থনীতি কেন্দ্র, রবীন্দ্র তীর্থ, নজরুল তীর্থ, ভোকেশনাল ট্রেনিং ইনস্টিটিউট, এন-এস করিডোর, কনভেনশন সেন্টার প্রভৃতি প্রকল্পের কাজ হিডকো করেছে।


title: জয়চণ্ডী পাহাড়

text: জয়চণ্ডী পাহাড় হল ভারতের পশ্চিমবঙ্গ রাজ্যের পুরুলিয়া জেলায় অবস্থিত একটি পাহাড়। এটি পুরুলিয়া জেলার রঘুনাথপুর মহকুমার সদর শহর রঘুনাথপুর থেকে তিন কিলোমিটার দূরে অবস্থিত। পুরুলিয়া-বরাকর রোডের ধারে অবস্থিত জয়চণ্ডী পাহাড় একটি পর্যটন কেন্দ্র এবং পর্বতারোহণ শিক্ষাকেন্দ্র। ভারতীয় রেলের দক্ষিণপূর্ব রেল ক্ষেত্রের আসানসোল-আর্দ্রা বিভাগের একটি স্টেশন হল জয়চণ্ডী পাহাড় রেল স্টেশন। সত্যজিৎ রায় পরিচালিত "হীরক রাজার দেশে" ছবির শ্যুটিং এখানে হয়েছিল।


title: জয়চণ্ডী পাহাড়

text: অক্ষ-দ্রাঘিমাংশে জয়চণ্ডী পাহাড় অবস্থিত। এই পাহাড়ের গড় উচ্চতা । এটি ছোটো নাগপুর মালভূমির সবচেয়ে নিচু ধাপে অবস্থিত।


title: আন্দামান দ্বীপপুঞ্জ অভিযান

text: আন্দামান দ্বীপপুঞ্জ অভিযান ছিল বঙ্গোপসাগরের আন্দামান দ্বীপপুঞ্জে (অধুনা ভারতের আন্দামান ও নিকোবর দ্বীপপুঞ্জ কেন্দ্রশাসিত অঞ্চলের অন্তর্গত) একটি ব্রিটিশ অভিযান। এই অভিযানের সময় ২৪তম রেজিমেন্ট অফ ফুটের পাঁচ ভিক্টোরিয়া ক্রস-প্রাপ্ত সৈনিক ডেভিড বেল, জেমস কুপার, ক্যাম্পবেল মেলিস ডগলাস, টমাস মারফে ও উইলিয়াম গ্রিফিথ জীবনের ঝুঁকি নিয়ে এই দ্বীপে প্রেরিত তাঁদের কয়েকজন সঙ্গীকে বাঁচাতে নৌকায় চেপে এখানে উপস্থিত হয়েছিলেন। তাঁদের সঙ্গীদের এখানে পাঠানো হয়েছিল "আসাম ভ্যালি" নামে এক জাহাজের কম্যান্ডার ও পাঁচজন নাবিককে খুঁজে বের করার জন্য। তাঁরা ওং ও আদিবাসী "নরখাদক দ্বীপবাসী"র হাতে মারা যাওয়ার আশঙ্কা করেছিলেন।


title: আন্দামান দ্বীপপুঞ্জ অভিযান

text: ১৮৬৭ সালের আগে ভারতে ব্রিটিশরা লিটল আন্দামান দ্বীপটিকে উপেক্ষাই করে এসেছিল। ১৮৬৭ সালের ২১ মার্চ "অসম ভ্যালি" জাহাজের ক্যাপ্টেন ও সাতজন নাবিক কাঠের জন্য দ্বীপে অবতরণ করেন। অসম ভ্যালি থেকে দ্বীপের দক্ষিণাংশে তাঁদের দেখা যায়। তাঁরা তাঁদের নৌকা নিয়ে দ্বীপে গিয়েছিলেন এবং সৈকতে নৌকা রেখে জঙ্গলে প্রবেশ করেন। দুদিন পরও যখন তাঁরা ফিরে এলেন না, তখন অসম ভ্যালি রেঙ্গুনে গিয়ে ঘটনাটি রিপোর্ট করে। এই ঘটনাটির নাম দেওয়া হয় "অসম ভ্যালি ঘটনা"। এই ঘটনার ফলস্রুতিতেই পরে যে সংঘর্ষের ঘটনাটি ঘটেছিল তা ওং যুদ্ধ নামে পরিচিত হয়। এই যুদ্ধে বেশ কিছু ওং মারা যায়। লিটল আন্দামানে একটি জাহাজ পাঠানো হয়। কিন্তু জাহাজটি সৈকতে কয়েক টুকরো কাপড়ের (সম্ভবত নাবিকদের টুপির অংশ) খবর ছাড়া আর কিছু নিয়ে আসতে সক্ষম হয় আ।


title: আন্দামান দ্বীপপুঞ্জ অভিযান

text: কিছুদিন পরে পোর্ট ব্লেয়ারের স্টেশন শিপ "কুয়াং টুং" আন্দামানিদের দায়িত্বপ্রাপ্ত ব্রিটিশ আধিকারিক মিস্টার হমফ্রেকে কয়েকজন স্থানীয় অধিবাসী সহ পাঠানো হয় সেই দ্বীপে। তাঁদের উদ্দেশ্য ছিল স্থানীয় অধিবাসীদের প্রতি বন্ধুত্বপূর্ণ মনোভাব প্রকাশ করা। কিন্তু তাঁরা বিফল হন। কারণ দ্বীপে নামা মাত্রই স্থানীয় ওং জাতির লোকেরা তাঁদের আক্রমণ করে। ওংরা তাঁদের দিকে আগুন ছোঁড়ায় তাঁরা ফিরে আসতে বাধ্য হন। নিরুদ্দেশ নাবিকদের খোঁজ না মেলায় এই অভিযানও ব্যর্থ বলে পরিগণিত হয়। তাই একটি ছোটো সৈনিকদল নিয়ে বৃহত্তর অভিযান প্রেরিত হয়। ১৮৬৭ সালের ৬ মে এই দলটি আবার কুয়াং টুং জাহাজে করে দ্বীপে পৌঁছায়। তিনটি নৌকাকে সৈকতে পাঠানো হয়। ওংরা তাঁদের দিকেও আগুন ছুঁড়েছিল। জঙ্গলে একটি মাথার খুলি পাওয়া গিয়েছিল, যেটিকে প্রথম দলের কারোর মাথার খুলি বলে মনে করা হয়েছিল। সৈতকে চারটি পচাগলা দেহও পাওয়া গিয়েছিল। ওংরা যদিও এই দলটিকে জঙ্গলের মধ্যে নিয়ে যেতে প্ররোচিত করছিল, তবুও সৈঙ্করা সৈকতেই রয়ে যায়। এখানেও ওংরা আগুন ছুঁড়ছিল। রসদ কমে আসলে উদ্ধারকারী নৌকাটি সংকেত পাঠাতে শুরু করে। কিন্তু পথে নৌকা উলটে গিয়ে একজন লেফট্যানেন্ট ডুবে যান।


title: আন্দামান দ্বীপপুঞ্জ অভিযান

text: প্রচণ্ড ঢেউ ও যন্ত্রপাতির অভাবের জন্য দ্বীপ ছেড়ে যেতে পারছিল না উদ্ধারকারী দলটি। দুশো ওং তাদের আক্রমণ করার চেষ্টা করে। কিন্তু তখনই উলটে যাওয়া নৌকার রসদ উদ্ধার করতে পারায় সেনারা তাদের প্রবল বাধা দেয়। এদিকে আসাম ভ্যালি জাহাজের একটি নৌকায় ডেভিড বেল, জেমস কুপার, ক্যাম্পবেল মেলিস ডগলাস, টমাস মারফে ও উইলিয়াম গ্রিফিথ দীপে এসে উপস্থিত হন। উদ্ধারকারী দলের সবাইকে উদ্ধার করে কুয়াং টুং জাহাজে ফিরিয়ে নিয়ে যাওয়া হয়।


title: আন্দামান দ্বীপপুঞ্জ অভিযান

text: ১৮৬৭ সালের ১৭ ডিসেম্বর এই নির্দেশটি গেজেটভুক্ত করা হয়:


title: আন্দামান দ্বীপপুঞ্জ অভিযান

text: "THE Queen has been graciously pleased to signify Her intention to confer the decoration of the Victoria Cross on the undermentioned Officer and Private Soldiers of Her Majesty's Army, whose claims to the same have been submitted for Her Majesty's approval, for their gallant conduct at the Little Andaman Island, as recorded against their names, viz. :—"


title: আন্দামান দ্বীপপুঞ্জ অভিযান

text: 2nd Battalion, 24th Regiment: Assistant-Surgeon Campbell Millis Douglas, M.D, Private Thomas Murphy, Private James Cooper, Private David Bell, Private William Griffiths.


title: আন্দামান দ্বীপপুঞ্জ অভিযান

text:
For the very gallant and daring manner in which, on the 7th of May, 1867, they risked their lives in manning a boat and proceeding through a dangerous surf to the rescue of some of their comrades, who formed part of an expedition which had been sent to the Island of Little Andaman, by order of the Chief Commissioner of British Burmah, with the view of ascertaining the fate of the Commander and seven of the crew of the ship " Assam Valley," who had landed there, and were supposed to have been murdered by the
natives.


title: আন্দামান দ্বীপপুঞ্জ অভিযান

text:
The officer who commanded the troops on the occasion reports : About an hour later in the day Dr. Douglas, 2nd Battalion, 24th
."Regiment, and the four Privates referred" to, gallantly manning the second gig, made their way through the surf almost to the shore, but finding their boat was half filled with water, they retired. A second attempt made by Dr. Douglas and party proved successful, five of us being safely passed through the surf to the boats outside. A third and last trip got the whole of the party left on shore safe to the boats. It is stated that Dr. Douglas accomplished these trips through the surf to the shore by no ordinary exertion. He stood in the bows of the boat, and worked her in an intrepid and seamanlike manner, cool to a degree, as
if what he was then doing was an ordinary act of every-day life. The four Privates behaved in an equally cool and collected manner, rowing through the roughest surf when the slightest hesitation or want of pluck on the part of any one of them would have been
attended by the gravest results. It is reported that seventeen officers and men were thus saved from what must otherwise have been a fearful risk, if not certainty of death.


title: শিলিগুড়ি পুলিশ কমিশনারেট

text: শিলিগুড়ি পুলিশ কমিশনারেট বা শিলিগুড়ি মেট্রোপলিটান পুলিশ হল পশ্চিমবঙ্গের শিলিগুড়ি শহরের মহানগরাঞ্চলীয় পুলিশ বাহিনী। এই বাহিনী শহরের আইনরক্ষা ও তদন্তের প্রাথমিক দায়িত্বপ্রাপ্য। ২০১২ সালে এই কমিশরারেট গঠিত হয়। এই কমিশনারেট পশ্চিমবঙ্গ পুলিশের অঙ্গ। এটি পশ্চিমবঙ্গের স্বরাষ্ট্র মন্ত্রকের অধীনস্থ। দার্জিলিং পুলিশ জেলাকে দ্বিধাবিভক্ত করে এই কমিশনারেট গঠিত হয়। এর অধীনে রয়েছে ছয়টি থানা।


title: আলকাপ

text:
আলকাপ হল ভারতের পশ্চিমবঙ্গ রাজ্যের মুর্শিদাবাদ, মালদহ ও বীরভূম জেলা এবং বাংলাদেশের রাজশাহী বিভাগে প্রচলিত একটি লোকনাট্য শৈলী। পশ্চিমবঙ্গের প্রতিবেশী বিহার রাজ্যের পুর্ণিয়া জেলা ও ঝাড়খণ্ড রাজ্যের দুমকা জেলাতেও আলকাপ প্রলচিত।
"আল" শব্দের অর্থ "কাব্যের অংশ" এবং "কাপ" শব্দের অর্থ "কাব্য"।
আবার, 'আল' শব্দের একাধিক অর্থের মধ্যে একটি হল 'তীক্ষ্ণ', 'তীব্র' বা 'ধারালো'। অপরদিকে, 'কাপ' শব্দের একাধিক অর্থের মধ্যে একটি হল ’সং’ — রঙ্গস্থলে বিকৃত আকারে বা অঙ্গভঙ্গিতে দর্শকের কৌতুককর হাস্যোদ্দীপক বিষয়ের বা সামাজিক কুৎসিত বিষয়ের প্রতিমূর্তি বা চিত্র। আলকাপে নাচ, গান এবং এই হাস্য-কৌতুকোদ্দীপক অভিনয়ের সংমিশ্রণ ঘটেছে।
এক-একটি আলকাপ দলে দশ থেকে বারো জন শিল্পী থাকেন। এঁদের নেতাকে বলে "সরদার" বা "গুরু"। দু বা তিন জন অল্পবয়সী শিল্পী থাকে, যাদের "ছোকরা" বলা হয়। এছাড়া এক বা দুই জন করে "গায়েন" (গায়ক), "দোহার", সম্মেলক গায়ক, বাজনাদার থাকে। আলকাপের পাঁচটি অংশ: "আসর বন্দনা", "ছড়া", "কাপ", "বৈঠকী গান" ও "খেমটা পালা"। অনুষ্ঠানগুলিতে গ্রাম্য সমাজ এবং সেই সমাজের আর্থ-সামাজিক অবস্থা প্রতিফলিত হয়।
সৈয়দ মুস্তাফা সিরাজের "মায়ামৃদঙ্গ" উপন্যাসটি আলকাপ দলের কথা নিয়ে রচিত।


title: ঝালমুড়ি

text: ঝালমুড়ি একটি খাবার যা মুড়ি, চানাচুর ও অন্যান্য মসলা সংযোগে তৈরি হয়। ঝালমুড়ি বাংলাদেশ এবং ভারতে খুব জনপ্রিয়। বিশেষ করে স্কুল, কলেজ অর্থাৎ শিক্ষা প্রতিষ্ঠানগুলোর সামনে এটি সাধারণত ফেরি করে বিক্রি করা হয়। ঝালমুড়ি বিক্রেতাকে ঝালমুড়িওয়ালা বলা হয়ে থাকে।


title: ঝালমুড়ি

text: প্রথমে একটি বাটিতে মুড়ি, সিদ্ধ বুট আর চানাচুর নিতে হয়। পরে ধনে পাতা, পেঁয়াজ কুচি , মরিচ কুচি , লেবুর রস ছিটিয়ে দিতে হয়। সাথে পরিমান মত বীট লবন। এবার বাটিকে বারবার ঝাঁকি দিয়ে মুড়ি মাখাতে হয় | কখনও মাংসের ঝোল ব্যবহার করা হয় । সাথে টমেটো , পুদিনা পাতা, ধনে পাতা বা শসা ইত্যাদিও ব্যবহার করা যায় । ডাল বেশি দিয়ে অনেকে খেতে পছন্দ করে। অনেকে ডাল কম। সাধারনত মটরশুঁটি ডাল সিদ্ধ করে দেওয়া হয়। একে গুমনি বলা হয়।


title: ঝালমুড়ি

text: পরিবেশনকালে সাধারনত কাগজ দিতে তৈরি ঠোঙ্গা ব্যবহার করা হয়। আবার কখন কখন বাটিতে করে খাওয়া হয়। কাগজের ত্রিকোনাকৃতি একটা পাত্র বানিয়ে দেওয়া হয়। আর খেতে চামচ হিসেবে ব্যাবহারের জন্য শক্ত কাগজ কেটে দেওয়া হয়। আবার অনেক জায়গায় স্পেশাল ঝালমুড়ি পাওয়া যায়। যার দাম একটু বেশি। মাংসও দেওয়া হয় অনেকসময়। পুরান ঢাকার মানুষ মাংস দেওয়া স্পেশাল ঝালমুড়ি পছন্দ করে।


title: ড্যারিল কালিনান

text: ড্যারিল জন কালিনান (; জন্ম: ৪ মার্চ, ১৯৬৭) কেপ প্রদেশের কিম্বার্লিতে জন্মগ্রহণকারী সাবেক দক্ষিণ আফ্রিকান ক্রিকেটার। দক্ষিণ আফ্রিকা জাতীয় ক্রিকেট দলের পক্ষে টেস্ট ও একদিনের আন্তর্জাতিকে অংশ নিয়েছেন। দলে ড্যারিল কালিনান মূলতঃ ব্যাটসম্যান হিসেবে ভূমিকা রাখেন। অবসর পরবর্তীকালে ইন্ডিয়ান ক্রিকেট লীগে কলকাতা টাইগার্সের কোচের দায়িত্ব পালন করেন।


title: ড্যারিল কালিনান

text: মাত্র ১৬ বছর বয়সে সর্বকনিষ্ঠ দক্ষিণ আফ্রিকান হিসেবে প্রথম-শ্রেণীর ক্রিকেট খেলায় সেঞ্চুরি করেন। এছাড়া, ঐ সময়ে ঘরোয়া প্রথম-শ্রেণীর ক্রিকেটে অপরাজিত ৩৩৭* রান করে সর্বোচ্চ রানের রেকর্ড গড়েন। প্রথম-শ্রেণীর ক্রিকেটে প্রায় ২০ বছরকাল নিজেকে সম্পৃক্ত রাখেন।


title: ড্যারিল কালিনান

text: কালামারি খাবার রান্না বন্ধ রাখার সাথে তিনি জড়িত ছিলেন যা অপ্রত্যাশিত ছিল। দক্ষিণ আফ্রিকার আঞ্চলিক খেলায় সতীর্থ আন্তর্জাতিক খেলোয়াড় রজার টেলেমাচাসের বলে ছক্কা হাঁকান ও রান্নাঘরে ঢুকে যায়। উইজডেন এ প্রসঙ্গে জানায় যে, বলটি ফুটন্ত কড়াইয়ের মাঝখানে পড়ে। বলটি ঠাণ্ডা করতে প্রায় দশ মিনিট সময় লাগে। কিন্তু বলটি খেলার অনুপযোগী হওয়ায় আম্পায়ারগণ নতুন বল ব্যবহার করতে বাধ্য হন।


title: ড্যারিল কালিনান

text: টেস্টে তাঁর নিজস্ব সর্বোচ্চ রান ২৭৫ যা দক্ষিণ আফ্রিকান রেকর্ড হিসেবে বিবেচিত ছিল। পরবর্তীকালে ইংল্যান্ডের বিপক্ষে হাশিম আমলা অপরাজিত ৩১১* রান করে ভেঙ্গে ফেলেন। কালিনানের টেস্ট রানের গড় ছিল ৪৪.২১। পরবর্তীতে আরও নয়জন দক্ষিণ আফ্রিকান তাঁকে অতিক্রম করেন। হেরাল্ড সান কালিনানের শেন ওয়ার্ন ভীতির কথা তুলে ধরে। অস্ট্রেলিয়ার বিপক্ষে তিনি মাত্র ১২.৭৫ রান গড়ে রান তোলে চারবার ওয়ার্নের শিকারে পরিণত হন। এছাড়াও একদিনের আন্তর্জাতিকে আটবার আউট হন।


title: ড্যারিল কালিনান

text: কালিনানের ভাই ওয়ারেন ওজা রাস্কোতে একটি রেস্তোঁরার পরিচালক। ভার্জিনিয়া নাম্নী এক রমণীর পাণিগ্রহণ করেন। পরবর্তীতে তার সাথে বিবাহ-বিচ্ছেদ ঘটে। আইডেন ও জেমস নামে তাদের দুই সন্তান রয়েছে।


title: শালে গার্ল

text: শালে গার্ল ২০১১ সালের ব্রিটিশ রোমান্টিক কমেডি চলচ্চিত্র। এটি পরিচালনা করেন ফিল ট্রাইল। অভিনয়ে ছিলেন ফেলিসিটি জোনেস, বিল বেইলি, এড ওয়েস্টভিক, সোফিয়া বুশ, ব্রুক শিল্ডস এবং বিল নিঘি। চলচ্চিত্রটি পযোজনা করেছে পিপা ক্রুস, হ্যারিয়েট রেস, ডেইটমার গুয়েনৎশে ও উলফগ্যাং বের এবং রচনা করেছেন টম উইলিয়ামস।


title: শালে গার্ল

text: শানক্ট অ্যান্টন আম আর্লবার্গ, অস্ট্রিয়া এবং গারমিশ-পার্টেনকির্চেন, জার্মানিতে এর চলচ্চিত্রায়ন হয়েছিল। চলচ্চিত্রটি মিশ্র সমালোচনামূলক প্রতিক্রিয়া লাভ করে, কিন্তু সর্বোপরি প্রধান চরিত্রের জন্য ফেলিসিটি জোনেস পুরস্কৃত হয়।মুক্তির প্রথম সপ্তাহে ইউকে-তে, এটি শীর্ষ অবস্থানে থাকা নতুন চলচ্চিত্র হিসেবে ৩৮১ চলচ্চিত্রের মধ্যে পঞ্চম দিনে সব মিলিয়ে £৬৭৮,০০০ আয় করে। "হুইপ্ট ইট" চলচ্চিত্রের পাশাপাশি এপ্রিল ২০১০ থেকে শীর্ষ অবস্থানে থাকা নতুন চলচ্চিত্র হিসেবে এ সংখ্যা ছিল কম। "র‌্যাঙ্গো"' (£১,০৪৫,৩২৬), "" (£৮৭৪,২৬৫) এবং "আননোন" (£৭৭৫,৫৭৬) চলচ্চিত্র্রের পর এটি চতুর্থ স্থানে অবস্থান নিয়েছে।


title: হ্যালো, মাই ডলি গার্লফ্রেন্ড

text: চলচ্চিত্রটি জুন ১৫, ২০১৩ সালে জাপানে মুক্তি দেয়া হয়।


title: হ্যালো, মাই ডলি গার্লফ্রেন্ড

text: ২৩তম জাপন চলচ্চিত্র পেশাদার পুরস্কারে ৮ম শেষ্ট চলচ্চিত্রের জন্য পছন্দ করা হয়েছে এবং কিনেমা জুনপোর ২০১৩ সালের শীর্ষ ১০ জাপানি চলচ্চিত্রের মধ্যে রানার-আপ হয়েছিল।


title: হ্যালো, মাই ডলি গার্লফ্রেন্ড

text: স্ক্রীন ডেইলি পত্রিকায়, মার্ক অ্যাডামস চলচ্চিত্রের সমালোচনা করে মন্তব্য করেন।


title: কামারউদ্দিন খান, প্রথম আসাফ জাহ

text: মীর কামার-উদ-দীন খান সিদ্দিকি (২০ আগস্ট ১৬৭১-১ জুন ১৭৪৮) একজন মুঘল ও তুর্কি শাসক। তিনি আসাফ জাহি সাম্রাজ্যের প্রতিষ্ঠাতা হিসেবে খ্যাত। তিনি ভারতে হায়দ্রাবাদ রাজ্য প্রতিষ্ঠা করেন। তিনি চিন কিলিচ খান নামেও পরিচিত, এই উপাধী তাকে সম্রাট আওরঙ্গজেব প্রদান করেন।


title: অ্যাস্কারিয়াসিস

text:
অ্যাস্কারিয়াসিস হ’ল "অ্যাস্কারিস লুম্ব্রিকয়ডিস" নামক এক পরজীবী কীটরাউন্ড ওয়ার্মঘটিত রোগ । 85%-এর বেশি ক্ষেত্রে সংক্রমণে কোন লক্ষণ প্রকাশ পায় না, বিশেষতঃ যদি পরজীবী কীটের সংখ্যা স্বল্প হয়। উপস্থিত পরজীবী কীটের সংখ্যাবৃদ্ধির সাথে লক্ষণগুলিও বৃদ্ধি পায় এবং রোগের শুরুতে এগুলির সাথে জ্বর ওশ্বাসকষ্টও দেখা দিতে পারে। এরপর আসতে পারে পেট ফোলা, পেট ব্যথা ও ডায়েরিয়ার লক্ষণগুলি। সাধারণতঃ বাচ্চারাই বেশি আক্রান্ত হয় আর এই বয়সে সংক্রমণের কারণে ওজনহ্রাস, অপুষ্টি ও শেখার সমস্যারও সৃষ্টি হয়।
বিষ্ঠার “অ্যাস্কারিস” ডিম্বাণু সংক্রামিত খাদ্য বা পানীয় গ্রহণ করলে সংক্রমণ ঘটে। ডিম্বাণুগুলি অন্ত্রেপ্রতিপালিত হয়ে মলনিষ্কাশী নালিতে প্রোথিত হয়, এবং রক্তেরমাধ্যমে ফুসফুসে পরিবাহিত হয়। সেখানে এগুলি অ্যালভিওলিতে ভেঙে যায় এবং and pass up the tracheaতে ঢুকে যায়, সেখানে সেগুলি সর্দিতে পরিণত হয়ে গলা দিয়ে নেমে যায়। লার্ভা পাকস্থলী হয়ে অন্ত্রের ভিতর দ্বিতীয়বার ঢুকে প্রাপ্তবয়স্ক কীটে পরিণত হয়।
উন্নত শৌচাগারএবং যথাযথ মলনিষ্কাষণব্যবস্থা সংবলিত উন্নত স্যানিটেশনের মাধ্যমে প্রতিরোধ সম্ভব। প্রতিরোধমূলক ব্যবস্থায় সাবান দিয়ে হাত ধোয়া আবশ্যক। যেখানে 20%-এর উপর জনসংখ্যা আক্রান্ত, সেখানে নিয়মিত সময়ের ব্যবধানে প্রত্যেকের চিকিৎসা করার সুপারিশ করা হচ্ছে। বারংবার সংক্রমণ ঘটাও এর বৈশিষ্ট্য। এর কোন ভ্যাক্সিন বা টিকানেই। Treatments recommended by the বিশ্ব স্বাস্থ্য সংস্থার সুপারিশকৃত ওষুধগুলি হল আলবেন্ডাজোল, মেবেন্ডাজোল, লেভামিসোল বা পাইরান্টেল পামোট। অন্যান্য কার্যকরীএজেন্টের মধ্যে আছে ট্রাইবেন্ডিমিডাইন এবং নিটাজোক্সানাইড.
অ্যাস্কারিয়াসিসের সংক্রমণে বিশ্ব জুড়ে প্রায় 0.8 থেকে 1.2 বিলিয়ন লোক আক্রান্ত। সাব-সাহারান আফ্রিকা, ল্যাটিন আমেরিকা, ও এশিয়াতে আক্রান্তের সংখ্যা সবচেয়ে বেশি। এইজন্য অ্যাস্কারিয়াসিস বর্জ্য-পরিবাহিত কীটাণু ঘটিত সংক্রমণেরসর্বপ্রধান প্রকার হিসাবে বিবেচিত হয়। এর কারণে 1990 সালে 3,400 মৃত্যু 2010 সালে কমে দাঁড়িয়েছে 2,700। Another type of "অ্যাস্কারিস" –এর অপর এক প্রকারে শূকরের সংক্রমণ ঘটে। nfects pigs.


title: আলি দস্তি

text:
আলি দস্তি (ফার্সী: علی دشتی, উচ্চারিত ; ১৮৯৪ – ১৬ জানুয়ারি, ১৯৮২) বিংশ শতকের একজন ইরানীয় যুক্তিবাদী ছিলেন। তিনি ইরানের সংসদ সদস্যও ছিলেন। পারস্য উপসাগরের উত্তরে অবস্থিত বুশেহর রাজ্যের দাস্তেস্তান জেলার একটি গ্রামে আলি দস্তির জন্ম ১৮৯৬ খ্রিস্টাব্দে। পিতার নাম শেখ আব্দুল হোসেন দাস্তেস্তানি। লেখাপড়ার হাতেখড়ি স্থানীয় মাদ্রাসায়। পরে উচ্চ ধর্মবিদ্যা, ইতিহাস, যুক্তিবিদ্যা, ধ্রুপদী সাহিত্য এবং আরবি ও ফার্সি ব্যাকরণ শিক্ষা লাভ করেন। ১৯২২ এর মার্চ মাসে আলি দস্তির সম্পাদনায় তেহরান থেকে প্রকাশিত হয় ‘শাফাক ই র্সক’ (লালের উদয়) নামক বামপন্থী পত্রিকা। এবং অল্প সময়ে পত্রিকাটি পারস্যের শোষিত জনগণের মুখপত্র হয়ে ওঠে। আলি দস্তিকে বলা যায় আধুনিক ইরানের মুক্তচিন্তা ও যুক্তিবাদের প্রাণপুরুষ। তিনি কেবল একজন প্রখর দৃষ্টিসম্পন্ন প্রগতিশীল বুদ্ধিজীবীই ছিলেন না, ছিলেন অত্যন্ত সচেতন ধর্ম-বিশ্লেষক, সংস্কারবাদী এবং একাধারে তুখোড় সাংবাদিক, যুক্তিবাদী লেখক ও রাজনীতিক।"নবি মুহাম্মদের ২৩ বছর " গ্রন্থটি আলি দস্তির রচিত উল্লেখযোগ্য একটি গ্রন্থ।"নবি মুহাম্মদের ২৩ বছর" গ্রন্থটি বিখ্যাত যুক্তিবিদ,
ধর্ম-বিশ্লেষক এবং রাজনীতিবিদ 'আলি দস্তি'কে পাঠক সমাজের হৃদয় জয় করার ক্ষেত্রে বিশেষ ভূমিকা পালন করে ।


title: সিরিমাভো বন্দরনায়েকে

text: সিরিমা রাতওয়াত ডায়াস বন্দরনায়েকে (, ; জন্ম: ১৭ এপ্রিল, ১৯১৬ - মৃত্যু: ১০ অক্টোবর, ২০০০) শ্রীলঙ্কার বিশিষ্ট রাজনীতিবিদ ও ৬ষ্ঠ প্রধানমন্ত্রী ছিলেন। এছাড়াও তিনি আধুনিক বিশ্বের প্রথম মহিলা সরকার প্রধান ছিলেন। সিরিমাভো বন্দরনায়েকে তিনবার সিলন ও শ্রীলঙ্কার প্রধানমন্ত্রী হিসেবে দায়িত্ব পালন করেন। শ্রীলঙ্কা ফ্রিডম পার্টিকে দীর্ঘদিন নেতৃত্ব দিয়েছেন তিনি। সমাজতন্ত্রকে ভিত্তি করে ও তাঁর স্বামীর রাষ্ট্রনীতির সাথে মিল রেখে রাষ্ট্র পরিচালনা করেন।


title: সিরিমাভো বন্দরনায়েকে

text: ১৯৫৯ সালে নিহত পূর্বতন প্রধানমন্ত্রী সলোমন বন্দরনায়েকের বিধবা পত্নী ছিলেন তিনি। শ্রীলঙ্কার চতুর্থ রাষ্ট্রপতি চন্দ্রিকা কুমারাতুঙ্গা এবং সাবেক স্পিকার ও মন্ত্রী অনুঢ়া বন্দরনায়েকে তাঁর সন্তান।


title: সিরিমাভো বন্দরনায়েকে

text: ১৯৪৬ সালে প্রতিষ্ঠিত ইউনাইটেড ন্যাশনাল পার্টি'র (ইউএনপি) প্রতিষ্ঠাকালীন সদস্য ছিলেন তাঁর স্বামী সলোমন। ১৯৪৭ সালে সংসদের নিম্নকক্ষ প্রতিনিধি সভার সদস্য নির্বাচিত হন। এরপর ইউএনপি থেকে সম্পর্ক ছেদ করে শ্রীলঙ্কা ফ্রিডম পার্টি (এসএলএফপি) দলে নেতৃত্ব দেন। ১৯৫৬ সালের সাধারণ নির্বাচনে প্রতিনিধি সভায় এসএলএফপি সংখ্যাগরিষ্ঠ আসন লাভ করে। এরফলে সলোমন প্রধানমন্ত্রী মনোনীত হন। কিন্তু সমাজতান্ত্রিক ও জাতীয়তাবাদী রাজনৈতিক ধারার পরিবর্তন ঘটায় তাঁর সরকারের পতন ঘটে। ২৬ সেপ্টেম্বর, ১৯৫৯ তারিখে এক বৌদ্ধ সন্ন্যাসী কর্তৃক তিনি নিহত হন।


title: সিরিমাভো বন্দরনায়েকে

text: তাঁর হত্যাকাণ্ডের ফলে সরকারে শূন্যতা সৃষ্টি হয়। সম্ভাব্য উত্তরাধিকারী সি. পি. ডি সিলভা গুরুতর অসুস্থ অবস্থায় লন্ডনে চিকিৎসার্থে গমন করলে শিক্ষামন্ত্রী বিজেনন্দ দাহানায়েকে আপদকালীন প্রধানমন্ত্রী মনোনীত হন। অস্থিতিশীল সরকার পদত্যাগ করতে বাধ্য হন ও মার্চ, ১৯৬০ সালের নির্বাচনে এসএলএফপি পরাজিত হয়।


title: সিরিমাভো বন্দরনায়েকে

text: এ সময় সিরিমাভো অগ্রসর হন ও তাঁর স্বামীর দলে নেতৃত্ব দেন। এভাবেই তিনি রাজনীতি অঙ্গনে প্রবেশ করেন। ১৯৬০ সালে এম. পি. ডি জয়সা, জুনিয়র সিনেট থেকে পদত্যাগ করলে সিরিমাভো এসএলএফপি'র পক্ষ থেকে সিনেট সদস্য হন। জুলাই, ১৯৬০ সালের নির্বাচনে দলকে নেতৃত্ব দিয়ে জয়লাভ করান। ২১ জুলাই, ১৯৬০ তারিখে সিনেটর থেকে প্রধানমন্ত্রী হিসেবে শপথ নেন সিরিমাভো। এরফলে তিনি বিশ্বের প্রথম নির্বাচিত মহিলা প্রধানমন্ত্রী হন।


title: সিরিমাভো বন্দরনায়েকে

text: নভেম্বর, ১৯৯৪ সালে সিরিমাভো'র কন্যা চন্দ্রিকা কুমারাতুঙ্গা জোটবদ্ধ পিপলস অ্যালায়েন্স দলের পক্ষ থেকে রাষ্ট্রপতি নির্বাচিত হন। তন্মধ্যে শ্রীলঙ্কা ফ্রিডম পার্টির নেতৃত্বে থাকা সিরিমাভোকে তাঁর নবগঠিত সরকারের প্রধানমন্ত্রী মনোনীত করেন।


title: সিরিমাভো বন্দরনায়েকে

text: প্রখ্যাত রাদালা পরিবারের সন্তান হিসেবে সিরিমাভো বন্দরনায়েকে জন্মগ্রহণ করেন। চার ভাই ও দুই বোনের মধ্যে তিনি বড় সন্তান ছিলেন। বাবা স্টেট কাউন্সিলের সদস্য ছিলেন। কলম্বোর সেন্ট ব্রিজেট'স কনভেন্টে পড়াশোনা করেন তিনি। ১৯৪০ সালে সলোমন ওয়েস্ট রিজওয়ে ডায়াস বন্দরনায়েকের সাথে বিবাহ-বন্ধনে আবদ্ধ হন। সুনেত্রা, চন্দ্রিকা ও অনুঢ়া নামে তাঁদের তিন সন্তান ছিল।


title: সিরিমাভো বন্দরনায়েকে

text: প্রায় চল্লিশ বছর রাজনৈতিক জীবনের সাথে সম্পৃক্ত সিরিমাভো ১০ আগস্ট, ২০০০ তারিখে রাজনীতি থেকে দূরে সরে যান। এর ঠিক দুই মাস পর ৮৪ বছর বয়সে হৃদযন্ত্রক্রিয়ায় আক্রান্ত হলে দেহাবসান ঘটে তাঁর।


title: হাসসান ইবনে সাবিত

text:
হাসসান ইবনে সাবিত (আরবি: حسان بن ثابت ) (মৃত্যু ৬৭৪) ছিলেন একজন আরব কবি এবং একজন সাহাবা। তিনি ইয়াসরিবে (মদিনা) জন্মগ্রহণ করেন এবং বনু খাজরাজ গোত্রের সদস্য ছিলেন। ইসলামের ঐতিহ্যগত ইতিহাস অনুসার, তিনি ছিলেন মুহাম্মদ (সা.) এর সভাকবি।
তিনি বহুল প্রচারিত নাত "আস-সুবুহু বাদা মিন তালা'আতিহি" এর মূল রচয়িতা।


title: ন্যাশনাল পলিটেকনিক কলেজ

text:
ন্যাশনাল পলিটেকনিক কলেজ (ইংরেজি: National Polytechnic college) চট্টগ্রামের নাসিরাবাদ এলাকায় অবস্থিত একটি বেসরকারী কারিগরি শিক্ষা প্রতিষ্ঠান যা ২০০২ সালে প্রতিষ্ঠিত হয়। মোঃ আব্দুল বাকী ন্যাশনাল পলিটেকনিক কলেজ প্রতিষ্ঠা করেন। এটি বাংলাদেশ কারিগরি শিক্ষাবোর্ডের অধীভুক্ত স্ব-অর্থায়নে পরিচালিত।
একাডেমিক কার্যক্রম বছরে ২টি সেমিস্টারে ক্রেডিট পদ্ধতিতে সম্পন্ন হয়।


title: কাদিমহামজানি মসজিদ

text: কদিম হামজানি মসজিদ বাংলাদেশের অন্যতম একটি প্রাচীন মসজিদ। এটি বাংলাদেশের টাঙ্গাইল জেলার কালিহাতি উপজেলায় কদিম হামজানি নামক গ্রামে অবস্থিত। এই মসজিদের পাশেই রয়েছে আওয়ামী মুসলিম লীগ এর প্রতিষ্ঠাতা শামসুল হক এর সমাধি।


title: ইন্টেল হাই ডেফিনেশন অডিও

text: ইন্টেল হাই ডেফিনেশন অডিও (যাকে এইচডি অডিও বা আজালিয়া নামেও ডাকা হয়) হল একটি সুনিদির্ষ্ট ব্যক্তিগত কম্পিউটারের অডিও উপ-ব্যবস্থা। এটি ইন্টেল কর্তৃক ২০০৪ সালে ছাড়া হয় তাদের এসি'৯৭ পিসি অডিও মানের সফল উত্তরসূরি হিসেবে। এটি তৈরীর সময় এর সাংকেতিক নাম রাখা হয়েছিল "আজালিয়া"।


title: ইন্টেল হাই ডেফিনেশন অডিও

text: এর বৈশিষ্ট্যগুলো হল নিম্নরূপ:২০০৮ সাল অণুযায়ী বেশির ভাগ অডিও হার্ডওয়্যার প্রস্তুতকারকরা এই সব বৈশিষ্ট্য পূর্নভাবে বাস্তবায়ন করেনি বিশেষত ৩২ বিটের স্যাম্পলিং রেজুলশন।


title: ভারতীয় জাতীয়তাবাদ

text: ভারতীয় জাতীয়তাবাদ বলতে ভারতের স্বাধীনতা আন্দোলনের আদর্শগুলি, স্বাধীনোত্তর ভারতীয় প্রজাতন্ত্রের রাজনীতিতে সেই আদর্শের প্রভাব এবং ভারতীয় সমাজে জাতিগত ও ধর্মীয় সংঘাতের কারণস্বরূপ একাধিক আপাত-পরস্পরবিরোধী আদর্শের সম্মিলিত একটি আদর্শকে বোঝায়। প্রাক-১৯৪৭ যুগের ভারতে ভারতীয়দের জাতীয় চেতনার প্রতিফলন এই ভারতীয় জাতিয়তাবাদ। সেই যুগে এই জাতীয়তাবাদ বৃহত্তর ভারতীয় উপমহাদেশকে (বৃহত্তর ভারত নামে পরিচিত এশিয়ার একাংশ) প্রভাবিত করেছিল।


title: ভারতীয় জাতীয়তাবাদ

text: প্রাচীন ও মধ্যযুগে অনেক সম্রাটের শাসনে ভারত ঐক্যবদ্ধ হয়েছিল। ব্রিটিশ যুগেও ভারত ঐক্যবদ্ধ রাষ্ট্রের রূপ নেয়। প্রাচীন ধর্মগ্রন্থ থেকে সম্রাট ভরতের রাজত্বকালে অখণ্ড ভারতের (আধুনিক ধারণার বৃহত্তর ভারত) কথা জানা যায়। বিষ্ণুপুরাণে হিমালয় পর্বতমালার দক্ষিণে এবং ভারত মহাসাগরের উত্তরে অবস্থিত বিরাট ভূখণ্ডকে "ভারত" এবং এই ভূখণ্ডের অধিবাসীদের "ভারতী" নামে উল্লেখ করা হয়েছে। ভারত প্রথম রাজনৈতিকভাবে ঐক্যবদ্ধ হয়েছিল মৌর্য রাজত্বকালে। মৌর্য সাম্রাজ্য সমগ্র ভারত, দক্ষিণ এশিয়া ও পারস্যের অংশবিশেষে প্রসারিত ছিল। পরবর্তীকালে গুপ্ত সাম্রাজ্য, রাষ্ট্রকূট সাম্রাজ্য, পাল সাম্রাজ্য, মুঘল সাম্রাজ্য ও ভারতীয় সাম্রাজ্য ভারতকে রাজনৈতিকভাবে ঐক্যবদ্ধ করে।


title: ভারতীয় জাতীয়তাবাদ

text: ভারতের জাতিতত্ত্ব শুধুমাত্র সার্বভৌমত্বের আঞ্চলিক বিস্তারের উপর নির্ভর করে গড়ে ওঠেনি। জাতীয়তাবাদী আবেগ ও প্রকাশ ভারতের প্রাচীন ইতিহাসকে কেন্দ্র করে গড়ে উঠেছিল। প্রাচীন ভারত একাধারে যেমন সিন্ধু সভ্যতা ও বৈদিক সভ্যতার জন্মস্থল, ঠিক তেমনই হিন্দুধর্ম, বৌদ্ধধর্ম, জৈনধর্ম ও শিখধর্মের উত্থানও ভারতেই ঘটে। তাই জাতীয়তাবাদীরা ভারত বলতে সমগ্র ভারতীয় উপমহাদেশকে বোঝেন।


title: ভারতীয় জাতীয়তাবাদ

text: প্রাচীন ও মধ্যযুগের একাধিক রাজা ও রানি ভারতে বহিরাগত আক্রমণকারীদের প্রতিহত করেছিলেন। এঁদের কীর্তিকাহিনি ভারতীয় জাতীয়তাবাদের অন্যতম অনুপ্রেরণা। এঁদের মধ্যে উল্লেখযোগ্য মারাঠা সম্রাট শিবাজি, ঝাঁসির রানি লক্ষ্মীবাই, কিট্টুর চেন্নাম্মা, রাজপুতানার মহারানা প্রতাপ, পৃথ্বীরাজ চৌহান ও টিপু সুলতান। মগধ সাম্রাজ্যের চন্দ্রগুপ্ত মৌর্য ও মহামতি অশোক সামরিক দক্ষতা, সাম্রাজ্য বিস্তার ও ধর্মীয় সহিষ্ণুতার জন্য জাতীয়তাবাদীদের কাছে আদর্শস্বরূপ।


title: ভারতীয় জাতীয়তাবাদ

text: মুসলমান রাজারাও ভারতীয় জাতীয়তাবাদের অন্যতম অনুপ্রেরণা। মুঘল সম্রাট আকবর সামরিক দক্ষতা ও ধর্মীয় সহিষ্ণুতার জন্য সমাদৃত। রোমান ক্যাথলিক চার্চ এবং হিন্দু, বৌদ্ধ, শিখ ও জৈন প্রজাদের সঙ্গে তাঁর সুসম্পর্ক ছিল। তিনি হিন্দু রাজপুত রাজাদের সঙ্গে পারিবারিক ও রাজনৈতিক বন্ধনে আবদ্ধ হয়েছিলেন। একাধিক মুসলমান শাসক ধর্মীয় অসহিষ্ণুতার পরিচয় রাখলেও আকবর ধর্মীয় ক্ষেত্রে অনেক উদার ছিলেন। মধ্যযুগে তাঁর আমলেই ভারতে প্রথম সম্পূর্ণ ধর্মীয় স্বাধীনতা স্থাপিত হয়েছিল। তিনি সব রকম ধর্মীয় বৈষম্য দূর করেছিলেন এবং হিন্দু মন্ত্রী ও রাজাদের সহায়তায় রাজ্য শাসন করতেন। এমনকি তাঁর দরবারে বিভিন্ন ধর্মের পণ্ডিতরা বিতর্কে অংশ নিতেন।


title: ভারতীয় জাতীয়তাবাদ

text: সিপাহি বিদ্রোহের সময় ভারতের বিভিন্ন প্রান্তে বিদ্রোহী ভারতীয় সেনা ও স্থানীয় রাজন্যবর্গ ব্রিটিশ সাম্রাজ্যের সহকারী বাহিনীর বিরুদ্ধে যুদ্ধে অবতীর্ণ হয়। এই ঘটনা শুধুমাত্র জাতীয় চেতনারই জন্ম দেয়নি, ভবিষ্যতের জাতীয়তাবাদেরও জন্ম দিয়েছিল।


title: ভারতীয় জাতীয়তাবাদ

text: "স্বরাজ" বা পূর্ণ স্বাধীনতার ধারণাটির জন্মদাতা বালগঙ্গাধর তিলক। তিনি ও তাঁর অনুগামীরা এই ধারণাটি ছড়িয়ে দিয়েছিলেন। কিন্তু প্রথম বিশ্বযুদ্ধের আগে এই ধারণাটি তেমন জনপ্রিয়তা পায়নি। জালিয়ানওয়ালাবাগ হত্যাকাণ্ডে শতাধিক নিরস্ত্র জনতা ব্রিটিশ সেনার হাতে নিহত হলে ভারতীয় জনতা ব্রিটিশ বাহিনীর উপর ক্ষিপ্ত হয়ে ওঠে এবং ভারতের রাজনৈতিক নেতৃবৃন্দ ব্রিটিশ সরকারের বিরোধী হয়ে ওঠেন।


title: ভারতীয় জাতীয়তাবাদ

text: মহাত্মা গান্ধী "সত্যাগ্রহ" ধারণার প্রবক্তা। সত্যাগ্রহ ছিল কঠোরভাবে অহিংস পদ্ধতিতে আইন অমান্য আন্দোলন। এই আন্দোলনে ভারতীয় জনতা কোনো রকম হিংসার আশ্রয় না নিয়েই ব্রিটিশ সরকারের বিরুদ্ধে বিদ্রোহের সুযোগ পান। গণতান্ত্রিক ব্যবস্থার প্রতি কঠোর আনুগত্য, ধর্মীয় ও জাতিগত সাম্য ও ভ্রাতৃত্ব এবং জাতিভিত্তিক সব ধরনের বৈষম্য ও অস্পৃশ্যতার বিরোধিতা ভারতের ইতিহাসে গান্ধীরই অবদান। এই প্রথম ভারতের সাধারণ জনতা স্বাধীনতা আন্দোলনে যোগ দেবার সুযোগ পায়। ১৯৩০-এর দশকে ভারতীয় জাতীয় কংগ্রেসের সদস্য সংখ্যা ১ কোটি অতিক্রম করে। ১৮১৮-১৯ সালে চম্পারণ ও খেদা সত্যাগ্রহে গান্ধীর সাফল্য তৎকালীন তরুণ জাতীয়তাবাদীদের মনে এই বিশ্বাস জন্ম দিতে সমর্থ হয় যে ব্রিটিশ সরকার অপরাজেয় নয়। সর্দার বল্লভভাই প্যাটেল, জওহরলাল নেহেরু, মৌলানা আবুল কালাম আজাদ, সুভাষচন্দ্র বসু প্রমুখ জাতীয়তাবাদী নেতারা ভারতের বিভিন্ন প্রান্তের তরুণদের মধ্যে জাতীয়তাবাদের আদর্শকে সঞ্চারিত করতে সক্ষম হন এবং এর ফলে দেশের রাজনৈতিক গতিমুখও নির্ধারিত হয়ে যায়।


title: ভারতীয় জাতীয়তাবাদ

text: ভারতের জনসাধারণের জাতিগত ও ধর্মগত বৈচিত্র্য ভারতীয় জাতীয়তাবাদী আদর্শের মধ্যেও প্রতিফলিত হয়। তাই এই জাতীয়তাবাদ শুধুমাত্র "ভারতীয়" ধারণার মধ্যেই সীমাবদ্ধ নয়। ভারতীয় জাতীয়তাবাদের সবচেয়ে বিতর্কিত কেন্দ্রটি হল ধর্ম। ভারতীয় জনজীবনের একটি প্রধান, এবং অনেক ক্ষেত্রে কেন্দ্রীয় উপাদান। অন্যদিকে জাতি সম্প্রদায়গুলি ভাষা, সামাজিক ঐতিহ্য ও ঐতিহাসিক ঐতিহ্যের সূত্রে সারা ভারতীয় জনজীবনে বৈচিত্র্য এনেছে।


title: ভারতীয় জাতীয়তাবাদ

text: মধ্যযুগে মুসলমান শাসিত সাম্রাজ্যগুলিতে হিন্দু চেতনার প্রভাব বৃদ্ধি পায়। বিংশ শতাব্দীর গোড়ার দিকে ভারতের জনসংখ্যার ৭৫% ছিল হিন্দু। হিন্দুরাই ছিলেন ভারতীয় জাতীয়তাবাদী আন্দোলনগুলির প্রধান উদ্যোক্তা। আধুনিক হিন্দু চিন্তাবিদেরা বর্ণ, ভাষা ও জাতির গণ্ডী পেরিয়ে হিন্দু সমাজকে ঐক্যবদ্ধ করার পক্ষপাতী ছিলেন। ১৯২৫ সালে কে. বি. হেডগেওয়ার অধুনা মহারাষ্ট্র রাজ্যের নাগপুরে রাষ্ট্রীয় স্বয়ংসেবক সংঘ স্থাপন করেন। ক্রমশ এটিই দেশের বৃহত্তম গণ সংগঠন হয়ে ওঠে। এই সংঘ হিন্দু জাতীয়তাবাদের প্রধান কেন্দ্র।


title: ভারতীয় জাতীয়তাবাদ

text: বিনায়ক দামোদর সাভারকর তাঁর আদর্শকে "হিন্দুত্ব" নামে চিহ্নিত করেন। এই আদর্শে তিনি ভারতকে একটি "হিন্দু রাষ্ট্র" হিসেবে উল্লেখ করেন। ভারতীয় জনতা পার্টি ও বিশ্ব হিন্দু পরিষদ প্রভৃতি আধুনিক জাতীয়তাবাদী দলের কাছে এই আদর্শই রাজনৈতিক ও ধর্মীয় এজেন্ডাগুলির মূল উৎস। হিন্দুত্ববাদী জাতীয়তাবাদীরা ভারতীয় সংবিধানের ৩৭০ ধারা অবলুপ্তির পক্ষপাতী। এই ধারা অনুসারে মুসলমান-প্রধান জম্মু ও কাশ্মীর রাজ্য আধা-স্বায়ত্ত্বশাসন উপভোগ করে এবং মুসলমানদের বিশেষ আইনি সুযোগসুবিধা দিয়ে থাকে।


title: ভারতীয় জাতীয়তাবাদ

text: ১৯০৬-০৬ সালে মুসলমান বুদ্ধিজীবীরা ভারতীয় জাতীয় কংগ্রেসকে একটি হিন্দু সদস্য ও মতবাদ-চালিত সংস্থা মনে করে সারা ভারত মুসলিম লিগ প্রতিষ্ঠা করেন। মহাত্মা গান্ধীর আন্দোলনে বহু সংখ্যক মুসলমান যোগ দিয়েছিল। আলিগড় মুসলিম ইউনিভার্সিটি মুসলিম লিগকে সমর্থন করে। জামিয়া মিলিয়া ইসলামিয়া গান্ধীর মূল্যবোধ ও শিক্ষা অনুসরণে মুসলমানদের মধ্যে শিক্ষা ও জাতীয়তাবাদী চেতনার প্রসার ঘটায়।


title: ভারতীয় জাতীয়তাবাদ

text: আল্লামা ইকবাল, মহম্মদ আলি জিন্নাহ ও লিয়াকত আলি খান প্রমুখ বিশিষ্ট মুসলমান নেতারা হিন্দু ও মুসলমানদের দুটি ভিন্ন জাতি মনে করতেন। কিন্তু মুখতার আহমেদ আনসারি, মৌলানা আবুল কালাম আজাদ এবং দেওবন্দি ধর্মযাজকরা ভারতের স্বাধীনতা আন্দোলনে মহাত্মা গান্ধীর নেতৃত্বকে সমর্থন করেন এবং ইসলামি জাতীয়তাবাদ ও বিচ্ছিন্নতাবাদের বিরোধিতা করেন। বাঙালি কবি কাজী নজরুল ইসলামও ছিলেন হিন্দু-মুসলমান সম্প্রীতির পক্ষপাতী। কিন্তু ভারতীয় জাতীয়তাবাদের ইসলামি শাখাটি ব্যর্থতায় পর্যবসিত হয়। কারণ ভারতের মুসলমানেরা ইসলামি জাতীয়তাবাদী মুসলিম লিগকে সমর্থন করেন। এর ফলে স্বাধীনতার সঙ্গে সঙ্গে ভারত দ্বিখণ্ডিত হয় এবং পাকিস্তান রাষ্ট্র গঠিত হয়।


title: ভারতীয় জাতীয়তাবাদ

text: ভারতের অন্যতম প্রধান রাজনৈতিক দল তথা দীর্ঘ ৪৫ বছরের শাসক দল ভারতীয় জাতীয় কংগ্রেসের রাজনৈতিক চরিত্র মহাত্মা গান্ধী, জওহরলাল নেহেরু ও নেহেরু-গান্ধী পরিবারের সঙ্গে যুক্ত। শেষোক্ত পরিবারের সদস্যরাই স্বাধীনোত্তর ভারতে কংগ্রেসের প্রধান পরিচালক। ১৯৭০-এর দশক পর্যন্ত কংগ্রেস একচ্ছত্রভাবে ভারত শাসন করেছিল। ফলে এই দল ভারতীয় স্বাধীনতা আন্দোলনের উত্তরাধিকার হিসেবে নিজেকে ভারতের স্বাধীনতা, গণতন্ত্র ও একতার রক্ষক বলে প্রচার করার সুযোগ পেয়ছিল। মুসলমানরাও নেহেরুবাদী ধর্মনিরপেক্ষতায় আকৃষ্ট হয়ে কংগ্রেসের অনুগত ছিল। অন্যদিকে ভারতীয় জনতা পার্টি উগ্র জাতীয়তাবাদী চিন্তাভাবনার ধারক ও বাহক। এই দল দেশের সংখ্যাগরিষ্ঠ হিন্দুদের সংস্কৃতির প্রসারের পক্ষপাতী। ভারতীয় জনতা পার্টির জাতীয়তাবাদী আদর্শের সঙ্গে ভারতীয় সীমান্তের নিরাপত্তা, চীন ও পাকিস্তানের স্বার্থবিরোধী কাজ ও দেশের সংখ্যাগরিষ্ঠ হিন্দুদের স্বার্থরক্ষা বিশেষভাবে জড়িত।


title: ভারতীয় জাতীয়তাবাদ

text: ভারতে কিছু কিছু ধর্মীয় জাতীয়তাবাদী দল আছে। শিরোমণি অকালী দলের সঙ্গে ভারতের শিখ-সংখ্যাগরিষ্ঠ রাজ্য পাঞ্জাবের গঠন বিশেষভাবে যুক্ত। একাধিক শিখ ধর্মগুরুও এই দলের সঙ্গে যুক্ত আছেন। মহারাষ্ট্র রাজ্যে শিবসেনা স্বাধীন মারাঠা রাজ্যের রাজা শিবাজির আদর্শে হিন্দুত্ব নীতি গ্রহণ করেছে। অসম রাজ্যে অসম গণপরিষদ একটি রাজ্যকেন্দ্রিক দল। ইউনাইটেড লিবারেশন ফ্রন্ট অফ অসম বা উলফার উত্থানের পর অসমীয়া জাতীয়তাবাদী হিসেবে এই দল আত্মপ্রকাশ করে। তামিলনাড়ু রাজ্যে এই ধরনের প্রথম দল দ্রাবিড় কড়গম (ডিকে)। বর্তমানে ডিকে ভেঙে একাধিক দল গঠিত হয়েছে। যেমন, দ্রাবিড় মুন্নেত্রা কড়গম (ডিএমকে), অল ইন্ডিয়া আন্না দ্রাবিড় মুন্নেত্রা কড়গম (এআইএডিএমকে), পাট্টালি মাক্কাল কাচি (পিএমকে) ও মারুমালারচি দ্রাবিড় মুন্নেত্রা কড়গম (এমডিএমকে)। জাতপাত-ভিত্তিক রাজনীতির ফলে বহুজন সমাজ পার্টি ও লালুপ্রসাদ যাদবের মতো রাজনীতিবিদের উত্থান ঘটে। এই দল ও রাজনৈতিক নেতারা উত্তরপ্রদেশ ও বিহার রাজ্যের দলিত হিন্দুদের সমর্থন পেয়ে থাকে। ভারতের প্রতিটি রাজ্যেই এমন একটি আঞ্চলিক দল রয়েছে যা স্থানীয় বাসিন্দাদের সংস্কৃতি ও রাজনৈতিক চাহিদাগুলিকে সমর্থন করে।


title: ভারতীয় জাতীয়তাবাদ

text: ভারতের প্রাচীন ও আধুনিক সামরিক ইতিহাস জাতীয়তাবাদী আবেগের অন্যতম উপাদান। ভারতীয় সেনাবাহিনীর প্রথম উল্লেখ পাওয়া যায় হিন্দুদের প্রধান ধর্মগ্রন্থ বেদ এবং হিন্দু মহাকাব্য রামায়ণ ও মহাভারতে। ভারতে একাধিক সাম্রাজ্য ও রাজবংশের কথা জানা যায়। যেমন, ষোড়শ মহাজনপদ, শিশুনাগ রাজবংশ, গঙ্গারিডাই সাম্রাজ্য, নন্দ সাম্রাজ্য, মৌর্য সাম্রাজ্য, শূঙ্গ সাম্রাজ্য, খারবেল সাম্রাজ্য, কুনিন্দ রাজ্য, চোল সাম্রাজ্য, চের সাম্রাজ্য, পাণ্ড্য সাম্রাজ্য, সাতবাহন সাম্রাজ্য, পশ্চিম শত্রপ সাম্রাজ্য, কুষাণ সাম্রাজ্য, বাকাটক সাম্রাজ্য, কালাভ্র রাজ্য, গুপ্ত সাম্রাজ্য, পল্লব সাম্রাজ্য, কদম্ব রাজবংশ, পশ্চিম গঙ্গ রাজবংশ, বিষ্ণুকুন্দিন সাম্রাজ্য, চালুক্য সাম্রাজ্য, হর্ষ সাম্রাজ্য, শাহি সাম্রাজ্য, পূর্ব চালুক্য রাজ্য, প্রতিহার সাম্রাজ্য, পাল সাম্রাজ্য, রাষ্ট্রকূট সাম্রাজ্য, পরামর রাজবংশ, যাদব রাজবংশ, সোলাঙ্কি রাজ্য, পশ্চিম চালুক্য সাম্রাজ্য, হোয়সল সাম্রাজ্য, সেন সাম্রাজ্য, পূর্ব গঙ্গ রাজবংশ, কাকতীয় রাজবংশ, কলচুরি সাম্রাজ্য, দিল্লি সুলতানি, দাক্ষিণাত্য সুলতানি, অহোম রাজ্য, বিজয়নগর সাম্রাজ্য, মহীশূর রাজ্য, মুঘল সাম্রাজ্য, মারাঠা সাম্রাজ্য, শিখ সাম্রাজ্য ইত্যাদি।


title: ভারতীয় জাতীয়তাবাদ

text: ঊনবিংশ শতাব্দীতে ব্রিটিশ রাজত্বকালে আধুনিক ভারতের সেনাহিনীর জন্ম। বর্তমানে ভারতীয় প্রজাতন্ত্রের সামরিক বাহিনীতে সৈন্যসংখ্যা দশ লক্ষ। এই বাহিনী বিশ্বের তৃতীয় বৃহত্তম সেনাবাহিনী। ভারতের সরকারি প্রতিরক্ষা বাজেট। তবে সামরিক বাহিনীর রক্ষণাবেক্ষণে আরও বেশি খরচ হয়ে থাকে। এই বাহিনী বর্তমানে দ্রুত বৃদ্ধি পাচ্ছে এবং সেই সঙ্গে দ্রুত এর আধুনিকীকরণ ঘটছে। একটি কার্যকরী সামরিক মহাকাশ কর্মসূচি, ক্ষেপণাস্ত্র প্রতিরক্ষা কর্মসূচি, এবং পরমাণু ট্রায়াড ক্ষমতা গড়ে তোলার চেষ্টা করা হচ্ছে।


title: সাগরদীঘি

text: সাগরদিঘী বাংলাদেশের টাংগাইল জেলার ঘাটাইল উপজেলা সদর থেকে প্রায় ৩০ কি.মি. পূর্বে সাগরদীঘি নামক একটি স্থান রয়েছে,এটি ঘাটাইল উপজেলার একটি উনিয়ন। এখানে ১২.৮০ একর জমির উপর একটি বিখ্যাত দীঘি আছে। দীঘিটি খনন করেন স্থানীয় পাল বংশীয় সাগর রাজা।


title: সাগরদীঘি

text: বাংলাদেশের টাংগাইল জেলার ঘাটাইল উপজেলা সদর থেকে প্রায় ৩০ কি.মি. পূর্বে সাগরদীঘি নামক স্থানটি অবস্থিত,সাগরদিঘী এটি বিশাল বাজার যার আয়তন ৭/৮ বর্গ কিলোমিটার প্রায়,এখানে রয়েছে একটি কলেজ, একটি উচ্চ বিদ্যালয়, একটি বালিকা উচ্চ বিদ্যালয়,একটি দাখিল মাদ্রাসা,একটি সরকারী প্রা:বিদ্যালয়, ৭ টি মসজিদ, ৩ টি মন্দির, ১ টি পশু হাসপাতাল,১ ভূমি রেজিস্টারি অফিস,১ বিট অফিস,৩ টি দিঘী,১ টি ইউনিয়ন পরিষদ অফিস, ১টি পুলিশ ইনভেস্ট্রীকেশন কেন্দ্র।


title: সাগরদীঘি

text: সাগরদিঘীর নিকটতম উল্লেখযোগ্য গ্রামসমূহ,আকন্দের বাইদ, ইন্দ্রাবাইদ,বেইলা,হাতিমারা,শুলাকুড়া,জালালপুর,পাহাড়ীয়া পাড়া,পাগারিয়া পাড়া,তালতলা,মনতলা,সুকতা,হারংচালা।


title: সাগরদীঘি

text:
এলাকার উল্লেখযোগ্য কৃষি কাজ:-
কলা,পেঁপে,আম, বেগুন,আনারস, করলা,হলুদ,কচু,ধান,কাঁঠাল,পিয়ারা, এবং লেয়ার মুরগি ও ব্রয়েলার মুরগি ফার্ম সহ আরো অন্যান্য সবজি প্রচুর পরিমাণে চাষ হয়ে থাকে যা এলাকার চাহিদা মিটিয়ে দেশ ও বিদেশে রপ্তানি করা হয়।


title: সাগরদীঘি

text: দীঘিটি খনন করেন স্থানীয় পাল বংশীয় সাগর রাজা। এই দিঘির পশ্চিমপাড়ে শান বাঁধানো ঘাটলার ধ্বংসাবশেষ এখনও লক্ষ করা যায় যা সাগর রাজার বাসস্থান বলে ধারণা করা হয়। এখানকার পূর্ব নাম ছিলো লোহানী। সাগরদীঘি থেকে সামান্য দক্ষিণে এর চেয়েও প্রকান্ড এক দীঘি আছে যার আয়তন হবে ২৫ একর জার নাম বইন্যদীঘি । সাগর রাজার পুত্র বনরাজ পাল এটি খনন করেছিলেন।


title: নাথান অ্যাসলে

text: নাথান জন অ্যাসলে, এমএনজেডএম (জন্ম: ১৫ সেপ্টেম্বর, ১৯৭১) ক্রাইস্টচার্চে জন্মগ্রহণকারী নিউজিল্যান্ডের বিখ্যাত ক্রিকেটার। নিউজিল্যান্ড ক্রিকেট দলে প্রতিনিধিত্ব করেছেন। নাথান অ্যাসলে মূলত ডানহাতে ব্যাটিং করতেন। ডানহাতে মিডিয়াম পেস বোলিংয়েও পারদর্শিতা দেখিয়েছেন তিনি। কাউন্টি ক্রিকেটে ডার্বিশায়ার ও নটিংহ্যামশায়ার এবং ঘরোয়া ক্রিকেটে ক্যান্টারবারির পক্ষে খেলেছেন। এছাড়াও, র‌্যাঞ্জার্স এ.এফ.সি'র পক্ষে ফুটবল খেলাসহ অটো রেসিংয়েও দক্ষ তিনি।


title: নাথান অ্যাসলে

text: ক্রাইস্টচার্চে জন্মগ্রহণকারী টেলর ইস্ট ক্রাইস্টচার্চ-শার্লি ক্রিকেট ক্লাবে যোগ দেন। ঐ ক্লাবেই ব্রুস টেলর, ক্রেইগ ম্যাকমিলান ও মাইকেল পাপসের ন্যায় ক্রিকেটার পরবর্তীকালে প্রতিষ্ঠা পেয়েছেন। ব্যাটসম্যান হিসেবে ৬ নম্বরে ব্যাটিংয়ে নামতেন তিনি ও মিডিয়াম পেস বোলিং করতেন। ১৯৯০-৯১ মৌসুমে নিউজিল্যান্ড ইয়ং ক্রিকেটার্স দলে খেলার সুযোগ পান ও ইংল্যান্ড ইয়ং ক্রিকেটার্স দলের বিপক্ষে মাঠে নামেন। তিন খেলার সিরিজে ৩১.৭৫ গড়ে ১২৭ রান তুলতে পেরেছেন।


title: নাথান অ্যাসলে

text: সুদীর্ঘ ১২ বছরব্যাপী ক্রিকেট খেলার সাথে জড়িত ছিলেন। একদিনের আন্তর্জাতিকে ব্যাটিং উদ্বোধনে মাঠে নামতেন। ২২৩টি ওডিআইয়ে ৭,০৯০ রান সংগ্রহ করেছেন। কিন্তু টেস্ট ক্রিকেটে মাঝারি সারিতে ব্যাটিং করতেন। ৮১ টেস্টে ৪,৭০২ রান করেছেন। ২০০২ সালে ক্রাইস্টচার্চে অনুষ্ঠিত সফরকারী ইংল্যান্ডের বিপক্ষে টেস্টের দ্বিতীয় ইনিংসে দ্রুততম দ্বি-শতক রান করেছেন।


title: নাথান অ্যাসলে

text: ১৯৯৫ সালে ওয়েস্ট ইন্ডিজ ক্রিকেট দলের বিপক্ষে অনুষ্ঠিত একদিনের আন্তর্জাতিকের সিরিজে খেলার জন্য মনোনীত হন। এরপর তিনি শ্রীলঙ্কার বিপক্ষে ওডিআই সিরিজের একটি খেলায় অংশ নিয়ে ৯৫ রান করেন। এরফলে নিউজিল্যান্ড দল সিরিজে সমতা আনয়ণ করে ও ১৩ খেলার পর জয় পায়। নিউজিল্যান্ডের তৎকালীন কোচ গ্লেন টার্নারের অধীনে অ্যাসলেকে টেস্ট দলে খেলার সুযোগ দেয়া হয়। এছাড়াও তাকে একদিনের আন্তর্জাতিকে ব্যাটিং উদ্বোধনে নামার সুযোগ দেয়া হয়।


title: নাথান অ্যাসলে

text: ১৯৯৭ সালে ভারত, শ্রীলঙ্কা, পাকিস্তান ও নিউজিল্যান্ডকে নিয়ে অনুষ্ঠিত চারদেশীয় পেপসি ইন্ডিপেন্ডেন্স কাপে তিনি দলের সর্বোচ্চ রান সংগ্রহকারী হন। প্রথম খেলায় পাকিস্তানের বিপক্ষে ১১৭ রানসহ নিজস্ব সেরা বোলিং পরিসংখ্যান ৪/৪৩ গড়েন। নিউজিল্যান্ড খেলায় ২২ রানের ব্যবধানে জয়লাভ করে ও তিনি ম্যান অব দ্য ম্যাচের পুরস্কার লাভ করেন।


title: নাথান অ্যাসলে

text: ১৯৯৬ সালের ক্রিকেট বিশ্বকাপ প্রতিযোগিতায় খেলার জন্য তিনি মনোনীত হন। ঐ বিশ্বকাপে দলের প্রথম খেলায় ইংল্যান্ডের বিপক্ষে নিউজিল্যান্ড দলের পক্ষে শতক হাঁকান তিনি। কিন্তু ঐ প্রতিযোগিতার বাদ-বাকী খেলায় তিনি রান তুলতে ব্যর্থ হন। ১৮.৫ গড়ে তিনি মাত্র ১১১ রান করেন। পূর্বতন বিশ্বকাপের ন্যায় ইংল্যান্ডে অনুষ্ঠিত ১৯৯৯ সালের বিশ্বকাপেও তিনি সফলতা দেখাতে পারেননি। ৯ খেলায় ৮.৭৭ গড়ে তিনি মাত্র ৭৯ রান তোলেন। কিন্তু ২০০৩ সালের বিশ্বকাপে দ্বিতীয়বারের মতো সেঞ্চুরি করেন। জিম্বাবুয়ের বিপক্ষে সেঞ্চুরিসহ ৭ খেলায় তিনি ৪২.৬০ গড়ে ২১৩ রান তোলেন।


title: নাথান অ্যাসলে

text: ২৬ জানুয়ারি, ২০০৭ তারিখে ২০০৬-০৭ সালের কমনওয়েলথ ব্যাংক সিরিজের খেলা চলাকালীন ক্রিকেট খেলা থেকে অবসর নেয়ার কথা ঘোষণা করেন। এরপর কোচিংয়ের দিকে ঝুঁকে পড়েন তিনি। ২০০৯ সালে ক্যান্টারবারি ক্রিকেট অ্যাসোসিয়েশনের পরিচালনাধীন ক্রাইস্টচার্চ মেট্রোপলিটন লীগের প্রধান ক্লাব বার্নসাইড ওয়েস্ট ক্রাইস্টচার্চ ইউনিভার্সিটি ক্রিকেট ক্লাবের প্রধান কোচের দায়িত্ব পান।


title: নাথান অ্যাসলে

text: ১৯৯৫, ১৯৯৬ ও ২০০২ সালে নিউজিল্যান্ড ক্রিকেট অ্যালমেনাক কর্তৃক বর্ষসেরা ক্রিকেটার হিসেবে মনোনীত হন তিনি। ১৯৯৮ সালে বর্ষসেরা খেলোয়াড়ের পুরস্কার পান। ২০০৬ সালে নিউজিল্যান্ডের বর্ষসেরা একদিনের আন্তর্জাতিক ব্যাটসম্যানের পুরস্কার লাভ করেন। ২০০৭ সালে ক্রিকেট খেলায় অবদান রাখায় রাণীর জন্মদিনের সম্মাননায় তাকে নিউজিল্যান্ড অর্ডার অব মেরিট প্রদান করা হয়।


title: আমিনিয়া

text: আমিনিয়া ভারতের পশ্চিমবঙ্গ রাজ্যের রাজধানী কলকাতা শহরের একটি রেস্তোরাঁ। এই রেস্তোরার মোট ৭টি শাখা আছে। এই রেস্তোরাঁটি পূর্ব ভারতে মোগলাই খাবারের জন্য বিশেষ জনপ্রিয়। বিশেষত, বিরিয়ানি রান্নার জন্য এই রেস্তোরাঁর বিশেষ খ্যাতি রয়েছে।


title: ২০১৫ ক্রিকেট বিশ্বকাপ নকআউট পর্ব

text: ২০১৫ ক্রিকেট বিশ্বকাপের নকআউট পর্ব ২০১৫ সালের ক্রিকেট বিশ্বকাপের গ্রুপ পর্বের পর দ্বিতীয় ও চূড়ান্ত পর্ব। গ্রুপ পর্বে সাতটি দল রাউন্ড-রবিন পদ্ধতিতে খেলেছে। তন্মধ্যে প্রত্যেক গ্রুপের শীর্ষস্থানীয় চার দল (দুই গ্রুপের সর্বমোট ৮) একক-বিদায় পদ্ধতির প্রতিযোগিতার নকআউট পর্বে উত্তরণ ঘটায়। প্রতিযোগিতায় তৃতীয় স্থান নির্ধারণী খেলার কোন ব্যবস্থা রাখা হয়নি। কোন কারণে নকআউট পর্বের কোয়ার্টার-ফাইনাল কিংবা সেমি-ফাইনালের খেলা টাই হয় অথবা ফলাফল না এলে গ্রুপ পর্বের সেরা দল খেলবে। তবে, চূড়ান্ত খেলা টাই হলে উভয় দলের মধ্যে এক-ওভারের মাধ্যমে প্রতিযোগিতার চূড়ান্ত খেলার নিষ্পত্তি ঘটানো হবে।


title: ২০১৫ ক্রিকেট বিশ্বকাপ নকআউট পর্ব

text: প্রত্যেক গ্রুপের শীর্ষস্থানীয় চার দল এ পর্বে খেলছে। এ গ্রুপের শীর্ষস্থানীয় দল বি গ্রুপের ৪র্থ স্থান অধিকারী দলের বিরুদ্ধে প্রতিদ্বন্দ্বিতা করে। এ পর্বে এ১ ব বি৪, এ২ ব বি৩, এ৩ ব বি২ ওব এ৪ ব বি১ দল মুখোমুখি হয়। কিছু দল কোয়ার্টার ফাইনাল অথবা সেমি-ফাইনালে খেলার ব্যাপারে নিজ মাঠ ব্যবহারের সুযোগ পায়। এ প্রেক্ষিতে শ্রীলঙ্কা ও বাংলাদেশ দল কোয়ার্টার-ফাইনালে খেলার সুযোগ লাভ করায় তারিখ ও স্থান নির্ধারণ করা হয়েছে।


title: ২০১৫ ক্রিকেট বিশ্বকাপ নকআউট পর্ব

text: নিউজিল্যান্ড, অস্ট্রেলিয়া, বাংলাদেশ ও শ্রীলঙ্কা দল এ গ্রুপ থেকে এবং ভারত, দক্ষিণ আফ্রিকা, পাকিস্তান ও ওয়েস্ট ইন্ডিজ বি গ্রুপ থেকে এ পর্বে খেলার সুযোগ পেয়েছে।


title: ২০১৫ ক্রিকেট বিশ্বকাপ নকআউট পর্ব

text: ১৯৭৯ সালের ক্রিকেট বিশ্বকাপের নক-আউট পর্বের সেমি-ফাইনালের ন্যায় গুরুত্বপূর্ণ খেলায় ডব্লিউ লার্কিন্সের একদিনের আন্তর্জাতিকে অভিষেকের পর থারিন্ডু কৌশল দ্বিতীয় খেলোয়াড় হিসেবে ওডিআইয়ে অভিষেক ঘটে। প্রথম দক্ষিণ আফ্রিকান হিসেবে বিশ্বকাপে জেপি ডুমিনি ধারাবাহিকভাবে অ্যাঞ্জেলো ম্যাথিউস, নুয়ান কুলাসেকারা ও থারিন্ডু কৌশলকে আউটের মাধ্যমে দুই ওভারের সমন্বয়ে গড়া হ্যাট্রিক সম্পন্ন করেন। প্রথমবারের মতো বিশ্বকাপের নক-আউট পর্বের কোন খেলা অত্যন্ত সংক্ষিপ্ত সময়ে শেষ হয়। কুমার সাঙ্গাকারা ও মাহেলা জয়াবর্ধনে তাদের সর্বশেষ একদিনের আন্তর্জাতিকে অংশগ্রহণ করেন। এছাড়াও তারা একত্রে ১৫০তম খেলায় অংশ নেন।


title: ২০১৫ ক্রিকেট বিশ্বকাপ নকআউট পর্ব

text:
খেলা পরিচালনাকারী আম্পায়ারদ্বয় কর্তৃক কিছু বিতর্কিত সিদ্ধান্ত নেয়ার পরপরই বৈশ্বিকভাবে সমালোচিত হন। এ প্রেক্ষিতে আন্তর্জাতিক ক্রিকেট কাউন্সিলের সভাপতি আ হ ম মোস্তফা কামাল বলেছেন যে, আইসিসি’র পরিচালনা পরিষদের পরবর্তী সভায় আম্পায়ারদের সিদ্ধান্তের বিরুদ্ধে বাংলাদেশ অভিযোগ উত্থাপন করবে। ভারতের অধিনায়ক হিসেবে মহেন্দ্র সিং ধোনি তার শততম ওডিআই জয় করেন। ভারত দল ধারাবাহিকভাবে ৭মবারের মতো প্রতিপক্ষ দলকে অল-আউট করে যা বিশ্বকাপে নতুন রেকর্ড।
খেলাটিকে ঘিরে ১৯ মার্চ গুগলের ডুডলও তৈরি করা হয়। ধীরগতিতে বোলিং করায় বাংলাদেশের অধিনায়ক মাশরাফি বিন মর্তুজাকে একটি ওডিআইয়ে অংশগ্রহণের উপর নিষেধাজ্ঞা প্রাদান করা হয়। এছাড়াও তাকে ম্যাচ ফি’র ৪০% ও বাদ-বাকী খেলোয়াড়দের উপর ২০% জরিমানা ধার্য্য করা হয়।


title: ২০১৫ ক্রিকেট বিশ্বকাপ নকআউট পর্ব

text: শহীদ আফ্রিদি ও মিসবাহ-উল-হক তাদের সর্বশেষ একদিনের আন্তর্জাতিকে অংশগ্রহণ করেন।


title: ২০১৫ ক্রিকেট বিশ্বকাপ নকআউট পর্ব

text: নিউজিল্যান্ডের পক্ষে প্রথম খেলোয়াড় হিসেবে মার্টিন গাপটিল ধারাবাহিকভাবে দুইটি শতরান করেন। এছাড়াও গাপটিল বিশ্বকাপের নক-আউট পর্বের খেলায় প্রথমবারের মতো দ্বি-শতক হাঁকান। পাশাপাশি প্রথম নিউজিল্যান্ডীয় হিসেবে একদিনের আন্তর্জাতিকে দ্বি-শতক করেছেন ও ব্যক্তিগত সর্বোচ্চ রানের নজির স্থাপন করেছেন। গাপটিলের অপরাজিত ২৩৭* রান বিশ্বকাপের ইতিহাসে সর্বোচ্চ ব্যক্তিগত সংগ্রহ। বিশ্বকাপের কোন খেলায় সর্বাধিকসংখ্যক (৩১) ছক্কা হাঁকানো হয়। ছক্কা হাঁকানোর দিক দিয়ে এ সংখ্যাটি একদিনের আন্তর্জাতিকে ২য় অবস্থানে রয়েছে।


title: ২০১৫ ক্রিকেট বিশ্বকাপ নকআউট পর্ব

text: বিশ্বকাপের নক-আউট পর্বে নিউজিল্যান্ড দল তাদের সর্বোচ্চ ২৯৯ রানের লক্ষ্যমাত্রা সফলভাবে স্পর্শ করে। এরফলে দলটি বিশ্বকাপের ইতিহাসে প্রথমবারের মতো চূড়ান্ত খেলায় অংশগ্রহণের যোগ্যতা লাভ করে। দক্ষিণ আফ্রিকা দল বিশ্বকাপের সবগুলো সেমি-ফাইনালে চতুর্থবারের মতো পরাজয়বরণ করে।


title: ২০১৫ ক্রিকেট বিশ্বকাপ নকআউট পর্ব

text: অস্ট্রেলিয়া ৫ম বারের মতো ক্রিকেট বিশ্বকাপের শিরোপা জয় করে। মাইকেল ক্লার্ক তার সর্বশেষ একদিনের আন্তর্জাতিকে অংশগ্রহণ করেন। ৯৩,০১৩ দর্শকের সমাগম ঘটে যা অস্ট্রেলিয়ার ক্রিকেটের ইতিহাসে সর্ববহৎ জনসমাবেশ।


title: তেরা মেরা সাথ রাহে

text: তেরা মেরা সাথ রাহে ২০০১ সালের ভারতীয় রোমান্টিক নাট্য চলচ্চিত্র। এটি পরিচালনা করেছেন মহেশ মান্জরেকার। প্রযোজনা করেছেন এন.আর. পাচিসিয়া এবং সুনীল সাইনি। অভিনয়ে ছিলেন অজয় দেবগণ, সোনালী বেন্দ্রে, নম্রতা শিরোধকার, প্রেম চোপড়া, নিলেশ দিবাকর প্রমুখ।


title: তেরা মেরা সাথ রাহে

text: দীপক কুলকার্নির গল্প অনুসারে চলচ্চিত্রটির চিত্রনাট্য রচনা করেছেন মহেশ মান্জরেকার। সঙ্গীত রচনা করেছেন সমীর এবং পরিচালনা করেছেন যৌথভাবে আনন্দ রাজ আনন্দ ও মিলিন্দ সাগর।


title: উইকিআর্ট

text: উইকিআর্ট () (পূর্বে উইকিপেইন্টিংস্ হিসাবে পরিচিত ছিল) একটি অলাভজনক, অনলাইন, ব্যবহারকারী-সম্পাদনাযোগ্য ভিজ্যুয়াল শিল্প বিশ্বকোষ।


title: উইকিআর্ট

text: বর্তমানে এখানে ২২,০০০ শিল্পীর প্রায় ১১০,০০০ পেইন্টিং সংগ্রহ রয়েছে। ২০১৩ সাল থেকে, ইউক্রেন ভিত্তিক উন্নয়নকারীদের অধিনে এই সাইটের উইকি কার্যকারিতার উন্নয়ন চলছে।


title: হিপিস (অ্যালবাম)

text: হিপিস অন্টিন টেক্সাস ভিত্তিক গ্যারেজ রক ব্যান্ড হার্লেম কর্তৃক দ্বিতীয় স্টুডিও অ্যালবাম। ২০০৯ সালে অ্যালবামটি কোস্টা মেসা, ক্যালিফোর্নিয়ায় দ্য ডিস্টিলারিতে রেকর্ডকৃত হয় এবং মুক্তি পায় এপ্রিল ৬, ২০১০ সালে।


title: উম্মাহ

text: উম্মাহ () একটি আরবি শব্দ ও ইসলামি পরিভাষা যা দ্বারা মুসলিম জাতি বা সম্প্রদায় বোঝানো হয়। তবে এর সাথে নৃতাত্ত্বিক বা ভৌগলিক বৈশিষ্ট্য দ্বারা নির্ণীত জাতির মধ্যে পার্থক্য রয়েছে। এ দ্বারা অনুরূপ বহুসংখ্যক জাতির সমন্বয়ে গঠিত সামগ্রিক মুসলিম জনগোষ্ঠীকে বোঝায়। ইসলাম অনুযায়ী যেকোনো নৃতাত্ত্বিক, ভৌগলিক বা ভাষাভাষীর মুসলিম ব্যক্তি উম্মাহর সদস্য হিসেবে গণ্য হয়।


title: তুরস্ক–বাংলাদেশ সম্পর্ক

text: তুরস্ক–বাংলাদেশ সম্পর্ক বাংলাদেশ এবং তুরস্কের মধ্যে দ্বিপাক্ষিক সম্পর্ককে নির্দেশ করে। উভয় দেশই বিশ্ব বাণিজ্য সংস্থা, জাতিসংঘ এবং নিরপেক্ষ আন্দোলনের অংশ। উভয় দেশই গণতান্ত্রিক যারা পারিস্পারিক দৃঢ় সম্পর্কের বন্ধনে আবদ্ধ।


title: তুরস্ক–বাংলাদেশ সম্পর্ক

text: বাংলাদেশের স্বাধীনতার পূর্ব থেকেই তুর্কি এবং বাঙালি জাতির সম্পর্কের অত্যন্ত শক্তিশালী ঐতিহাসিক ও সাংস্কৃতিক ভিত্তি রয়েছে। বাঙালিসহ দক্ষিণ এশিয়ার সকল মুসলিমগণ তুরস্কের স্বাধীনতা যুদ্ধে সমর্থন দিয়েছিল। বাংলাদেশের বর্তমান জাতীয় কবি কাজী নজরুল ইসলাম ১৯২১ সালে তাঁর রচিত "কামাল পাশা" নামক কবিতায় কামাল আতাতুর্কের প্রতি সম্মান ও প্রশংসা জ্ঞাপন করেন। এই কবিতাটি এক সময়ে বাংলাদেশের বিদ্যালয়ের পাঠ্যপুস্তকেও অন্তর্ভুক্ত করা হয়েছিল। পাশাপাশি, ঢাকা ও চট্টগ্রামের দুটি স্থানকে কামাল আতাতুর্ক এভিনিউ নামে নামকরণ করা হয়। উপরন্তু, ফেনীতে আতাতুর্ক মডেল উচ্চ বিদ্যালয় এবং ঢাকায় মুস্তফা কামাল তুর্কি ভাষা কেন্দ্র নামে একটি ভাষা শিক্ষা প্রতিষ্ঠান রয়েছে। অপরদিকে, তুর্কিগণও তুরস্কের স্বাধীনতা যুদ্ধে বাঙালিদের সমর্থনকে এখনো শ্রদ্ধাভরে স্মরণ করে। সবশেষে, ঢাকা আন্তর্জাতিক বিমান বন্দরকে হজরত শাহজালালের নামানুসারে শাহজালাল আন্তর্জাতিক বিমানবন্দর হিসেবে নামকরণ করা হয়, যিনি নিজেও একজন তুর্কি এবং তুর্কি সুফি পণ্ডিত জালালদ্দিন রুমির শিষ্য ছিলেন।


title: তুরস্ক–বাংলাদেশ সম্পর্ক

text: বাংলাদেশের স্বাধীনতার পর ১৯৭৪ সালে লাহোরে অনুষ্ঠিত ওআইসির সম্মেলনে তুরস্ক বাংলাদেশকে স্বীকৃতি দেয়। ১৯৭৬ সালে ঢাকায় তুরস্কের দূতাবাস এবং ১৯৮১ সালে আঙ্কারায় বাংলাদেশের দূতাবাস প্রতিষ্ঠিত হয়।


title: তুরস্ক–বাংলাদেশ সম্পর্ক

text: প্রাক্তন বাংলাদেশি রাষ্ট্রপতি জিয়াউর রহমান বাংলাদেশি সরকারপ্রধানদের মধ্যে সর্বপ্রথম আঙ্কারা সফর করেন। ১৯৮৬ সালে, তৎকালীন তুর্কি প্রধানমন্ত্রী তুরগুত ওজাল বাংলাদেশ সফরে আসেন। তুর্কি রাষ্ট্রপতি সুলায়মান দেমিরেল ১৯৯৭ সালে নেলসন ম্যান্ডেলা এবং ইয়াসির আরাফাতের সঙ্গে বাংলাদেশের স্বাধীনতার ২৫ বছর পূর্তি উদযাপন অনুষ্ঠানে অংশগ্রহণ করেন। ১৯৯৮ সালে দুই দেশ সম্মিলিতভাবে ডি-৮ প্রতিষ্ঠা করে। তুর্কি প্রধানমন্ত্রী আব্দুল্লাহ গুল ২০১০ সালে আনুষ্ঠানিকভাবে বাংলাদেশ সফর করেন। তুরস্কের প্রধানমন্ত্রী রেসেপ তায়িপ এরদোয়ান ২০১০ সালে ঢাকা সফর করেন। বাংলাদেশের প্রধানমন্ত্রী শেখ হাসিনা আনুষ্ঠানিকভাবে ২০১২ সালে আঙ্কারা সফর করেন।


title: তুরস্ক–বাংলাদেশ সম্পর্ক

text: ২০১৩ সালে তুরস্ক অটোকার কোবরা নামক হালকা অস্ত্রসজ্জিত যুদ্ধবাহন বাংলাদেশ সেনাবাহিনীর কাছে সরবরাহ করে। ১৯৮১ সালের ১০ মার্চ ঢাকায় উভয় দেশ সামরিক প্রশিক্ষণ, শিক্ষা ও সেনাবাহিনীর যৌথ সহায়তার বিষয়ে একটি চুক্তি সাক্ষর করে। চুক্তি অনুসারে তুরস্কের বিশেষ নৌবাহিনী বাংলাদেশি নৌবাহিনীর বিশেষ দলকে স্পেশাল ওয়ারফেয়ার ডাইভিং অ্যান্ড স্যালভেজ বিষয়ে প্রশিক্ষণ দেয়।


title: তুরস্ক–বাংলাদেশ সম্পর্ক

text: ২০১৩ সালের ৩ মার্চ তুরস্কের ব্লকবাস্টার চলচ্চিত্র ফেতিহ ১৪৫৩ প্রথম তুর্কি চলচ্চিত্র হিসেবে বাংলাদেশের স্টার সিনেপ্লেক্স হলে মুক্তি পায়। ২০১৪ সালে ঢাকার র‍্যাডিসন ব্লু ওয়াটার গার্ডেনে বাংলাদেশ পররাষ্ট্র মন্ত্রণালয় এবং তুর্কি দূতাবাসের উদ্যোগে টার্কিশ ফুড ফেস্টিভালের আয়োজন করা হয়। বাংলাদেশের বেসরকারি টেলিভিশন চ্যানেল দীপ্ত টিভি ২০১৫ সালের ১৮ই নভেম্বর থেকে তুরস্কের মুহতেশেম ইউজিয়েল নামক টিভি ধারাবাহিক প্রথম বাংলা ভাষায় ডাবিং করে সুলতান সুলেমান নামে সপ্তাহে ৬ দিনব্যাপী সাপ্তাহিক সম্প্রচার শুরু করে। বাংলাদেশ এবং তুরস্ক উভয় দেশের সংস্কৃতিতেই গ্রিক এবং পারসিক ঐতিহ্যের প্রভাব রয়েছে। ১২০৩ খ্রিস্টাব্দে তুর্কি বংশোদ্ভূত বাংলার প্রথম মুসলিম শাসক মোহাম্মদ বখতিয়ার খলজি নদীয়া দখল করে বাংলায় মুসলিম শাসনের গোড়াপত্তন করেন। এছাড়াও তুর্কিগণ বাংলাদেশে দীর্ঘ সময় জুড়ে সুফি প্রভাব বিস্তারের জন্য সুপরিচিত যার ফলশ্রুতিতে পারসিক শাসনের পর তুর্কি শাসকগণ বাংলায় আগমন করেন। এছাড়াও উসমানীয় সম্রাটগণ তৎকালীন বাংলার চট্টগ্রাম জেলাকে সমুদ্রবন্দর হিসেবে ব্যবহার করতেন।


title: তুরস্ক–বাংলাদেশ সম্পর্ক

text: তুরস্ক ও বাংলাদেশ উভয় দেশের সাংস্কৃতিক, সামাজিক এবং রাজনৈতিক ইতিহাসে স্বাধীন ধর্মীয় বিশ্বাস, ইসলামি মূল্যবোধ এবং ধর্মনিরপেক্ষ অসাম্প্রদায়িক চেতনার পারস্পরিক সহাবস্থান রয়েছে, পাশাপাশি রয়েছে এ সম্পর্কিত নানামুখী দ্বন্দ্ব ও বিরোধ। রাজনৈতিক অস্ত্র হিসেবে ব্যবহার করা হলে ইসলাম সামাজিকভাবে সহাবস্থান করতে পারে না এই পূর্ব অভিজ্ঞতার ব্যপারে উক্ত উভয় মুসলিম সংখ্যাগরিষ্ঠ দেশের জনগণের মাঝে বরাবরই বিস্মৃতি ও পুনরাবৃত্তি পরিলক্ষিত হয়। তুরস্কের গাজি পার্কে প্রস্তাবিত উন্নয়ন প্রকল্পের বিরুদ্ধে আন্দোলন তুরস্কের ইসলামপন্থী সরকারের প্রতি তুরস্কের ধর্মনিরপেক্ষ পরিচয়ের অপহরণকারী হিসেবে দোষারোপ করার পথকে প্রভাবিত করে। অপরদিকে বাংলাদেশে যুদ্ধপরাধীদের বিচার অল্প সময়ের মধ্যেই ধর্মনিরপেক্ষতাকে বাংলাদেশের জন্য জনকল্যাণকর হিসেবে তুলে ধরে। এই উভয় দেশের রাজনৈতিক পরিস্থিতি রাজনৈতিকভাবে অসংযুক্ত মনে হলেও, প্রকৃতপক্ষে এই উভয় ঘটনাই ইসলামপন্থীদের নিয়ন্ত্রণের মাধ্যমে তাঁদের প্রচলিত রাজনৈতিক ইসলামকে উপযোগী পাশ্চাত্য দৃষ্টিভঙ্গি অনুযায়ী সংস্কার করে নিজেদের আধুনিকরূপে পরিচিতকরণের পারস্পরিক সাদৃশ্যপূর্ণ লক্ষ্যের প্রতি নির্দেশ করে।


title: তুরস্ক–বাংলাদেশ সম্পর্ক

text: বাংলাদেশ এবং তুরস্ক হল অন্যতম পারস্পারিক বাণিজ্যিক অংশীদার। এই দুই দেশের মধ্যে দ্বিপাক্ষিক বাণিজ্যিক লেনদেন ১ বিলিয়ন ডলারেরও অধিক মূল্যমানের। বাংলাদেশ থেকে প্রধানত পোশাক পণ্য তুরস্কে অধিক রপ্তানি করা হয়। ২০১২ সাল থেকে, বাংলাদেশ এবং তুরস্কের মাঝে মুক্ত বাণিজ্যিক চুক্তির বিষয়ে আলোচনা চলছিল কিন্তু ইউরোপীয় ইউনিয়নে তুরস্কের প্রবেশের আবেদন সংক্রান্ত জটিলতার কারণে চুক্তি সাক্ষর পিছিয়ে যায়। এছাড়াও বাংলাদেশের জাহাজনির্মাণ শিল্প তুরস্কের বিনিয়োগের জন্য একটি আদর্শ সেক্টর হিসেবে চিহ্নিত হয়েছে।


title: তুরস্ক–বাংলাদেশ সম্পর্ক

text: ২০১২ সালে বাংলাদেশ এবং তুরস্ক বাণিজ্য ও বিনিয়োগের উপর একটি যৌথ খসড়া চুক্তিতে সাক্ষর করে। বাংলাদেশ-তুরস্ক যৌথ অর্থনৈতিক কমিশন দ্বিপাক্ষীয় বাণিজ্য ও বিনিয়োগের পন্থা বৃদ্ধির বিষয়ে আলোচনার জন্য নিয়মিতভাবে দ্বিবার্ষিক সভার আয়োজন করে চলেছে।


title: কাজী আজিম উদ্দিন কলেজ

text: কাজী আজিম উদ্দিন কলেজ বাংলাদেশের গাজীপুরের জয়দেবপুরে অবস্থিত জাতীয় বিশ্ববিদ্যালয়-এর অধিভুক্ত একটি বেসরকারী কলেজ| কাজী আজিম উদ্দিন ১৯৮১ সালে কলেজটি প্রতিষ্ঠা করেন। কলেজটির মোট জমির পরিমাণ প্রায় ৮ একর| বর্তমানে এতে তিনটি দ্বিতল বিশিষ্ট ভবন এবং চারটি একতলা ভবন রয়েছে| কলেজ ক্যাম্পাসের অভ্যন্তরে একটি মসজিদ রয়েছে| এতে এইচ.এস.সি. কোর্সের পাশাপাশি জাতীয় বিশ্ববিদ্যালয় এবং উন্মুক্ত বিশ্ববিদ্যালয়-এর অধীনে অনার্স ও ডিগ্রী কোর্স চালু আছে|


title: কৃষি মন্ত্রক (পশ্চিমবঙ্গ)

text: কৃষি মন্ত্রক হল পশ্চিমবঙ্গ সরকারের একটি মন্ত্রক। এই মন্ত্রক কৃষি উৎপাদন ও উৎপাদন বৃদ্ধি-সংক্রান্ত নীতিনির্ধারণ, কৃষি প্রযুক্তির প্রয়োগ, কৃষকদের বীজ, সার, ভর্তুকি ও ঋণ ইত্যাদি প্রদান, মাটি পরীক্ষা, মাটি সংরক্ষণ, বীজ পরীক্ষা, বীজ সার্টিফিকেট প্রদান, পরিকল্পিত উৎপাদন, সার ও কীটনাশকের মান নিয়ন্ত্রণ ইত্যাদির দায়িত্বপ্রাপ্ত।


title: কৃষি মন্ত্রক (পশ্চিমবঙ্গ)

text: কৃষি মন্ত্রকের দায়িত্বে থাকেন একজন ক্যাবিনেট মন্ত্রী। তাঁর সঙ্গে একজন রাষ্ট্রমন্ত্রী থাকতে পারেন, নাও পারেন। সরকারি আধিকারিকরা মন্ত্রীর দফতর ও মন্ত্রককে কাজে সহায়তা করেন।


title: কৃষি মন্ত্রক (পশ্চিমবঙ্গ)

text: পশ্চিমবঙ্গের বর্তমান কৃষিমন্ত্রী হলেন পশ্চিমবঙ্গের মুখ্যমন্ত্রী মমতা বন্দ্যোপাধ্যায়।


title: বন্দে মাতরম্ (সংবাদপত্র)

text: বন্দে মাতরম্ ছিল ১৯০৫ সালে বিপিনচন্দ্র পাল কর্তৃক প্রতিষ্ঠিত একটি সাপ্তাহিক ইংরেজি সংবাদপত্র। পরবর্তীকালে অরবিন্দ ঘোষ এই সংবাদপত্র পরিচালনা করতেন। ১৯০৬ সালের ৬ অগস্ট এটি প্রথম প্রকাশিত হয়।


title: কার্ল শোয়ার্জশিল্ড

text: কার্ল শোয়ার্জশিল্ড () (৯ অক্টোবর ১৮৭৩ – ১১ মে ১৯১৬) ছিলেন একজন জার্মান পদার্থবিদ এবং জ্যোতির্বিদ। তিনি ছিলেন জ্যোতিঃপদার্থবিজ্ঞানী মার্টিন শোয়ার্জশিল্ডের বাবা।


title: কার্ল শোয়ার্জশিল্ড

text: ১৯১৫ সালে তিনি আইনস্টাইন ক্ষেত্র সমীকরণের সাধারণ আপেক্ষিকতার প্রথম সঠিক সমাধান প্রদান করেন, যে বছর আইনস্টাইন প্রথম সাধারণ আপেক্ষিকতার পরিচয় ঘটান।


title: কার্ল শোয়ার্জশিল্ড

text: গ্রহাণু ৮৩৭ শোয়ার্জশিল্ড তার সম্মানে নামকরণ করা হয়।


title: কার্ল শোয়ার্জশিল্ড

text: শোয়ার্জশিল্ড ফ্রাঙ্কফুর্ট আম মাইনে এক ইহুদী পরিবারে জন্ম নেন। তার বাবা শহরের ব্যবসায়িক সম্প্রদায়ের মধ্যে সক্রিয় ছিলেন, এবং পরিবারটির পূর্বপুরুষ ষোড়শ শতাব্দী থেকেই এই শহরে বসবাস করত। কার্ল ১১ বছর পর্যন্ত ইহুদী প্রাথমিক বিদ্যালয়ে অধ্যয়ন করেছিলেন। তিনি স্ট্র্যাস বরগ এবং লুডউইগ ম্যাক্সিমিলিয়ান ইউনিভার্সিটি অব মিউনিখে অধ্যয়ন করেন এবং হেনরি পয়েনকেয়ার তত্ত্বের উপর কাজ করে তিনি ১৮৯৬ সালে ডক্টরেট অর্জন করেন।


title: কার্ল শোয়ার্জশিল্ড

text: তিনি অটোইমিউন ডিজিস পেম্ফিগাস রোগে আক্রান্ত হয়ে ১৯১৬ সালের ১১ মে মৃত্যুবরন করেন।


title: তিল

text: তিল (; "Sesamum indicum") "সেসিমাম" গণ অর্ন্তভূক্ত একটি সপুষ্পক উদ্ভিদ। এর অনেকগুলো স্বজাতি আফ্রিকায় এবং কয়েকটি ভারতের বিভন্ন স্থানে পাওয়া যায়। এটি ব্যাপকভাবে বিশ্বের ক্রান্তীয় অঞ্চলে দেশীভূত এবং ভোজ্য বীজের জন্য চাষ করা হয়ে থাকে।


title: তিল

text: তিল একবর্ষজীবি উদ্ভিদ যা প্রায় লম্বা, এবং এর উল্টো পাতা সাধারনত পর্যন্ত লম্বা এবং মাঝথানে ব্যবধানসহ বিস্তৃতভাবে ভল্লাকার হয়ে থাকে পর্যন্ত। গাছ নলাকার। ফুল সাধারণ নীল রঙের হয় এবং প্রতিফুলে একটি করে ফল অর্থাৎ বীজ থাকে। প্রতিটি ফলে খাঁজকাটা বিভাগে অনেক বীজ থাকে। বীজ সাধারনত ৩ মি.মি. - ৪ মি.মি. লম্বা এবং প্রস্থ ২ মি.মি.। বীজের পুরুত্ব ১ মি.মি. এর মত হয়ে থাকে। প্রতিটি বীজের ওজন ২০ মি.গ্রা - ৪০ মি.গ্রা।


title: তিল

text: এর ফুল হলুদ, নলাকার, একটি চার খাঁজকাটা মুখের সাথে লম্বা হয়ে থাকে। তিলের ফুল এছাড়াও সাদা, নীল বা বেগুনি রঙের হতে পারে।


title: তিল

text: তিলের বীজ বর্ষার শেষে জমিতে ছিটানো হয়।


title: তিল

text: ২০১০ সালে বিশ্বব্যাপী তিল বীজের মোট ফসল হয় ৩.৮৪ মিলিয়ন মেট্রিক টন। ২০১০ সালে সর্বাধিক উৎপাদক ছিল বার্মা (মায়ানমার), এবং শীর্ষ তিন উৎপাদকের মধ্যে ছিল, বার্মা, ভারত এবং চীন, যা বিশ্বব্যাপী মোট উত্পাদনের ৫০ শতাংশ।


title: তিল

text: ২০১০ সালে ৭.৮ মিলিয়নের অধিক হেক্টর জমিতে তিল ফলানো হয়।


title: তিল

text: ২০১০ সালে বিশ্বব্যাপী তিল বীজের গড় ফলন ছিল প্রতি হেক্টরে ০.৪৯ মেট্রিক টন। এই ছকে ২০১০ সালের শীর্ষ দশ উৎপাদনকারী দেশের উৎপাদন (মিলিয়ন মেট্রিক টন) এবং ফলন (হেক্টর প্রতি মেট্রিক টন) উপস্থাপিত হয়েছে।


title: তিল

text: ২০১০ সালে বিশ্বে তিল বীজ খামারের সবচেয়ে উৎপাদনশীল দেশ হেক্টর প্রতি ৫.৫ টন ফলন গড়ে ছিল ইউরোপীয় ইউনিয়ন; ইতালি সর্বাধিক হেক্টর প্রতি ৭.২ টন জাতীয় গড় ফলন উৎপাদন করে।প্রতিদিন ৮০ গ্রাম তিল বেটে সকালে খেয়ে ৫ মিনিট পরে এক গ্লাস পানি খেলে শরীরে পুষ্ঠির অভাব দূর হয় ও দাঁত শক্ত হয়।


title: ইন্ডিয়া’জ ডটার

text: ইন্ডিয়া'জ ডটার () বিবিসির স্টোরিভিলে ধারাবাহিকের অংশ এবং লেসলী উডউইন দ্বারা পরিচালিত একটি প্রামাণ্য চলচ্চিত্র। ২০১২ খ্রিস্টাব্দে ২৩ বছর বয়সী জনৈকা জ্যোতি সিংকে ধর্ষণ ও খুনের ঘটনার ওপর ভিত্তি করে এই চলচ্চিত্র নির্মিত হয়। ভারতে এনডিটিভি ২৪x৭ চ্যানেল ও যুক্তরাজ্যে বিবিসি ফোর চ্যানেল ছাড়াও ডেনমার্ক, সুইডেন, সুইজারল্যান্ড, নরওয়ে, কানাডা ইত্যাদি দেশে ২০১৫ খ্রিস্টাব্দের ৮ই মার্চ আন্তর্জাতিক নারী দিবস উপলক্ষে চলচ্চিত্রটি সম্প্রচার করার কথা ছিল।


title: ইন্ডিয়া’জ ডটার

text: ২০১৫ খ্রিস্টাব্দের ১লা মার্চ এ কথা প্রকাশিত হয় যে, চলচ্চিত্র নির্মাতারা তিহার জেলে বন্দী একজন ধর্ষকের সাক্ষাৎকার নিয়েছিলেন। ভারতীয় সংবাদ মাধ্যমে এই খবর দ্রুত ছড়িয়ে পড়লে ভারত সরকার ২০১৫ খ্রিস্টাব্দের ৪ঠা মার্চ বিচারালয় থেকে একটি নির্দেশিকা সংগ্রহ করে এই চলচ্চিত্রের সম্প্রচার নিষিদ্ধ ঘোষণা করলেও ঐ দিন বিবিসি যুক্তরাজ্যে চলচ্চিত্রটি সম্প্রচার করে। চলচ্চিত্রটি ইউটিউবেও আপলোড করা হলে ২০১৫ খ্রিস্টাব্দের ৫ই মার্চ ভারত সরকার ইউটিউব কর্তৃপক্ষকে ভারতে চলচ্চিত্রটিকে দর্শনের ওপর বাধাপ্রদানের নির্দেশ দেয়, যা ইউটিউব কর্তৃপক্ষ মেনে নেয়।


title: ইন্ডিয়া’জ ডটার

text: ২০১২ খ্রিস্টাব্দের ১৬ই ডিসেম্বর দক্ষিণ দিল্লি অঞ্চলে একটি গণধর্ষণ ঘটে। ২৩ বছর বয়সী জনৈকা জ্যোতি সিং তাঁর একজন বন্ধু অবীন্দ্র প্রতাপ পাণ্ডের সাথে লাইফ অব পাই নামক চলচ্চিত্র দেখে একটি বেসরকারি বাসে করে বাড়ি ফিরছিলেন। এই সময় সেই বাসেই তাঁকে গণধর্ষণ করাসহ অবীন্দ্র প্রতাপকে শারীরিক নিগ্রহ করা হয়। পরে দুইজনকেই বাস থেকে ছুঁড়ে ফেলে দেওয়া হয়। ভারত ও সিঙ্গাপুরে বেশ কয়েকটি জটিল অস্ত্রোপচার করা হলেও জ্যোতি ২০১২ খ্রিস্টাব্দের ২৯শে ডিসেম্বর মৃত্যুবরণ করেন।


title: ইন্ডিয়া’জ ডটার

text: এই ঘটনা স্থানীয় ও আন্তর্জাতিক মহলে ব্যাপক সমালোচিত হয়। এই ঘটনার ফলে জনমানসে তীব্র ক্ষোভের সৃষ্টি হয় এবং মহিলাদের সুরক্ষার ব্যাপারে ভারত সরকারের অক্ষমতার কারণে বিরুদ্ধ সমালোচনার ঝড় বয়ে যায়। একজন সতেরো বছরের কিশোরসহ ছয়জনকে গ্রেপ্তার করা হয় এবং তাঁদের বিরুদ্ধে ধর্ষণ ও খুনের অভিযোগ আনা হয়। সম্ভবত আত্মহত্যার ফলে এঁদের মধ্যে একজনকে কয়েকদিন পরে জেলে ঝুলন্ত অবস্থায় পাওয়া যায়, যদিও তাঁর পরিবারের পক্ষ থেকে খুনের অভিযোগ করা হয়। চারজন অভিযুক্ত দোষী প্রমাণিত হয় ও তাঁদের মৃত্যুদণ্ড দেওয়া হয় এবং অভিযুক্ত কিশোরকে তিন বছরের কারাদণ্ড দেওয়া হয়।


title: ইন্ডিয়া’জ ডটার

text: "ইন্ডিয়া'জ ডটার" চলচ্চিত্রের জন্য মুকেশ সিং নামক একজন অভিযুক্ত ধর্ষকের সাক্ষাৎকার নেওয়া হয়। মুকেশ সিং তাঁর সাক্ষাৎকারে বলেন যে, ধর্ষণের সময় মেয়েটি বাধা দেওয়ার চেষ্টা না করে শান্ত হয়ে ধর্ষণকাজে সহযোগিতা করলে ধর্ষণকারীরা তাঁকে খুন করতেন না। তিনি পরে আরো বলেন যে ধর্ষণের জন্য পুরুষদের চেয়ে মহিলারাই বেশি দায়ী, কারণ তাঁর মতে মহিলাদের কাজ গৃহস্থালির কাজ সামলানো, অশালীন পোশাক পরিধান করে গভীর রাত পর্য্যন্ত ডিস্কো বা বারে ঘুরে বেড়ানো নয়।


title: ইন্ডিয়া’জ ডটার

text: ধর্ষণকারীদের আইনজীবি এ. পি. সিং একটি সাক্ষাৎকারে বলেন যে তাঁর কন্যা বা ভগিনী প্রাক-বিবাহ সম্পর্কে জড়িয়ে পড়ে নিজের ও পরিবারের সম্মান নষ্ট করলে তিনি নিজে পরিবারের সামনে তাঁর গেয়ে পেট্রোল জাতীয় দাহ্য পদার্থ ঢেলে তাঁকে পুড়িয়ে মারবেন।


title: ইন্ডিয়া’জ ডটার

text: নবভারত টাইমসের একটি প্রতিবেদন অণুসারে, এই সাক্ষাৎকারের জন্য মুকেশ সিংকে ৪০,০০০ দেওয়া হয়। মুকেশ প্রথমে ২,০০,০০০ চাইলেও মধ্যস্থতা করে অর্থের পরিমাণ কমিয়ে আনা হয়। এই অর্থ মুকেশের পরিবারকে প্রদান করা হয়।


title: ইন্ডিয়া’জ ডটার

text: ২০১৫ খ্রিস্টাব্দের ১লা মার্চ, চলচ্চিত্র-নির্মাতারা ঘোষণা করেন যে তাঁরা তিহার জেলে বন্দী একজন ধর্ষকের সাক্ষাৎকার নিয়েছেন। শীঘ্রই ভারতীয় সংবাদ মাধ্যমে এই খবর প্রচারিত হয়। অভিযুক্তের বিতর্কিত বিবৃতি ভারতের জনমানসে ক্ষোভের সৃষ্টি করে।


title: ইন্ডিয়া’জ ডটার

text:
দিল্লি পুলিশ ৩রা মার্চ চলচ্চিত্র-নির্মাতাদের বিরুদ্ধে ভারতীয় দন্ডবিধির ৫০৪, ৫০৫, ৫০৫(১)(বি), ৫০৯ দফায় এবং তথ্য প্রযুক্তি আইনের দফা ৬৬এ অণুসারে এফ.আই.আর. দায়ের করেন। নিউ দিল্লি পুলিশের আর্থিক অপরাধ বিভাগের ডেপুটি কমিশনার রজনীশ গর্গ বলেন যে, এই সাক্ষাৎকারের কিছু অংশ অত্যন্ত আপত্তিকর এবং সমাজে নারীদের মধ্যে ভয় ও আতঙ্কের পরিবেশ সৃষ্টি করায় সুবিচার ও শান্তিরক্ষার স্বার্থে এই সাক্ষাৎকার প্রকাশ ও সম্প্রচার রোধের অণুরোধ করে বিচারালয়ের নিকট আবেদন করা হয়েছে। ৪ঠা মার্চ বিচারালয় থেকে নির্দেশিকা লাভ করে ভারত সরকার এই চলচ্চিত্র সম্প্রচারে নিষেধাজ্ঞা জারি করে। এই দিন বিবিসি যুক্তরাজ্যে চলচ্চিত্রটি সম্প্রচার করে।
চলচ্চিত্রটি ইউটিউবেও আপলোড করা হলে ২০১৫ খ্রিস্টাব্দের ৫ই মার্চ ভারত সরকার ইউটিউব কর্তৃপক্ষকে ভারতে চলচ্চিত্রটিকে দর্শনের ওপর বাধাপ্রদানের নির্দেশ দেয়, যা ইউটিউব কর্তৃপক্ষ মেনে নেয়।


title: ইন্ডিয়া’জ ডটার

text: ৪ঠা মার্চ ভারতীয় সংসদে স্বরাষত্রমন্ত্রী রাজনাথ সিং বলেন যে, দিল্লি গণধর্ষণের ঘটনা থেকে ব্যবসায়িক লাভের চেষ্টা বরদাস্ত করা হবে না। সংসদীয় ভারপ্রাপ্ত মন্ত্রী এম. বেঙ্কইয়া নাইডু এই বিতর্কে বলেন যে, ভারতকে অপবাদ দেত্তয়ার উদ্দেশ্যে এই চলচ্চিত্রটিকে বিদেশে সম্প্রচারের চেষ্টা করা হচ্ছে এবং সরকার এইদিকে নজর রাখছে। অন্যদিকে রাজ্যসভা সাংসদ জাভেদ আখতার এই চলচ্চিত্র নির্মাণ ও সম্প্রচারের পক্ষে মত দেন এবং বলেন যে, এই ধরনের চলচ্চিত্র কোটি কোটি মানুষকে ভাবতে বাধ্য করবে।


title: ইন্ডিয়া’জ ডটার

text: ৫ই মার্চ তিহার জেল কর্তৃপক্ষ চলচ্চিত্র নির্মাতাদের আইনি নোটিশ প্রেরণ করেন। তাঁরা দাবী করেন যে, চলচ্চিত্র নির্মাতারা জেলের ভেতরে অভিযুক্তকে সাক্ষাৎকারের জন্য প্রদেয় অণুমতির শর্ত লঙ্ঘন করেছেন। তাঁরা এই সাক্ষাৎকারের দৃশ্যটি অপসারণের দাবীও জানান। ৫ই মার্চ একটি সাক্ষাৎকারে জ্যোতির মাতা-পিতা সকলকে এই চলচ্চিত্র দেখার অণুরোধ জানান। এই দিন অভিষেক কাপুর, সোনাল চৌহান, টুইঙ্কল খান্না, পুনিত মালহোত্রা ইত্যাদি বলিউড ব্যক্তিত্ব এই নিষেধাজ্ঞার নিন্দা করেন।


title: ইন্ডিয়া’জ ডটার

text: ৪ঠা মার্চ পরিচালক লেসলী উডউইন ভারতের প্রধানমন্ত্রী নরেন্দ্র মোদীকে ভারতে চলচ্চিত্রটি সম্প্রচারের ওপর নিষেধাজ্ঞা বাতিল করতে অণুরোধ করলেও, পরদিন আইনি জটিলতা এড়াতে তিনি ভারত ত্যাগ করেন। ৬ই মার্চ বার কাউন্সিল অব ইন্ডিয়া এ. পি. সিং এবং এম. এল. শর্মা নামক দুই আইনজীবিকে চলচ্চিত্রটিতে নারী বিদ্বেষী বিবৃতির জন্য কারণ দর্শাতে বলেন।


title: কাবিলা

text: কাবিলা (প্রকৃত নামঃ মোঃ নজরুল ইসলাম শামীম; জন্মঃ ১৯৫৫) একজন বাংলাদেশী চলচ্চিত্র অভিনেতা। বাংলাদেশী চলচ্চিত্রের কৌতুক এবং খলনায়ক হিসেবে পরিচিত।


title: কাবিলা

text: কাবিলার একটি অন্যতম পরিচয় তিনি একজন জাতীয় বক্সার, খেলেছেন ব্রাদার্স ইউনিয়ন ক্লাবে। ছোটবেলা থেকেই তিনি ফুটবলার হওয়ার স্বপ্ন দেখতেন। আরামবাগ স্পোর্টিং ক্লাবে ফুটবল খেলেছেন একটা সময়। ফুটবলার হিসেবে স্বীকৃতি না পেলেও অভিনয়ে তিনি জাতীয় স্বীকৃতি লাভ করেন।


title: কাবিলা

text: কাবিলা ১৯৮৮ সালে ‘যন্ত্রনা’ চলচ্চিত্রের মাধ্যমে অভিনয় জীবন শুরু করেন। প্রথম দিকে তিনি নেতিবাচক চরিত্রে অভিনয় করে জনপ্রিয়তা অর্জন করলেও পরবর্তীকালে কমেডিয়ান হিসেবে আরও বেশি জনপ্রিয় হয়ে উঠেন।


title: কাবিলা

text: কাবিলা ‘অন্ধকার’ চলচ্চিত্রে অভিনয়ের কারনে শ্রেষ্ঠ পার্শ্ব-অভিনেতা ক্যাটাগরীতে জাতীয় চলচ্চিত্র পুরস্কার অর্জন করেন এবং বাংলাদেশ চলচ্চিত্র সাংবাদিক সমিতির (ভালোবাসা আজকাল) ছায়াছবির জন্য ২০১৩ সালে শ্রেষ্ঠ পার্শ্ব অভিনেতার পুরস্কার অর্জন করেন।


title: নিল জনসন

text: নিল ক্লার্কসন জনসন (জন্ম: ২৪ জানুয়ারি, ১৯৭০) সলিসবারিতে জন্মগ্রহণকারী জিম্বাবুয়ের সাবেক ক্রিকেটার। ১৯৯৮ থেকে ২০০০ মেয়াদে জিম্বাবুয়ে ক্রিকেট দলের পক্ষে আন্তর্জাতিক ক্রিকেটে প্রতিনিধিত্ব করেন নিল জনসন। দলে তিনি মূলতঃ অল-রাউন্ডার ছিলেন। ডানহাতে ফাস্ট মিডিয়াম বোলিংয়ের পাশাপাশি মাঝারি সারিতে ব্যাটিংয়ে নেমে আক্রমণাত্মক ভঙ্গীমায় খেলতেন। তবে, একদিনের আন্তর্জাতিকে ব্যাটিং উদ্বোধনে নামতেন। দক্ষিণ আফ্রিকা ও ইংল্যান্ডে প্রথম-শ্রেণীর ক্রিকেট খেলেন। বোল্যান্ড, ইস্টার্ন প্রভিন্স, নাটাল, ওয়েস্টার্ন প্রভিন্স, লিচেস্টারশায়ার ও হ্যাম্পশায়ারের পক্ষে খেলেন।


title: নিল জনসন

text: ১৯৯৯ সালের ক্রিকেট বিশ্বকাপে জিম্বাবুয়ে দলের সুপার সিক্স পর্যায়ে উত্তরণের জন্য জনসন বিরাট ভূমিকা রাখেন। প্রতিযোগিতায় তিনি ম্যান অব দ্য ম্যাচের পুরস্কার পেয়েছেন তিনবার। তন্মধ্যে, সেমি-ফাইনালে অংশগ্রহণকারী দক্ষিণ আফ্রিকার বিপক্ষে তার ভূমিকা ছিল প্রশংসনীয়। ব্যাটিং উদ্বোধনে নেমে দলের পক্ষে সর্বোচ্চ ৭৬ রান তোলেন। এরপূর্বে প্রথম বলেই গ্যারি কার্স্টেনকে আউট করেন। জ্যাক ক্যালিসকে শূন্য রানে আউট করাসহ খেলায় তিনি ২৭ রানে ৩ উইকেট দখল করেন। লর্ডসে অস্ট্রেলিয়ার বিপক্ষে ব্যক্তিগত সর্বোচ্চ অপরাজিত ১৩২* সহ ৪৩ রানে ২ উইকেট পান। তা স্বত্ত্বেও তার দল পরাজিত হয়েছিল।


title: নিল জনসন

text: ২০০০ সালে ইংল্যান্ড সফরের পর জিম্বাবুয়ে ক্রিকেট ইউনিয়নের সাথে আর্থিক বিষয়ে মতানৈক্য হওয়ায় আন্তর্জাতিক ক্রিকেট অঙ্গন থেকে অবসর নিতে বাধ্য হন। তারপর তিনি দক্ষিণ আফ্রিকা চলে যান। সেখানেই তার শৈশবকাল অতিবাহিত হয়েছিল।


title: এরনা স্নেইডার হুভার

text: ড. এরনা স্নেইডার হুভার (; ১৯ জুন, ১৯২৬ - ) যুক্তরাষ্ট্রের গণিতবিদ। তিনি কম্পিউটার নিয়ন্ত্রিত টেলিফোন সুইচ করার পদ্ধতি আবিষ্কার করেন। বিভিন্ন রিপোর্টের মতানুসারে এই আবিষ্কার আধুনিক যোগাযোগ ব্যবস্থায় বৈপ্লবিক পরিবর্তন নিয়ে এসেছে। এটি ব্যস্ত নেটওয়ার্কগুলোকে পরিচালনায় নতুন মাত্রা নিয়ে আসে। অধিক বার্তা আদান-প্রদানের সময়ে কল ড্রপ ও সিগন্যাল ব্যস্ত থাকার ঝামেলা এড়াতে এটি বিশেষভাবে সহায়তা করে। তিনি ৩২ বছরেরও অধিক সময় ধরে বেল পরীক্ষাগারে কাজ করেন। তিনি কম্পিউটার প্রযুক্তি খাতে নারী উদ্যোক্তাদের মধ্যে অন্যতম পুরোধা ব্যক্তিত্ব। কম্পিউটার সফটওয়্যারের প্রথমদিকের একটি পেটেন্ট তাঁর নামাঙ্কিত। ২০০৮ সালে তিনি ন্যাশনাল ইনভেন্টরস হল অব ফ্রেমের সদস্য হিসেবে নির্বাচিত হন।.


title: এরনা স্নেইডার হুভার

text: হুভারের জন্ম ১৯শে জুন, ১৯২৬ সালে, ইরভিংটন, নিউ জার্সিতে। তাঁর পরিবার সাউথ অরেঞ্জ, নিউ জার্সিতে বসবার করতেন। তাঁর পিতা ছিলেন একজন দন্ত-চিকিৎসক এবং মাতা ছিলেন শিক্ষক। তাঁর একটি ভাই ছিল, যে পাঁচ বছর বয়সে পোলিও রোগে মারা যায়। ছোটবেলা থেকেই হুভার সাঁতার কাঁটা, নৌকা চালানো, ক্যানয় (একধরণের ডোঙা) চালানো পছন্দ করতেন। এসময় থেকেই বিজ্ঞানের প্রতি তাঁর অসীম আগ্রহ ছিল। ঐ সময়ে সমাজে নারীদের বৈষম্য সম্পর্কে জেনেও তিনি ম্যারি ক্যুরির জীবনী পড়ে বিজ্ঞানের জগতে কিছু একটা করে যাবার প্রেরণা লাভ করেন বলে শোনা যায়। তিনি ওয়েলসলি কলেজে শাস্ত্রীয় এবং মধ্যযুগীয় দর্শন ও ইতিহাস বিষয়ের ওপরে পড়াশোনা করেন। তিনি ১৯৪৮ সালে ওয়েলসলি থেকে বি.এ. ডিগ্রীসহ অনার্স পাস করেন। তাঁকে ফি বেটআ কাপ্পায় অন্তর্ভুক্ত করা হয় এবং "ডুরান্ট স্কলার" হিসেবে সম্মানিত করা হয়। তিনি ইয়েল বিশ্ববিদ্যালয় থেকে দর্শন বিষয়ে পিএইচ.ডি. লাভ করেন এবং সেখানেই গণিত বিষয়ে ১৯৫১ সালে তিনি গণিতে ফাউন্ডেশনস লাভ করেন।